text:
منیب الرحمن
یہ چھہِ اسۍ مٲنتھ زِ عروضچ بنیاد چھیہ حروف ملفوظی ین پیٹھ۔ یمہ ساعتہ اسۍ یہ تسلیم کران چھہِ ، اسۍ چھہ یکدم صوتیات کس میدانس منز قدم تراوان۔ صوتیات چھہ زبانۍ ہنزن آوازن ہند اکھ باضابطہ علم۔
یہ ونن زِ خلیلس کیا ٲس نہ زبانۍ ہنزن آوازن ہنز زان چھیہ سراسر خلیل ناشناسی تہ لاعلمی۔ کلاسیکل عربی صوتیات چھہ دراصل حرف کس پیچیدہ، کثیر سطح تصورس منز پوشیدہ۔ اتہِ چھہ نہ ہیجلیک بلکہ ماتراہک (mora)تصور زیادہ کارگر۔ یہ تصور چھہ عربی عروضس منز تہِ بنیادی حیثیت تھاوان۔ شعری آہنگ چھہ زبانۍ ہنزن خصوصیژن ستۍ تعلق تھاوان، لہذا چھہِ وزن (وزنہ نظام یا عروض) تہِ یمن خصوصیژن مثلا تاکیدس، ہیجلس، ہیجلٮن ہند ژھۅچرس زیچھرس، ماتراہن بیترِ اندۍ پکھۍ کھڑا کرنہ آمتۍ۔ یعنی وزنچ چھیہ نہ کانہہ آفاقی بنیاد۔ ییتہ کینژن زبانن منز ہیجل چھہ، کینژن منز چھہ تاکید، کینژن منز دۅشوے، ییتہ کینژن زبانن منز ماترا چھہ، کینژن منز چھہ بدل کانہہ معیار۔ ضروری چھہ زِ عروض علاوہ گژھہِ زبانۍ ہنزن خصوصیژن ہنز تہِ زان آسنۍ۔ مثلا ہیجلۍ تشکیل، صوتیاتی عمل تہ صوتیاتی تبدیلی بیترِ ۔
ینہ والٮن صفحن منز کرو اسۍ کینژن اہم وزنہ نظامن ہنز زا ن صوتیات کٮن یمنے تصورن ہندِ ذریعہ پیش تاکہ عروضی بحثس میلہ اکھ نوٚو تہ صحیح انہار۔ تہ عروضس متعلق نیم حکیم خطرہ جان واجنۍ صورت حال گژھہِ دور ۔ امہ صورتحالچ اکھ مثال چھیہ پیش۔
محمد یوسف ٹینگ چھہ کلیات مہجورس منز ونان زِ مہجور چھہ "عام طور لۅژہ تہ ژھۅچہ بحرہ ورتاوان” (کلیات مہجور، صفحہ 59)۔ یہ چھیہ یا تہ مہجور ناشناسی نتہ عروض ناشناسی۔ اگر ٹینگ سند مراد وژن چھہ، تیلہ چھہ عرض زِ وژن چھہ پننہِ فارمہ کنۍ (لوٚت چھم نہ پتاہ کیا گوٚو مگر) ژھۅٹٮن وزنن ہند اکھ شعری صنف۔ کمۍ شاعرن چھہِ وژنن منز گوٚبۍ تہ زیٹھۍ وزن ورتاوۍ متۍ؟ حبہ خاتون، محمود گامی، رسول میر سارنی ہندۍ وژن چھہِ ژھۅٹٮن وزنن منز۔ اگر مراد غزل چھہ، تیلہ چھہ عرض زِ مہجور سندۍ اکثر غزل چھہِ مثمن (ٲٹھ رکنی ) وزنن منز یم زیٹھۍ وزن چھہِ۔ یمو کھۅتہ زیٹھۍ کم وزن چھہِ یم نہ مہجورن ورتاوۍ متۍ چھہ ؟ لاعلمی کنۍ چھہ اسۍ یژھنے "گٮلن” پیٹھ پژھ کران رودۍ متۍ۔ عروضس متعلق یہ پارۍ زان چھیہ امہ رنگہ تہِ ضروری۔
ہیجلۍ وزن
ہیجلۍ وزنن منز چھیہ آہنگچ بنیاد ہیجلٮن ہندس یکسان تعدادس پیٹھ آسان۔ ہیجلۍ وزن سمجنہ خاطرہ چھیہ ہیجلہِ کہ تصورچ زان ضروری۔یہ زان کرو اسۍ یتھہ پاٹھۍ حاصل:
زبانۍ ہنزہ آوازہ چھیہ موٚٹۍ پاٹھۍ دۅن قسمن منز باگرنہ یوان: مصمتہ تہ مصوتہ۔
مصمتہ چھیہ تمہ آوازہ یم ٲسس منز شہس بولن تانو ستۍ کنہِ قسمک روٚٹ، ٹھوٚر یا دباو تراونہ ستۍ بناونہ یوان چھیہ ۔مثلا /ب/، /ر/، /س/، /م/، /ی/، /ہ/ بیترِ۔
مصوتہ چھیہ تمہ آوازہ یمن ہندس پھورس منز شہس کانہہ ٹھوٚر یا دباو تراونہ چھہ نہ یوان بلکہ چھیہ ٲسہ وتھ بالکل یلہ حالژ منز آسان۔ کاشرس منز چھہِ 14 مصوتہ، یمن منز ستھ ژھوٚٹۍ تہ ستھ زیٹھۍ چھہِ۔ /اَ/، /اِ/، /اُ/، /أ/، /إ/، /وٚ/ تہ /ۅ/ چھہِ ژھوٚٹۍ مصوتہ۔ /آ/، /ای/، /اوٗ/، /ٲ/، /اٍ/، /او/ تہ /ۅا/ چھہِ زیٹھۍ مصوتہ۔
یموے مصمتہ تہ مصوتہ آوازو ستۍ چھہِ ہیجلۍ ترتیب لبان۔ یمنے آوازن ہنزن لۅکچٮن تنظیمن یم اکۍ سے شہہ ژٮلس منز بولنہ ین چھہِ ہیجلۍ ونان۔ اکھ ہیجل ہیکہِ خالص مصوتس پیٹھ مشتمل ٲستھ یا ہیکہِ اتھ منز مصوتس بتھہِ یا پتہ یا دۅشونی اندن مصمتہ ٲستھ۔ ہیجلیک منزیم حصہ یس اکثر اکھ مصوتہ چھہ آسان چھہ ہیجلیک تھوٚنگ بناوان۔
زبانن منز چھہ ہیجلٮن منز تھوٚنگ آسن عام طور ضروری۔ گۅڈہ آوازہ چھیہ زبانن منز سٮٹھا عام بلکہ چھیہ کینژن منز ضروری۔ پوٚت آوازہ چھیہ نہ ضروری۔ یمن ہیجلٮن منز پوٚت آوازہ چھیہ نہ آسان تمن چھہِ یلہ ہیجلۍ ونان تہ یمن منز پوٚت آوازہ آسان چھیہ تمن چھہِ بند ہیجلۍ ونان۔ ہیجلہِ چہ گۅڈہ تہ پوٚت آوازہ چھیہ عام طور مصمتہ آسان۔ مثالہِ پاٹھۍ نمون ہیجل "نور”۔ امچ گۅڈہ آواز چھیہ مصمتہ /ن/، امیک تھوٚنگ چھہ مصوتہ /و/ تہ امچ پوٚت آواز چھیہ مصمتہ /ر/۔ چونکہ اتھ ہیجلس منز چھیہ پوٚت آواز، لہذا چھہ یہ بند ہیجل۔ یلہ ہیجلچ مثال چھہِ لفظ "بہ” یا لفظ "ما”۔یمن پتہ کنہِ چھہ نہ کانہہ مصمتہ۔ یم چھہ مصوتس پیٹھ اند واتان، لہذا چھہِ یم یلہ ہیجلۍ۔ لفظ "بہ” چھہ مصمتہ /ب/ ستۍ شروع گژھان۔ امچ دوٚیم آواز چھیہ مصوتہ /إ/۔ لفظ "ما” چھہ /م/ مصمتہ ستۍ شروع گژھان تہ /آ/ مصوتس پیٹھ اند واتان۔
ہیجلۍ چھہِ اکثر لوٚتۍ تہ گوٚبۍ یا ژھوٚٹۍ تہ زیٹھۍ قسمن منز بٲگرنہ یوان۔ ژھوٚٹۍ ہیجلۍ چھہِ اکس مصمتس تہ اکس ژھوٚٹس مصوتس پیٹھ مشتمل آسان۔ مثلا یم لفظ چھہِ ژھوٚٹٮن ہیجلٮن ہنزہ مثالہ: [بہ]، [چھہ]، [زِ]، [تہِ]۔
زیٹھٮن ہیجلٮن منز چھہ ترییہ قسمکۍ لفظ یوان۔
(1)تم لفظ یہنز ترکیب( مصمتہ+ ژھوٚٹ مصوتہ + مصمتہ) چھیہ ۔ مثلا [بر]، [دب]، [کوٚر]، [زٕل]، [نٔر]، [کٔنۍ]، [کیُل]۔ (‘بر’ تہ ‘دب’ لفظن ہند ژھوٚٹ مصوتہ چھہ زبر یۅس اکثر لیکھنہ چھیہ نہ یوان۔)
(2)تم لفظ یہنز ترکیب ( مصمتہ+ زیوٹھ مصوتہ) چھیہ ۔ مثلا [ما]، [زو]، [تی]۔
(3)تم لفظ یہنز ترکیب ( مصمتہ+ زیوٹھ مصوتہ + مصمتہ) چھیہ ۔ مثلا [جار]، [زان]، [تیر]، [گور]، [چانۍ]، [پاوۍ]۔ (اوٚڈ /ۍ/ چھہ نہ الگ مصمتہ بلکہ امہِ برونہہ ینہ والہِ مصمتچ تالریت یعنی palatalization ظاہر کران۔) یم تریمہِ قسمکۍ لفظ چھہِ زیٹھۍ ہیجلۍ۔ فارسی عروض کنۍ چھہِ اسہِ یمن منز زہ ہیجلۍ بوزنہ یوان۔ مگر یم چھہِ لسانی طور اکۍسے ہیجلس پیٹھ مشتمل۔
ہیجلۍ چھہِ زبانۍ ہندٮن لفظن ہندۍ تعمیری ٹکرہ تصور کرنہ یوان۔ یا ونو دوٚیمٮن لفظن منز زِ ہیجلۍ چھہِ پھورکۍ بنیادی رکن۔ لفظن ہنزِ ہیجلۍ ژھٮنہ بندی ہند چھہ زبان بولن والٮن غیر شعوری علم آسان۔ وچھو کینژن لفظن ہنز ہیجلۍ ژھٮنہ بندی۔
ہیجلۍ تعداد
1 2 3 کل تعداد
لفظ
تن تن 1
وسۍ وسۍ 1
پیوٚو پیوٚو 1
پوٚت پوٚت 1
یاد یاد 1
دراس دراس 1
کاوۍ کاوۍ 1
ویسۍ ویسۍ 1
بییہ بیۍ (اِ) 1(2)٭
کۅنگہ کۅنگ (إ) 1 (2)٭
پتہ پت (إ) 1(2)٭
کوفورہ کو فور (ہ) 2(3)٭
دنیا دن یا 2
دادٮن دا دٮن 2
دنیادار دن یا دار 3
کمزور کم زور 2
کریمکھ ک رے مکھ 3
مارۍمندس مارۍ من دس 3
(نوٹ: /یاد/ تہ /دراس/، /کاوۍ/ تہ /دار/ چھہِ اکس اکس ہیجلس پیٹھ مشتمل۔ چونکہ فارسی عربی عروضس منز چھہِ یم دۅن حصن منز ژٹنہ یوان اوہ کنۍ گژھہِ نہ یمن پیٹھ دۅن ہیجلٮن ہند مغالتہ گژھُن۔* یتھٮن لفظن ہندۍ ٲخری مصوتہ چھہِ تقطیع اندر بشمول فارسی عروض تراونہ یوان۔ اگرچہ یمن منز تحریر کہ لحاظہ تریہ ہیجلۍ تصور کرنہ یوان چھہِ، یم چھہِ حقیقتا دوٚنۍ ہیجلٮن پیٹھ مشتمل۔)
وۅنۍ وچھوکھ بنم شعر تہ یہنز ہیجلۍ حصہ بندی:
کژتاں عاشق گامتۍ متۍ / دنیا سورے دنیا دار
ساسن دادٮن تن دتھ دراس/ اکۍ عشقن کوٚرنس کمزور
اتہِ کیا چھے کلۍ تہرس پیٹھ/ بۅن وس کٲر وٹھی ونۍ واو
تارکھ نب پیوٚو ٹھس ٹھس وسۍ/یاد کریمکھ پوٚت شامن
یمن شعرن منز چھہِ دۅشونی مصرعن منز ستھ (۷) ہیجلۍ ورتاونہ آمتۍ:
1 2 3 4 5 6 7
کژ تاں عا شق گٲ متۍ متۍ
دن یا سو رے دن یا دار
سا سن دا دٮن تن دِتھ دراس
اکۍ عش قن کوٚر نس کم زور
اتہ کیا چھے کلۍ تہۍ رس پیٹھ
بۅن وس کٲر وُ ٹھی ونۍ واو
تا رکھ نب پیوٚو ٹھس ٹھس وسۍ
یاد ک رے مکھ پوٚت شا من
بحر متقاربکۍ مزاحف وزن (مثلا پیٹھم اثلم: فعلن فعلن فعلن فع/فاع) وزن چھہِ ژکہِ ہیجلۍ وزن۔ امہِ وزنک آہنگ ورتوو امین کاملن یسلہ پاٹھۍ۔ یہ آو تسندس لۅتہ وٲے، بٮہ تکلف تہ طنزیہ اظہارس سٮٹھا براہ۔ کاشرِ زبانۍ ہندس گفتاری یا خۅد کلامی ہندس آہنگس تہِ نکھہ آسنہ کنۍ ورتوو یہ وزن کاملس ستۍ واریاہو شاعرو۔ مثلا یم غزل:
کھسوُن سریہِ تہ رامن راج
وسوُن سریہِ تہ راوُن دوٚد (نادم)
تارکھ وسۍ پییۍ لژھہِ گیہ لال
دِلہ یتھ گٹہِ منز ژے کینہہ زال (راہی)
واوس کمۍ ؤٹھ از تاں کٲر
بہتر گوٚو دِتھ تھاونۍ دٲر (فراق)
یمن سارنی غزلن ہند وزن چھہ دراصل ہیجلۍ وزن۔ وژنن منز چھہ یۅہے ہیجلۍ وزن ورتاونہ آمت۔ یعنی یتھ اسۍ پنن عروض ونان چھہِ، سہ چھہ دراصل یوٚہے ہیجلۍ وزن یس واریاہن مشرقی کیو مغربی زبانن منز ورتاونہ یوان چھہ۔ ہیجلۍ وزن چھہِ سادہ وزن تکیازِ یمن منز چھہ ژھوٚٹٮن زیٹھٮن ہیجلٮن کنے قیمت۔ ہیجلٮن تہ ہیجلٮن منز چھیہ نہ کانہہ فرق کرنہ یوان۔ امہِ خصوصیژ کنۍ چھہِ نہ ہیجلۍ وزنن منز پدۍ ۔ یعنی ہیجلۍ چھہِ نہ مزید پدٮن منز گنڈنچ ضرورت۔ پدۍ چھہِ تمن عروضن منز یمن منز ژھوٚٹٮن تہ زیٹھٮن ہیجلٮن الگ مۅل مقررچھہ، یمہِ کنۍ آہنگس منز دوٚگن امتیاز قایم گژھان چھہ۔ ہیجلۍ وزنن منز چھہ پدٮن بجایہ تھکھ اہم، یس آہنگک خاص نمونہ تہ تنوع قایم کران چھہ۔ یتھ شاعری منز سارنی ہیجلٮن کنے مۅل مقرر آسہِ تتھ منز چھیہ آہنگچ بنیاد یہند تعداد بنان یعنی تتھ شاعری منز چھیہ مصرعن ہنز تنظیم مقرر ہیجلۍ تعدادہ ستۍ ترتیب لبان۔
حبہ خاتونہِ ہندِ بنمہ بٲتچ تقطیع چھیہ ہیجلۍ وزنہ مطابق پیش:
1 2 3 4 5 6 7
کاوۍ وُیہہ نم أرۍ نِنۍ نے ہے
از یی یار بہ نا و سے
کۅنگ کو فور بیۍ عن ب رے
سندۍ زل تن بہ نا و سے
مارۍ من دس ترہ نہِ روٚس تس
پارۍ ل گس بہ نا و سے
سٲرۍ ترٲ وِتھ تس پت ل جس
کیا کر ویسۍ بہ نا و سے
کاوۍ ویہنم ارۍ ننہِ نٮہے از ییہ یار بہ ناوسے
کۅنگہ کوفورہ بییہ عنبرے سندِ زلہ تن بہ ناوسے
مارۍ مندس ترہنہِ روٚستس پارۍ لگس بہ ناوسے
سارۍ ترٲوتھ تس پتہ لجس کیاہ کرہ ویسۍ بناوسے
(کلیات حبہ خاتون، ص 185)
ہیجلۍ وزنن منز چھہِ ہیجلٮن ہندِ تعدادہ علاوہ بندن یا مصرعن ہنز حصہ بندی تہ قافیہ بیترِ آہنگک نمونہ پیدہ کران یمہ کنۍ ہیجلۍ وزن شاعرن تہ پرن والٮن دۅشونی ہندِ خاطرہ ورتاوُن تہ پھِرُن آسان سپدان چھہ۔ ہیجلۍ وزنن منز چھہ نہ مصرعن منز ہیجلٮن ہندِ یکسان تعدادہ علاوہ کانہہ مخصوص التزام آسان۔ البتہ چھہ شعری فارمہِ منز یہند مخصوص التزام تنوع پیدہ کران۔ یہ التزام چھہ واکھن تہ وژنن منز ظاہر۔ مثلا واکھن ہند اکھ التزام مگر غالب التزام چھہ 8 ہیجلۍ، 7 ہیجلۍ، 8 ہیجلۍ، 7 ہیجلۍ۔ امہِ قسمک مصرعن ہند خاص التزام چھہ وژن فارمہِ منز تہِ ظاہر۔ چونکہ ہیجلۍ وزن چھہ نہ مزید پدٮن منز گنڈنہ یوان، لہذا چھہِ نہ اتھ وزنہ نظامس منز زیٹھۍ مصرعہ ممکن۔ اگر کُنہِ زبانۍ منز زیٹھۍ مصرعہ چھہِ تہِ (مثلا فرانسسی، اطالوی، اسپینی، بیترِ)، تم چھہِ یوان اکس مخصوص جایہ تھکھ ترٲوتھ دۅن حصن، اصطلاحی طور دۅن hemistches منز پھٹراونہ، تہ یہ تقسیم چھہ مثلا گۅڈنکہ حصہ کس ٲخری لفظس پیٹھ تاکید تراونہ سیتۍ، یا قافیہ ورتاونہ سیتۍ نمایاں بناونہ یوان۔ سانۍ وژن فارم تہِ چھیہ نصف نصف مصرعن پیٹھ قافیہ ورتٲوتھ یہ ژھٮن نمایاں بناوان۔مثلا وچھو حبہ خاتونہ ہند وژن بییہ اکہ لٹہِ۔ گۅڈنکٮن گۅڈنکٮن مصرعن پتہ کنہِ چھہ قافیہ (نٮہے/ عنبرے؛ روٚستس/لجس) یمن زیٹھٮن مصرعن ژھٮن تراوان یمہ کنۍ وژنچ فارم شکل رٹان چھیہ۔
کاشرٮن ہیجلۍ وزنن منز چھہ ژھۅٹٮن ہیجلٮن ہند ورتاو کم یعنی تمن ہیجلٮن ہنز یم مصمتہ تہ ژھوٚٹس مصوتس پیٹھ مشتمل چھہِ۔ اتھ چھہِ زہ وجہ۔ اکھ یہ زِ ژھوٚٹۍ مصوتہ چھہِ اکثر لفظہ کس ٲخرس پیٹھ بول چال چہ صوتیاتی تبدیلی تحت حذف سپدان۔ دوٚیم وجہ چھہ وژن گٮونچ روایت۔ گٮونس منز چھہِ ژھوٚٹۍ مصوتہ ادا کرنۍ زیٹھیو مصوتو کھۅتہ مشکل۔ امہ خاطرہ گژھہِ پروفیشنل تربیت آسنۍ۔ یوٚہے وجہ چھہ زِ وژنس تہ باقی گٮون بٲتن منز چھہ ژھوٚٹۍ مصوتہ زیٹھراونہ یوان۔
تاکیدی وزن
تاکید چھہ کنہِ لفظس پیٹھ زور تراونہ خاطرہ ورتاونہ یوان۔مثلا: ‘راتھ ٲس سردی۔’
اتھ جملس منز چھہِ ترٮہ لفظ۔ اگر سون مراد یہ آسہِ زِ سردی چھیہ نہ از بلکہ ٲس راتھ، تیلہ تراوو اسۍ یہ جملہ ادا کرنہ وزِ ‘راتھ’ لفظس پیٹھ زور۔ اگر اسہِ یہ ونن آسہِ زِ اتھ منز چھہ نہ کانہہ شک زِ راتھ ٲس سردی، تیلہ تراوو اسۍ ‘ٲس’ لفظس پیٹھ زور۔ تہ اگر سردی ہنز شدت ہاونۍ مراد آسہِ، تیلہ تراوو اسۍ ‘سردی’ لفظس پیٹھ زور۔
جملہ کس کنہِ لفظس پیٹھ معنی کہ لحاظہ باقی لفظن مقابلہ زیادہ زور تراوُن چھہ واریاہن زبانن منز رایج۔ معنیس ستۍ واٹھ آسنہ کنۍ ونو اسۍ اتھ معنوی تاکید۔ معنوی تاکید چھہ نہ وزنن ہنز بنیاد بنتھ ہٮکان، تکیازِ امیک تعلق چھہ جملس سیتۍ تہ اکس جملس منز ہیکن نہ اکہ کھۅتہ زیادہ معنوی تاکیدہ ٲستھ۔ البتہ کینژن زبانن منز چھہ جملہ کٮن اڈٮن لفظن پیٹھ زیادہ زور یا تاکید پٮوان تہ اڈٮن کم یتھ معنی بجایہ زبانۍ ہندس آہنگس ستۍ تعلق چھہ۔ اتھ ونو اسۍ لسانی تاکید۔ مثالہِ پاٹھۍ نمون انگریزی زبان۔ مثلا یہ جملہ:
They will liberate me tomorrow.
اتھ جملس منز چھہِ صرف زہ لفظ یمن پیٹھ تاکید چھہ۔ تاکید کنۍ چھہِ انگریزی زبانۍ منز دۅیہ قسمکۍ لفظ۔ اکھ قسم گوٚو تم لفظ یم جملک بنیادی معنی پیش کران چھہِ یعنی پٮٹھمہِ جملکۍ liberate تہ tomorrow ، تہ بیاکھ قسم گوٚو تم لفظ یم جملک گرامر پیش کران چھہِ یعنی پٮٹھمہِ جملکۍ They, will تہ me۔ گۅڈنکہ قسمکۍ لفظ یعنی اسم تہ فعل (صفت بیترِ تہِ) چھہِ تاکید والۍ تہ دوٚیمہِ قسمکۍ لفظ یعنی اسم ضمیر تہ حروف جار بیترِ چھہِ عام طور غیر تاکیدی۔
تاکیدی وزنن اندر چھہ شعرن منز لفظن ہند تاکید گنزرنہ یوان۔ یہ چھہ ہیجلۍ وزنکۍ پاٹھۍ سادہ وزن۔ ییتہِ ہیجلۍ وزنن منز ہیجلٮن ہند یکسان تعداد آہنگک اصول بنان چھہ، تاکیدی وزنس منز چھہ تاکیدن ہند یکسان تعداد آہنگ پیدہ کران۔
آرل سٹاین تہ جارج گریرسن ہویو یورپی محققو چھہ یہ خیال پیش کوٚرمت زِ کاشرِ شاعری منز واکھ ہیتھ چھہ تاکیدی وزن ورتاونہ آمت، حالانکہ سانۍ زبان چھیہ نہ تاکیدی زبان۔ اتھ منز چھہ نہ لسانی تاکید یعنی جملن منز چھہ نہ اڈٮن لفظن پیٹھ زیادہ تہ اڈٮن پیٹھ کم زور تراونہ یوان۔ مگر گریرسن سندِ خیالہ چھہِ لل واکھن منز فی مصرعہ ژور تاکید برابر وقفن پیٹھ ورتاونہ آمتۍ۔ مثلا
آمہِ پنہ سدرس ناوِ چھٮس لمان
کتہِ بوزِ دے میون مٮہ تہِ دی تاٰر
آمٮن ٹاٰکٮن پونۍ زن شمٰان
زو چھم برٮمان گرہ گژھہ ہٰا
پیٹھہ کنہِ ہیجلس تلہ ( -) رکھ تراونہ سیتۍ چھہ پرٮتھ مصرعس منز ژورن جاین تاکید ہاونہ آمت۔ یمن لفظن یا لفظن ہندٮن حصن پیٹھ تاکید چھہ، تم چھہِ مقابلتہ زورہ سان یعنی پھورہ کہ تھزرہ سان پرنہ یوان۔ مگر تاکید چھہ نہ واکھن ہندِ وزنچ بنیاد۔ یعنی واکھن ہند تاکید چھہ نہ لسانی یا عروضی حقیقت تھاوان بلکہ چھہ یہ بقول امین کامل پرنک اکھ خاص طرز۔ حقیقت چھیہ یہ زِ واکھن منز تہِ چھہ بنیادی طور ہیجلۍ وزنے ورتاونہ آمت۔ مثلاوچھو امہ واکھچ ہیجلۍ تقطیع ۔
گۅڈنکس تہ تریمس مصرعس منز چھہِ 8 ہیجلۍ تہ دوٚیمس تہ ژورمس مصرعس منز چھہ7 ہیجلۍ ورتاونہ آمتۍ، یوس اکثر واکھن ہنز وزنی ترتیب چھیہ ۔ سادہ تاکیدی وزنن منز چھہ نہ مصرعن منز ہیجلٮن ہند تعداد یکسان آسان، بلکہ چھہ ہیجلۍ تعداد کُنہِ ضابطہ ورٲے ہران/کم گژھان۔ مثالہ پاٹھۍ وچھون برونہہ کن کمنگس سنز مختصر نظم۔مگر واکھن منز چھہ ہیجلۍ تعداد یکسان۔ یہ چھہ تتھۍ وزنس منز ممکن یتھ منز ہیجلۍ گرٮند ورتاونہ آسہِ آمژ۔
کاشرس بول چالس منز چھہ لفظن پتہ کنہِ ینہ والۍ ژھوٚٹۍ ہیجلۍ (یعنی ژھوٚٹۍ مصوتہ : زیر تہ عینہ زیر) دباونک رحجان۔ اتھ دجحانس تحت چھہِ اکثر لوکھ یتھٮن لفظن مثلا "زبانہِ” بدل زبانۍ”، "شاعرییہ” بدلہ "شاعری”، "زندگیہ” بدلہ "زندگی” ، "نِشہ” بدلہ "نِش” تہ "بدلہ” بدل "بدل” بولان تہ لیکھان۔ یہ رحجان چھہ سانہِ شاعری تہ وزنس پیٹھ تہِ اثرانداز۔ پٮٹھمس واکھس منز وچھو بنمٮن لفظن منز کتھہ پاٹھۍ چھہِ ٲخری ہیجلۍ دبان۔
1 2 3 4 5 6 7 8
آمۍ پن سد رس ناوۍ چھس ل مان
کتۍ بوزۍ دے میون میتۍ دی تار
آ مٮن ٹا کٮن پونۍ زن ش مان
زو چھم برے مان گر گژھ ہا
آمہِ = آ+مہِ < آمۍ پنہ = پ+نہ < پنّ
ناوِ = نا+وِ < ناوۍ کتہِ = ک+تہِ < کتۍ
بوزِ = بو+زِ < بوزۍ مٮہ تہِ = مٮہ+تہِ < میتۍ
گرہ = گ+رہ < گرّ گژھ = گ+ژھ < گژھّ
دِیہِ = دِ+یہِ < دی
یمن لفظن منز چھہِ زیرِ یعنیِ[اِ] مصوتس پیٹھ مشتمل اند ہ ہیجلۍ ہلکہ تالرۍ تہ عینہ زیرِ یعنی [إ] مصوتس پیٹھ مشتمل اند ہ ہیجلۍ ہلکہ مشدد حالت پیدہ کران۔ وچھو یہ صوتی عمل بنمٮن مصرعن منز تہِ یم فارسی عروض مطابق وننہ چھہِ آمتۍ۔
– قدم تہ سوٚدرہ طلاطم سمے تہ وتہ وٲناکھ (کامل)
و+تہ< وتّ
– حسن نہ کنہِ تہِ ژۅاپارۍ حے تہ سین تہ نون (کامل)
ک+نہِ < کنۍ
– اگر گرہست دیی موقعہ کانہہ تہ اسہِ کن آکھ (کامل)
ا+سہِ < اسۍ
– یا پزِ نہ وۅں پشرُن یہ پنن زۅہرقہ واوس (راہی)
پ+زِ < پزۍ
– یا لول تہ رتہ زول نتے د ٕے تہ اماوس (راہی)
ر+تہ < رتّ
– بییہِ کیا چھہ مدعا حسنک بییہِ کیا چھہ ندا عشقک (راہی)
ب+یہِ < بیۍ
– پے آم دہلۍ گاشہِ ژندر کڈِ نہ بمن واش (عازم)
ک+ڑِ < کڈۍ
– اچھہِ دارِ مثرر اوس اچھر ڈولہِ بٔرم راتھ (عازم)
ا+چھہِ < اچھۍ
– تژھ تٍر یوان ٲس زِ رتھ شٹھہِ ہے رگن منز (عازم)
ش+ٹھہِ < شٹھۍ
– وُنہِ اوس مٮہ حیرت تہِ رژھا خوف تہِ اتھۍ منز (راز)
وُ+نہِ < ونۍ
– اتھۍ منز مٮہ کھژم کیف تہ پییہِ نندرِ زۅلا ہش (راز)
پ+یہِ < پیۍ
– رژھرتھ چھیہ اگر تھونہِ تہ لگہِ نار حریرس (راز)
ل+گہِ < لگۍ
یہ گژھہِ یاد تھاون زِ خط کشیدہ لفظن ہندۍ ٲخری مصوتہ دباونۍ چھیہ نہ کانہہ عروضی مجبوری بلکہ یتھ پاٹھۍ میہ پیٹھہ کنہِ ووٚن کاشرِ بول چالک اکھ مخصوص صوتی عمل یس سٲنس پرٮتھ وزنہ نظامس منز تہِ نوٚن چھہ۔ اتھ صوتی عملس چھہ سانہِ زبانۍ ہندس بدلونس صوتی مزازس ستۍ رشتہ یتھ کن امین کاملن یہ ؤنتھ اشارہ کوٚرمت چھہ زِ کاشرس آہنگس منز چھیہ نہ زہ ژھۅچہ آوازہ (یعنی زہ ژھۅٹۍ ہیجلۍ) اکس اکھ پتہ یوان تکیازِ یہ چھہ سٲنس مزازس خلاف۔یہ صوتی عمل چھہ زیادہ تر تمن لفظن منز سپدان یم دۅن ژھۅٹٮن ہیجلٮن پیٹھ مشتمل چھہِ۔
خالص تاکیدی وزنچ مثال دمو اسۍ E. E. Cummings سنزِ یمہِ نظمہِ ستۍ۔
what if a much of a which of a wind (10)
gives the truth to summer's lie; (7)
bloodies with dizzying leaves the sun (8)
and yanks immortal stars awry? (7)
Blow king to beggar and queen to seem (9)
(blow friend to fiend: blow space to time) (8)
— when skies are hanged and oceans drowned, (8)
the single secret will still be man… (9)
اتھ منز چھہِ فی مصرعہ ژور تاکید یم بولڈ یعنی مۅٹیو حرفو سٔتۍ تہ تلہ رٕکھہ ترٲوتھ ہاونہ چھہِ آمتۍ۔ سٍتی چھہ پریتھ مصرعہ کٮن ہیجلٮن ہند تعداد بریکٹن منز دنہ آمت۔ ظاہر چھہ زِ (واکھن برعکس)ہیجلٮن ہند تعداد چھہ نہ یمن مصرعن منز یکسان۔ البتہ چھہ تاکید یمن مصرعن منز یکسان طور بٲگرتھ یمہ کنۍ آہنگ پیدہ چھہ گوٚمت۔ یہ آہنگ چھہ تسندِ خاطرہ ژینن مشکل یمۍ سنز زبان تاکیدی آسہِ نہ۔
تاکیدی وزنن منز تہِ چھہ نہ ہیجلۍ وزنکی پاٹھۍ پدٮن یا ارکانن ہند عمل دخل۔ اتھ منز چھہ نہ لفظن یا ہیجلٮن ہند تعداد اہم بلکہ برابر وقفن پیٹھ ینہ وول تاکید یمہِ ستۍ آہنگ پیدہ گژھان چھہ۔
یورپی محققن پتہ چھہ امین کاملن کاشرِ شاعری ہنزِ تاکیدی عروضی خصوصیژ کن یتھہ پاٹھۍ اشارہ کوٚرمت۔
’’شاعر اوس کنہِ اصول تہ قاعدہ بدلہ محض پننیو کنو سیتۍ شعرن تقطیع (ژھٮنہ بندی) کران، یتھ منز سہ ساری کھۅتہ زیادہ اہمیت لفظن ہندِ تعدادہ بدلہ تہندس تلفظس پیٹھ دباو تراونس یا لمتھ لستھ ادا کرنس پیٹھ دوان اوس۔‘‘ (کۅنگ پوش، 1952)
اتھ اقتباسس منز چھیہ زہ کتھہ وننہ آمژہ۔
(1) کاشرِ شاعری ہند وزن چھہ نہ پیچیدہ۔ یعنی یہ چھہ کنہِ بیرونی اصول بندی بجایہ زبانۍ ہنزِ لفظن ہنزِ فطری ژھٮنہ بندی پیٹھ قایم۔
(2) اتھ منز چھہ نہ لفظن ہند تعداد بلکہ لفظن ہند دباو اہم۔
گۅڈنچہ کتھہِ پیٹھ شک کرُن چھہ مشکل تکیازِ یہ وزن چھہ لل دیدِ پٮٹھہ احد زرگرس تام بلکہ نادمن، کاملن تہ راہی ین تہِ کنہِ اصول بندی ہند علم آسنہ ورٲے وجدانی طور ورتوومت۔ البتہ دوٚیم کتھ چھیہ بحث طلب۔ رحمن راہی ین چھیہ عروضس پیٹھ پننہ کتابہِ منز کاملنۍ یہے دوٚیم کتھ، یتھ پتہ کنہِ یورپی محققن ہندۍ بیان تہِ چھہِ، پنن مقالہ بنٲوتھ ورتاومژ۔ مگر تمۍ چھیہ اتھ سیتۍ سیتۍ کاملنہِ گۅڈنچہ کتھہِ برعکس یہ ہاونچ کوشش کرمژ زِ یہ وزن چھہ پیچیدہ اصول بندی ہند مظہر۔ اتھ سلسلس منز چھہ تمۍ یورپی محققن تہ شفیع شوق نہِ یتھ کتھہِ پیٹھ اعتبار کٔرتھ انگریزی زبانۍ ہند پیچیدہ وزنہ نظام اتھ پیٹھ منطبق کرنچ کوشش کرمژ۔
’’کاشرٮن واکھن منز (چھہ) عروضک دارمدار انگریزی شاعری ہندۍ پاٹھۍ سۅرن ہندس زورس یا دباوس پٮٹھ۔‘‘ (شفیع شوق، شیخ العالم تہ تمۍ سند زمانہ، ص ۲۳)
اسۍ ہیکو یہ ؤنتھ زِ واکھن ہند بنیادی وزن چھہ ہیجلس پیٹھ تہ یمن ہند مخصوص طرزِ ادا چھہ تاکیدی تکیازِ واکھ تہ شروکۍ چھہِ نہ گٮونہ یوان بلکہ پند، نصیحت تہ دانایی ہندِ شعری اظہار کہ طور تحت الفظ وننہ یوان۔ لہذا اوس یہند طرزِ ادا خصوصی طور تاکیدی آسُن ضروری۔ واکھس برعکس چھہ وژُن خالص گٮونک چیز تہ اتھ منزٲس نہ اتھ تاکیدی طرز اداہس کانہہ جاے۔ مگر دۅشونی فارمن ہند وزن چھہ ہیجلۍ وزن۔ واکھ چہ تہ وژنہ چہ اتھ فرقہِ کُن چھہ امین کاملن جوابن چھہ عرض پننہِ کتابہِ منز اشارہ کوٚرمت تہ یہ چھیہ اکھ اہم فرق۔
تاکیدی ہیجلۍ وزن
کینژن زبانن منز چھہ وزن اکی آنہ تاکیدی تہ ہیجلۍ۔ ہیجلۍ، تکیازِ اتھ منز چھہِ ہیجلۍ گنزراونہ یوان۔ تاکیدی، تکیازِ اتھ منز چھہ تاکید تہِ گنزراونہ یوان۔ ہیجلٮن ہند تعداد چھہ مختلف وزن (یعنی مصرعن ہند زیچھر) تہ تاکید چھہ پدٮن ہنزہ مختلف ترتیبہ مشخص کران۔ امہِ دوٚگن معیارہ کنۍ چھہ یہ وزنہ نظام پیچیدہ۔
انگریزی زبان چھیہ امہ قسمک وزن ورتاوان۔
مثالہِ پاٹھۍ نمون الیکزانڈر پوپ سنزِ نظمہِ Elegy to the Memory of an Unfortunate Lady ہند یہ بند۔
Foot 5 Foot 4 Foot 3 Foot 2 Foot 1
were clos’d ing eyes thy dy- reign hands By fo-
com-pos’d cent limbs thy de- reign hands By fo-
a-dorn’d ble grave thy hum- reign hands By fo-
gers mourn’d by stran- nou’d and gers ho- By stran-
اتھ بندس منز چھہ ایامبک پوٚد iambic foot ورتاونہ آمت یمیک مطلب یہ چھہ زِ یہ پوٚد چھہ دۅن ہیجلٮن پیٹھ مشتمل۔ گۅڈنیک ہیجل چھہ تاکیدہ روٚس تہ دوٚیم تاکیدہ وول۔ تاکید والۍ ہیجلۍ چھہِ تلہ رکھہِ علاوہ بولڈ یعنی مۅٹٮن حرفن منز دنہ آمتۍ۔
پدٮن ہندۍ چھہِ واریاہ قسم۔
دۅن ہیجلٮن پیٹھ مشتمل پدۍ چھہِ دۅن قسمن ہندۍ۔ ایامبiamb تہ ٹراکی trochee۔ ایامب چھہ گۅڈنیک ہیجل تاکید روٚس تہ دوٚیم تاکید وول۔ ٹراکی چھہ گۅڈنیک تاکید وول تہ دوٚیم تاکید روٚس۔
بیاکھ قسم چھہ ترٮن ہیجلٮن پیٹھ مشتمل۔ اتھ اندر چھہ اناپیسٹ anapaest پوٚد یوان یتھ منز گۅڈنکۍ زہ ہیجلۍ تاکید روٚس تہ تریم تاکید وول چھہ۔ بیاکھ پوٚد چھہ اتھ اندر یوان ایمپھیبراک amphibrach یتھ منز گۅڈنیک ہیجل تاکیدہ روٚس، دوٚیم تاکید وول تہ تریم تاکیدہ روٚس چھہ۔ تریم پوٚد چھہ اتھ منز ڈیکٹل dactyl یوان یتھ منز گۅڈنیک ہیجل تاکید وول تہ باقی زہ تاکید روٚس چھہِ۔
ایامبک پوٚد چھہ زیادہ مقبول۔
پوپ سندٮن پٮٹھمٮن مصرعن منز چھہِ پانژھ پدۍ، یمہ کنۍ پینٹامیٹر pentameter ناو پیوس۔
ایامبک پینٹامیٹرس منز چھیہ پانژن پدٮن منز پانژھ ہیجلۍ جورِ آسان یمن منز دوٚیم دوٚیم ہیجل تاکیدی چھہ۔ تاکیدی ہیجلۍ وزنن منز چھہِ پدۍ تہِ گنڈتھ تہ ہیجلۍ تہِ گنڈتھ۔
اتھ وزنس منز چھہ ہیجلۍ پدٮن منز گنڈنک جواز تکیازِ یم پدۍ چھہِ پانہ آہنگک اکھ نمونہ/ التزام پیدہ کران۔
پدٮن ہندی پاٹھۍ چھہِ وزن تہِ واریاہ قسمن ہندۍ۔ اسہِ چھہ پتاہ زِ پینٹامیٹر چھہ پانژن پدٮن ہند وزن۔
اکہ پدِ کس وزنس یس سٮٹھا نایاب چھہ چھہِ مانو میٹر monometer ونان۔
دۅن پدٮن ہندس وزنس چھہِ ڈای میٹر diameter ونان۔
ترٮن پدٮن ہندس وزنس ٹرای میٹر trimeterتہ ژۅن پدٮن ہندس وزنس ٹیٹرا میٹر tetrameter ونان۔
شٮہ، ستھ تہ ٲٹھ پدٮن ہندٮن وزنن چھہِ ہیکسا میٹرhexameter، ہیپٹا میٹر heptameterتہ اوکٹا میٹرoctameter ونان۔
پینٹا میٹر چھہ زیادہ مقبول۔
انگریزی زبانۍ ہند تاکیدی آہنگ اگرچہ امہِ کہ تاکیدی ہیجلۍ عروضچ بنیاد فراہم کران چھہ، تاہم چھہ یہ لفظن ہندِ عام بول چال کہ تاکید نش انحراف تہِ کران۔ یعنی عروضی تاکید چھہ نہ لسانی تاکیدس ستۍ ہمیشہ مطابقت تھاوان۔
وچھون ملٹن سند یہ مصرعہ۔
and night
sures day
that mea-
the space
Nine times
اتھ منز چھہ گۅڈنیکے لفظ nineتاکیدہ روٚس ییلہ زن عام بول چال مطابق اتھ پیٹھ تاکید گژھہِ آسن۔
وۅنۍ وچھون اسۍ کیٹس سنزِ نظمہِ The Fall of Hyperion منزہ بنم مصرعہ۔
dis- tinct
mer are
the drea-
et and
The po-
یہ نظم تہِ چھیہ ایامبک پینٹامیٹرس منز وننہ آمژ۔ اتھ مصرعس منز چھہِ زہ لفظ and تہ are تاکید سان ورتاونہ آمتۍ (یا پرنۍ پٮوان) ییلہ زن عام بول چالس منز یم غیر تاکیدی لفظ چھہِ۔ پوپ سندس ژورمس مصرعس منز تہِ چھہ تریمس پدس منز and لفظ تاکید سان پرن پٮوان۔
گویا اتھ وزنہ نظامس منز چھیہ زبانۍ ہندس فطری عام بول چال کس تاکیدس مقابلہ کنہِ حدس تام مصنوعیت۔ یہ انحراف چھہ نہ صرف یمن دۅن مصرعن منز بلکہ چھہ یہ انگریزی شاعری منز سٮٹھا عام۔
حقیقت چھیہ یہ زِ پرٮتھ کانہہ وزنہ نظام چھہ زبانۍ طرزاوان یعنی stylize کران۔ وزنہ نظامن ہند یہ طرزاون تہ یہ مصنوعیت چھیہ نہ کمزوری بلکہ یمن ہنز اکھ خاصیت یۅس پٮٹھے بانہ نثرس تہ شاعری منز روایتی طور ظاہری امتیاز قایم کران چھیہ، دویمٮن لفظن منز پرن والۍ تہ لکھن والۍ سندِخاطرہ اکھ شعری ماحول پیدہ کران چھیہ۔
تاکیدی ہیجلۍ عروضس منز چھہ آہنگک دوٚگن معیار ورتاونہ یوان یمہ کنۍ یہ پیچیدہ وزنہ نظامن منز شامل چھہ۔ یعنی اتھ عروضس منز چھہ اکہ طرفہ پدٮن ہند تعداد آہنگک معیار بنان تہ بییہ طرفہ یمن پدٮن منز ہیجلٮن ہنز تنظیم تہ تاکید۔ راہی تہِ چھہ روایتی کاشرِ شاعری پیٹھ تاکیدی ہیجلۍ عروض کہ آہنگک دوٚگن معیار منطبق کرنچ سفارش تہ کوشش کران۔ انگریزی زبانۍ ہندس بول چالس منز چھہ تاکیدی آہنگ ییلہ زن کاشرس منز یژھ کانہہ کتھ چھیہ نہ۔ یعنی اسۍ چھہِ نہ جملہ کٮن اڈٮن لفظن پیٹھ لسانی طور زیادہ زور تراوان تہ اڈٮن پیٹھ کم۔ لہذا چھہ امہ قسمک تاکید ژینن تہ اتھ پیٹھ دٔرتھ پدۍ بندی تہ تتھ پیٹھ اتفاق سانہ خاطرہ ناممکن۔ کاشرٮن بٲتن ہنزِ راہی سنزِ پدۍ بندی منز چھیہ نہ تاکیدی ہیجلۍ عروض کٮن پدٮن برعکس کانہہ تنظیم، ترتیب یا ہشر میلان۔راہی یس چھہ پدۍ بندی ہند خیال شاید شفیع شوق نہ یمہ بیانہ پٮٹھہ ووٚتھمت:
’’اکس زور دار آوازِ تہ بییس زوردار آوازِ درمیان ہٮکن اکہِ پٮٹھہ ژور لۅژہ آوازہ تہِ ٲستھ۔ یۅہے لِکھہ چھہ کاشرٮن واکھن منز تہِ باسان۔‘‘ (شفیع شوق، شیخ العالم تہ تمۍ سند زمانہ، ص ۲۳) وچھو بنمہِ واکھچ راہی ینۍ پدۍ بندی:
تلہ چھے زیس تے پٮٹھہ چھکھ نژان
ت ت تم تم تم ت ت تم ت تا م
ونتہ مالہِ وۅندہ کٮتھہ پژان چھے
تم ت تم ت ت ت ت ت ت تام تم
سورے سۅمبرتھ ییتۍ چھے مۅژان
تم تم تم تم تم تم ت تام
ونتہ مالہِ ان کٮتھہ رۅژان چھے
تم ت تم ت تم ت ت ت تام تم
یمن پدٮن ہند تجزیہ چھہِ بٮہ جوڑ۔ یعنی تجزیکۍ یم نمونہ چھہِ اکھ اکس نش مختلف۔)ت ت تم( چھہ )تم تم( یا )ت ت ت ت( یا) ت تام( نش آہنگہ کنۍ مختلف۔ یمن چھہ نہ پانہ وانۍ کانہہ ہشر یمہ کنۍ اصل واکھس منز آہنگ چہ بٮہ ربطی ہند دوکھہ لگتھ ہیکہِ۔ لہذا چھیہ نہ یمن پدٮن ہنز یہ تجزیاتی تنظیم امہ پدۍ بندی ہند معیار بنان۔ اگر فرض کرو زِ پریتھ مصرعس منز چھہِ ژور تاکید برابر وقفن پیٹھ ، یہ پدۍ بندی کیا چھیہ تمہ مزید ہاوان؟ پدۍ بندی ہند مقصد کیا چھہ؟ شاید چھہ یہ زانن ضروری زِ تاکید چھہ ہیجلس سیتۍ تعلق تھاوان۔ یعنی تاکید چھہ ہیجلچ ملکیت۔ مثلا "ونتہ مالہِ ” لفظن منز چھہ تاکید یمو منزہ کُنہِ اکہ لفظہ کس اکس ہیجلس پیٹھ فرض کرُن۔ تاکید ہیکہ نہ اکی ساتہ دۅشونی لفظن ہندٮن ژۅشونی ہیجلٮن پیٹھ ٲستھ۔ اگر اسۍ پریتھ مصرعس منز ژور تاکید چھہِ تصور کران تم گژھن برابر وقفن پیٹھ ژۅن ہیجلٮن پیٹھ آسنۍ۔ تاکیدس اندۍ پکھۍ باقی ہیجلۍ یا لفظ کتھ بنیادس پیٹھ کروکھ اسۍ پدٮن منز تقسیم؟ انگریزی شاعری منز چھیہ یہ تقسیم ہیجلۍ تعداد کس بنیادس پیٹھ کرنہ یوان۔ امی چھہِ اکس مصرعس منز اکی قسمکۍ پدۍ ورتاونہ یوان۔ مثلا ایامبک پوٚد یعنی دۅن ہیجلٮن پیٹھ مشتمل پوٚد۔ اگر اکس مصرعس منز پانژھ تاکید مانوکھ (پینٹامیٹر) ، اتھ منز گژھن تیلہ پانژھ ہیجلۍ جورِ آسنہِ (ایامبک ہیجل)۔ تہِ زن گوٚو پریتھ تاکید وٲلس ہیجلس سیتۍ بیاکھ اکھ غیر تاکیدی ہیجل۔ مگر راہی سنز پدۍ بندی منز چھہِ (تمۍ سندِ تجزیہ مطابق) اڈٮن پدٮن منز زہ ہیجلۍ، اڈٮن منز تریہ، اڈٮن منز ژور۔۔۔نثرس تہِ چھیہ امہ قسمچ پدۍ بندی ممکن۔ اگر نہ پدۍ تخلیقی generative آسن تمن ہند جواز کیا چھہ؟
میہ ٲس پیٹھمہ واکھچ پدۍ بندی اکس مضمونس منز فارسی عروضی ارکانو سیتۍ یتھہ پاٹھۍکرمژ، یہ ہاونہ خاطرہ زِ فارسی عروض چھہ ہیجلۍ وزنن تہِ کۅم کران۔
تلہ چھے زیس تے پیٹھہ چھکھ نژان
فعلن (2) فعلن (2) فعلن (2) فعول (2)
ونتہ مالہِ وۅندہ کٮتھہ پژان چھے
فعلن (2) فعلن (2) فعول (2) فع (1)
سورے سۅمبرتھ ییتۍ چھے مۅژان
فعلن (2) فعلن (2) فعلن (2) فعول (2)
ونتہ مالہِ ان کٮتھہ رۅژان چھے
فعلن (2) فعلن (2) فعول (2) فع (1)
راہی چھہ "تلہ چھے” لفظن منز تریہ(3) ہیجلۍ تصور کران ییلہ زن یمن منز حقیقی طور زے (2) ہیجلۍ چھہِ۔ یتھے پاٹھۍ چھہِ تس "وۅندہ کٮتھہ” لفظن منز ژور (4) ہیجلۍ باسان ییلہ زن یمن منز تہِ زے (2) ہیجلۍ چھہِ۔ امۍ سنزِ اتھ غلط ہیجلۍ تقسیمہ پتہ کنہِ چھہ تحریری لفظ تہ تحریری لفظہ کس بنیادس پیٹھ یمن نفظن ہنز تصوری (ذہنی) ہیجلۍ تقسیم۔ مگر ییلہ اسۍ زبانۍ ہند ملفوظی کردار نظرِ تل تھاوو (یہے چھہ پریتھ عروضچ بنیاد) یمن لفظن ہنز حقیقی تقسیم چھیہ دۅن (2) ہیجلٮن منز گژھان۔
پیٹھمہ ہیجلۍ تقسیمہِ سیتۍ چھیہ وۅنۍ امچ پدۍ بندی تہِ سمج یوان یعنی زہ ہیجلۍ فی پوٚد، صرف دویمس دویمس مصرعہ کس ٲخرس پیٹھ صرف اکھ ہیجل۔سوال چھہ وۅنۍ زِ یمن پدٮن منز چھا تاکید تہِ موجود۔ امیک ژھوٚٹ جواب چھہ ییلہ نہ زبانۍ منز لسانی تاکید اوس تہ شعری وزنس منز کپارۍ آو؟ کاشر زبان چھیہ ہیجلیو سیتۍ وقفہ مینان، تاکید سیتۍ نہ۔ دوٚیم کتھ چھیہ یہ زِ مصرعہ ژۅن ٹکرن منز تقسیم کرُن چھیہ تقطیع یۅس دراصل فارسی وزنس (فعلن فعلن فعلن فع) پیٹھ دٔرتھ چھیہ۔یہ چھہ نہ واکھ پرنک کانہہ طریقہ ۔یعنی اسۍ چھہِ نہ واکھ یتھہ پاٹھۍ تھکھ دی دی پران (تلہ چھے # زیس تے # پیٹھہ چھکھ # نژان)۔ یہ گوٚو ‘ونہ وُن’۔ یہ گوٚو گٮوُن۔ گٮونک اکھ طرز۔ واکھ چھہ نہ گٮون۔ وژنس تہ واکھس منز یۅس اکھ بٔڈ فرق چھیہ سۅ چھیہ یی زِ ییتہ وژن گٮونک چیز چھہ، واکھ چھہ تحت اللفظ پرنک چیز۔ نتہ چھہِ فارم کہ لحاظہ دۅشوے لگ بگ کُنے چیز۔ چونکہ گٮونہ خاطرہ گژھن اکہ کھۅتہ زیادہ بند آسنۍ، لہذا چھہ وژن واکھ چی توسیع۔واکھ پرنکۍ چھہِ حقیقتا زےطریقہ ممکن۔ اکھ گوٚو پورہ مصرعہ کُنہِ تھکہ ورٲے پرُن تہ بیاکھ گوٚو مصرعہ دۅن حصن منز باگ اکھ وقفہ ترٲوتھ پرُن۔ مثلا یتھہ پاٹھۍ:
تلہ چھے زیس تے # پیٹھہ چھکھ نژان
ونتہ مالہ وندہ کٮتھہ # پژان چھے
یا (ونتہ مالہِ# وۅندہ کٮتھہ پژان چھے)
سورے سۅمبرتھ # ییتۍ چھے مۅژان
ونتہ مالہِ ان کٮتھہ # رۅژان چھے
یا (ونتہ مالہِ # ان کٮتھہ رۅژان چھے)
بہرحال، فارسی عروضک یہ وزن فعلن فعلن فعلن فعول / فع چھہ دراصل ہیجلۍ وزن یس تمام روایتی کاشرِ شاعری ہنز بنیاد چھہ۔
سادہ ماترا وزن
کینژن زبانن منز چھیہ وزنچ بنیاد نہ ہیجل تہ نہ تاکید بلکہ ماترا (mora)۔ یعنی یمن زبانن منز چھہ یکسان ماترا تعداد ورتٲوتھ شاعری منز آہنگ پیدہ کرنہ یوان۔ ماترا کہ تصورچ زانکاری کرون اسۍ تعریف کرنہ بجایہ یتھہ پاٹھۍ حاصل۔
(1)ہیجلٮن ہنزہ گۅڈہ آوازہ چھیہ نہ ماتراہن منز گنزرنہ یوان۔ یعنی مثالہِ پاٹھۍ ‘جر’ تہ ‘جار’ لفظن ہند جیم /ج/چھہ نہ ماترا ماننہ یوان۔
(2) ہیجلیک تھوٚنگ اگر ژھوٚٹس مصوتس پیٹھ مشتمل آسہِ، سہ چھہ اکس ماترا برابر تہ اگر زیٹھس مصوتس پیٹھ مشتمل آسہِ تیلہ چھہ دۅن ماتراہن برابر۔ یعنی ‘جر’ لفظک ژھوٚٹ مصوتہ زبر/اَ/ چھہ اکس ماتراہس برابر تہ ‘جار’ لفظک زیوٹھ مصوتہ یعنی الف مد/آ/ چھہ دۅن ماتراہن برابر۔
(3) ہیجلچ پوٚت آواز تہِ چھیہ اکس ماتراہس برابر۔ یعنی ‘جر’ تہ ‘جار’ لفظن ہند پتم /ر/ چھہ اکس ماترا برابر۔ یمن دۅن لفظن ہند ماترا تعداد چھہ یتھہ پاٹھۍ:
لفظ گۅڈہ آواز تھوٚنگ پوٚت آواز کل ماترا
جر ج زبر ر
ماترا X 1 1 2
جار ج آ (ا +ا) ر
ماترا x 2 1 3
یہ گژھہِ یاد تھاون زِ اکھ زیوٹھ مصوتہ چھہ دۅن ژھۅٹٮن مصوتن برابر تصور کرنہ یوان۔ مثلا ‘جار’ لفظک زیوٹھ مصوتہ /آ/ چھہ دۅن الفن یعنی دۅن زبرن برابر ماننہ یوان۔
(4)اگر ہیجلس منز اکہِ کھۅتہ زیادہ پوٚت آوازہ آسن (عموما مصمتن ہنز جورۍ)، تم چھیہ زہ ماترا گنزرنہ یوان۔ مثلا ‘مست’ لفظس منز چھہِ پتہ کنہِ زہ مصمتہ /س/ تہ /ت/ یکوٹہ ، یم دۅن ماتراہن برابر چھہِ۔ امہِ لفظک ماترا تعداد:
لفظ گۅڈہ آواز تھوٚنگ پوٚت آواز پوٚت آواز کل ماترا
مست م زبر س ت
ماترا x 1 1 1 3
ماترا وزن ہیکہِ سادہ تہِ ٲستھ تہ پیچیدہ تہِ۔ سادہ ماترا وزنن منز چھہ ہیجلۍ وزنکۍ پاٹھۍ خالص تعدادہ ستۍ آہنگ پیدہ کرنہ یوان۔ ہندی زبانۍ ہند مقبول وزن چوپایی چھہ سادہ ماترا وزنچ مثال۔ اتھ وزنس منز چھہ پرٮتھ پد (مصرعہ) شراہن (16) ماتراہن برابر۔ وچھو بنم پرٮژھ تہ امچ تقطیع:
ایک راگ سے رہتی گاتی
چلے رات دن کہیں نہ جاتی
ایک راگ سے رہتی گاتی = 16 ماترا
12 12 2 11 2 22
چلے رات دن کہیں نہ جاتی = 16 ماترا
1 2 12 11 1 2 1 22
دۅشونی مصرعن منز چھیہ ماترا تعداد برابر مگر ماتراہن ہنز چھیہ نہ مصرعن منز کانہہ خاص ترتیب یمہ کنۍ سادہ ماترا وزنن منز پدۍ قایم چھہ نہ گژھان۔
سادہ ماترا وزن چھہ ہندی علاوہ واریاہن ہندوستانۍ زبانن منز ورتاونہ یوان۔ یہ ورتاون واجینۍ بیاکھ زبان چھیہ جاپانۍ۔ اتھ زبانۍ منز چھہِ ماترا اصطلاح پاٹھۍ haku یا onji ونان۔ عام طور چھہ جاپان نٮبر یہ زاننہ آمت زِ امہِ زبانۍ ہنزِ شعرہ ذٲژ ہایکوہس منز چھیہ پانژھ ہیجلۍ، ستھ ہیجلۍ، پانژھ ہیجلۍ ترتیب۔ مگر حقیقتا چھیہ امچ ترتیب پانژھ ماترا، ستھ ماترا، پانژھ ماترا۔ ییتہِ نس روزِ نہ ماتراہو مطابق اکہ جاپانۍ ہایکوہچ تقطیع دلچسپی نش خالی۔اسۍ دمون ہایکو انگریزی اچھرن منز۔ ماتراہن ہند ژھٮن ییہِ ہایفن ستۍ ظاہر کرنہ۔
na-ra ma-na-e
shi-chi-do-o ga-ra-n
ya-e za-ku-ra
اتھ منز چھیہ خاص کر دوٚیم لٲن توجہس لایق۔ اتھ منز چھہِ ضرورتہ مطابق ستھ ماترا، مگر پانژے ہیجلۍ۔ ہایکوہچ دوٚیم لٲن گژھہِ ستن ماتراہن برابر آسنۍ۔ گۅڈنکہِ لفظک ٲخری ہیجل چھہ doo یس دۅن ماتراہن(do-o) برابر چھہ۔ یتھے پاٹھۍ چھہ دوٚیمہِ لفظک ٲخری ہیجل ran دۅن ماتراہن (ra-n) برابر۔
کاشرس منز سادہ ماترا وزنہ چہ مثالہِ خاطرہ وچھون کہن (11) ماتراہن ہند یہ لل واکھ:
کُس ڈنگہِ تہ کُس زاگہِ
2 12 1 2 12 11
کٚس سر وترِ تیلی
2 2 12 22 11
کُس ہرس پوزِ لاگہِ
2 21 12 12 11
کُس پرمہ پد میلی
2 12 2 22 11
پیٹھمہ پریژھہِ ہندس چوپایی وزنس پیٹھ وچھون یہ لل واکھ:
تلہ چھے زیس تے پٮٹھہ چھکھ نژان
ونتہ مالہِ وۅندہ کٮتھہ پژان چھے
سورے سۅمرتھ ییتۍ چھے مۅژان
ونتہ مالہِ ان کٮتھہ رۅژان چھے
تلہ چھے زیس تے پٮٹھہ چھکھ نژان 16 ماترا
11 2 2 2 11 2 1 2 1
ونتہ مالہِ وۅندہ کٮتھہ پژان چھے 16 ماترا
2 1 12 11 1 1 1 2 1 2
سورے سۅمرتھ ییتۍ چھے مۅژان 16 ماترا
2 2 22 2 2 1 2 1
ونتہ مالہِ ان کٮتھہ رۅژان چھے 16 ماترا
2 1 12 2 1 1 1 2 1 2
امہِ واکھہ کٮن کینژن لفظن ہنز ماترا تفصیل وچھو صفحہ 27ہس پیٹھ:
ماترا وزن سمجنہ خاطرہ کرۍ میہ یم واکھ پیش، حالانکہ یمن واکھن ہنز یہ ماترا برابری چھیہ اتفاقی تکیازِ یمن واکھن ہند بنیادی وزن چھہ ہیجلۍ وزنے۔ یتھے پاٹھۍ چھیہ کینژن واکھن ہنز تاکیدی برابری مدنظر کینژن واکھن منز تہ پورہ کاشرِ شاعری منز تاکیدی وزن آسنک دوکھہ لوٚگمت۔
اردو ہندی یس منز مستعمل بحر متقاربکۍ نام نہاد مزاحف وزن چھہِ دراصل ماترا وزنے یم اکہ خاص طریقہ ورتاونہ یوان چھہِ۔ یم خاص وزن یمن اردو والیو بحر میر تہِ ناو کوٚرمت چھہ، چھہ کاشرس منز رفیق رازن ورتاومتۍ۔ اکہ غزلک ماترا تجزیہ چھہ پیش:
سانہِ شہارہ چھہِ قبرستانکۍ ہی آثار
12 121 1 2222 2 122 23
شامہ پتے انہراے کراں چھہ نہ کانہہ بیمار
12 21 122 21 11 2 122 23
اندرہ چھِوا توٚہۍ بٲژ گرکۍ سٲری محفوظ
12 21 2 12 21 22 122 23
نیبرہ میہ وچھمو تۅہہ تہِ چھہ وسۍ پیومت دیوار
12 1 22 11 1 1 2 22 122 23
تاپھ چھہ شامس تام دوان انسانس برٮم
12 1 22 12 121 222 2 23
دورِ چھہ باساں سٮکھ تامتھ گاہے سبزار
12 1 22 2 22 22 122 23
اسۍ چھہِ مسافر یارب اسہِ تتھۍ وتہِ کُن لاگ
2 1 221 22 11 2 11 2 12 23
یتھ وتہِ ترٮن ترٮن دۅہن چھیہ روزاں مشکنۍ دار
2 11 2 2 21 1 22 22 12
یا گوٚو تاپھ عدالت وانن منز ہلکارۍ
2 2 12 221 22 2 122 23
یا تھووکھ سنگین قلاین منز شہجار
2 22 122 221 2 122 23
رفیق راز چھہ اتھ اردو والٮن ہنزِ پیروی منز 12 ماترا + 10 ماترا (کل 22 ماترا) مانان یس غلط چھہ۔ اردو والۍ چھہِ دراصل اتھ افاعیلن منز (عربی عروض کٮن پدٮن منز) گنڈنچ کوشش کران۔ رفیق رازن تہِ چھہِ امہ وزنکۍ شیہ رکن مانۍ متۍ، حالانکہ اتھ وزنس منز چھہ نہ رکنن ہند کانہہ خاص دخل۔ امہ وزنک آہنگ چھہ اتھ بے محل رکن بندی ییرہ والان۔ یہ چھہ بنیادی طور سادہ ماترا وزن یتھ نہ پدٮن منز گنڈنچ کانہہ خاص ضرورت یا جواز چھہ۔ پدۍ یا افاعیل یا رکن بندی چھہ آہنگ کہ دوٚگن معیارک جواز پیدہ کران مگر یمن وزنن منز چھہ نہ ٹاکارہ پاٹھۍ پدٮن ہند کانہہ مکرر نمونہ۔
امین کاملن چھیہ 1970 پیٹھے عربی وزنن ہندۍ افاعیل ژٹۍ ژٹۍ لیکھنچ سفارش کرمژ۔ واضح چھہ زِ اتھ سفارشہ پتہ کنہِ چھیہ یہ بصیرت زِ یم وزن چھہِ ژکہِ ماترا وزن تہ یہند یہ کردار چھہ افاعیل ژٹۍ ژٹۍ لیکھنہ سیتی نوٚن نیران۔ اتھ موقفس کٔر تمۍ "میون عروضی سوچ” مقالس منز مزید وضاحت آوازن ہندِ مقابلہ حرفن ہند تصور رٔٹتھ یتھ اسۍ زیادہ انزۍ منزۍ چھہِ۔ تمۍ کرۍ افاعیلن ہندۍ حرف یلہ، بند تہ نتھۍ قسمن منز تقسیم۔ یہ چھیہ دراصل افاعیلن ہنز ماترا تقسیم۔ سہ چھہ اکھ ماترا والٮن حرفن یلہ آواز ونان، زہ ماترا والٮن حرفن بند آواز ونان تہ نتھۍ حرفن (مثلا نار، اسمان، سوچ لفظن ہندۍ /ر/، /ن/ تہ /چ/) ہنزِ آوازِ تہِ اکھ ماترا گنزراوان۔ کامل سندٮن عروضی مقالن منز چھیہ آوازِ، آہنگس تہ لیہ زیادہ اہمیت۔ سہ چھہ نہ قطعا عروضس روایتی تصورن تہ اصطلاحن ہندِ ذریعہ پیش کران۔ حقیقت چھیہ یہ زِ تسندۍ عروضی تجربہ تہِ چھہِ روایتی عروضی ہنرمندی ہنزِ نمایشہ بدلہ مخصوص مقصدن تہ ضرورژن تحت امکاناتن ہندۍ بر کھولان۔ (بحوالہ میون مضمون "کاشرس منز عروضی تجربن ہنز اہمیت”)
سیدِ سیوٚد صفحس پیٹھ (صفحہ 27) چھہ صفحہ 25 ہس پیٹھ دنہ آمتہِ لل واکھہ کٮن کینژن لفظن ہنز ماترا تقسیم تہ تعداد دنہ آمت۔
لل دیدِ ہندِ واکھہ کٮن کینژن لفظن ہند ماترا تعداد
کل ماترا دوٚیم ہیجل گۅڈنیک ہیجل لفظ
پوٚت آواز تھوٚنگ گۅڈہ آواز پوٚت آواز تھوٚنگ گۅڈہ آواز
إ ل زبر ت تلہ
2 1 x 1 x
إ ٹھ ی پ پیٹھہ
2 1 x 1 x
إ د زبر وۅ وۅندہ
2 1 x 1 x
إ تھ 1 ی ک کٮتھہ
2 1 x 1 x
زیر ل آ (ا+ا) م مالہِ
3 1 x 2 x
پیش+زیر 2 چھ چھے
2 2 x
زبر+زیر 3 ت تے
2 2 x
إ ت ن زبر و ونتہ
3 1 x 1 1 x
س زیر+پیش ز زیس
3 1 2 x
کھ پیش چھ چھکھ
2 1 1 x
تۍ 4 زبر ی ییتۍ
2 1 1 x
ن زبر ان
2 1 1
ن آ(ا+ا) ژ زبر پ پژان
4 1 2 x 1 x
ن آ(ا+ا) ژ ۅ م مۅژان
4 1 2 x 1 x
ن آ(ا+ا) ژ ۅ ر رۅژان
4 1 2 x 1 x
تھ اِ ر م ۅ س سۅمبرتھ
4 1 1 x 1 1 x
(1) دوچشمی اچھر چھہِ اکۍ سے مصمتس پیٹھ مشتمل۔
(2) "چھے” لفظس منز چھہِ تھوٚنگس منز زہ مصوتہ یتھ ڈپتھانگ dipthong ونان چھہِ۔ پیش تہ زیر
(3)”تے”لفظس منز تہِ چھہِ تھوٚنگس منز زہ مصوتہ یعنی ڈپتھانگ۔ زبر تہ زیر۔ اتھ لفظس ہیکہِ نیم مصوتہ /ی/ سیتۍ تہِ یتھہ پاٹھۍ تقطیع سپدتھ: /ت+ زبر+ ی/۔ امہِ تقطیع کنۍ تہِ چھہ یہ دۅن ماتراہن برابر۔
(4) یہ پوٚت آواز چھیہ نہ دۅن مصمتن پیٹھ مشتمل، بلکہ اکس مصمتس پیٹھ یتھ منز اوٚڈ یے /ت/ صمتچ تالریت palatalizationہاوان چھہ۔ /تۍ/ چھہ مفرد تالرۍ مصمتہ۔
پیچیدہ ماترا وزن
پیچیدہ ماترا وزن ورتاون واجنٮن زبانن منز چھہِ سنسکرت، یونانۍ، لاطینی تہ کلاسیکل عربی شامل۔ کلاسیکل عربی یک عروض ووت اسہِ تام گوڈہ فارسی تہ پتہ ارود کنۍ۔ سانۍ شاعر یمن منز محمود گامی سندِ پٮٹھہ مہجورس تام ساری شاعر شامل چھہِ، ہیکۍ تہ کلاسیکل عربی عروضکۍ تم وزن بہتر پاٹھۍ ورتٲوتھ یم پیچیدہ ماتراہن پیٹھ مبنی چھہِ، کینژھا زبانۍ ہندِ مزازہ کنۍ تہ کینژھا ہیجلۍ عروض ورتاونہ کہ عادتہ کنۍ۔ مگر عربی فارسی عروضکۍ تم وزن، یم بنیادی طور ہیجلۍ وزن چھہِ، ورتاونس منز آیہ نہ یمن کانہہ مشکل پیش۔ مہجورنہِ پتہ کیو جدید شاعرو ورتاوۍ پیچیدہ ماترا وزن اکتسابی طور نسبتا کامیابی سان۔
کلاسیکل عربی عروضکۍ وزن چھہِ پیچیدہ ماترا وزن، امہِ کنۍ تکیازِ یمن منز چھیہ ماترا گنتی علاوہ، پدٮن اندر ماتراہن ہنز ترتیب تہ ترکیب تہِ آہنگ خاطرہ اہم۔ گوٚو یمن وزنن منز چھہ آہنگک دوٚگن معیار ورتاونہ یوان۔مثلا کلاسیکل عربی عروضس منز چھہ اکھ شراہ ماترا وزن یس یتھہ پاٹھۍ چھہ:
22121 22121 = 16 ماترا
یمہِ ترتیبہ یم ماترا اتھ وزنس منز یوان چھہِ، تمہ منزہ چھیہ یہنزاکھ خاص دہراونہ ینہ واجینۍ تنظیم ننۍ نیران۔ یوٚت تام نہ ماتراہن، یا ہیجلٮن یا تاکیدن ہنز اکھ خاص ترتیب قایم گژھہِ تہ سۅ وزنس منز دہراونہ یی، توٚت تام چھہ نہ پدٮن ہند کانہہ جواز۔ اسہِ وچھ پتمٮن صفحن پیٹھ اردو پرٮژھہِ تہ لل واکھس تہ رفیق رازنس کلامس منز چھیہ نہ ماتراہن ہنز کانہہ مخصوص ترتیب قایم گژھان تکیازِ پرٮتھ مصرعس منز چھیہ ماتراہن الگ ترتیب، لہذا چھہ نہ تمن منز پدٮن ہند کانہہ جواز۔ تمن منز چھہ ماتراہن ہند کل تعداد سادہ آہنگ پیدہ کران۔ مگر پٮٹھمس کلاسیکل عربی وزنس منز گژھن تعدادہ کنۍ16 ماترا آسنہ علاوہ تم ماترا پٮٹھمہِ مخصوص ترتیبہ منز واقع سپدنۍ۔
یم ماترا ہٮکن دۅن دہراونہ ینہ والٮن پدٮن منز تقسیم سپدتھ:
22121 /22121
یم پدۍ چھہِ عروضس منز مفاعلاتن مفاعلاتن کیو ارکانو (افاعیل) ستۍ ظاہر کرنہ یوان۔
مفاعلاتن پدکۍ ماترا ہیکوکھ اسۍ ِ یتھہ پاٹھۍ سمجتھ:
کل ماترا تن علا مفا
پٍنژم ہیجل ژورمٚ ہیجل تریم ہیجل دوٚیم ہیجل گۅڈنیک ہیجل
ن زبر ت لا ل زیر ع آ ف زبر م
8 1 1 x 2 x 1 x 2 x 1 x
نوٹ: یہ کتھ آیہ گۅڑے وننہ زِ ہیجلیک گۅڈنیک (یا گۅڈنکۍ) مصمتہ چھہ نہ ماترا گنزرنہ یوان۔
یتھ عربی بحرس منز یہ پوٚد ورتاونہ یوان چھہ تتھ چھہِ بحر جمیل ونان۔ یہ چھہ نہ کاشرس منز زیادہ ورتاونہ آمت، حالانکہ کاشرس آہنگس چھہ سٮٹھا براہ۔ اگر ورتاونہ تہِ آمت چھہ تہ ژۅن پدٮن ہنزِ شکلہِ منز۔ عبدالاحد آزادن چھہ یہ پوٚد خاص کر تمن نظمن منز ورتوومت یمن منز شکوہ تہ گراوہ چھیہ ۔ پٮٹھمس مخصوص وزنس پیٹھ (جمیل مربع سالم) چھن اکھ بٲتھ "نغمہ بیداری” ناوہ لیوٚکھمت یمکۍ کینہہ بند یم چھہِ:
حقیقتک رنگ دواں حبابس
مشک ملاں کاغذی گلابس
کران بدنام انقلابس
ہٮواں تھوُن پردہ آفتابس
یہ دلبری چھا ستمگری چھا
یہ رہزنی چھا یہ رہبری چھا
چھہ سور ملۍ ملۍ چھوان نورس
فریب غیبک دواں حضورس
خودی وناں نخوتس غرورس
تھٮکان فرعون کوہ طورس
یہ دلبری چھا ستمگری چھا
یہ رہزنی چھا یہ رہبری چھا
اسۍ کرو گۅڈنکہ بندچ تقطیع یتھہ پاٹھۍ:
کل ماترا حبابس دواں رنگ حقیقتک لفظ
16 221 21 2 2121 ماترا
گلابس کاغذی ملاں مشک لفظ
16 221 212 21 21 ماترا
انقلابس بدنام کران لفظ
16 2212 122 121 ماترا
آفتابس پردہ تھوُن ہٮواں لفظ
16 2212 12 21 21 ماترا
ستمگری چھا دلبری یہ لفظ
16 2121 2 212 1 ماترا
چھا رہبری یہ چھا رہزنی یہ لفظ
16 2 212 1 2 212 1 ماترا
(1)یمہ تقطیع منزہ چھہ یہ ظاہر زِ فارسی عربی چھہ آہنگک دوٚگن معیار ورتاوان: ماترا تہ تمن ہنز پدۍ بندی۔
(2) کاشرس منز چھہ نہ عام طور رنگ یا یتھے پاٹھۍ منز، بند، اند بیترِ لفظن ہند /ن/ مصمتہ گنزرنہ یوان، بلکہ چھہ یہ مصوتہ چہ کھونکھنیارچ نشانی ماننہ یوان۔ لہذا چھہ نہ یہ اکثر ماترا گنزراونہ یوان۔
(3) دوان، ملان، کران، ہٮوان، بیترِ لفظن ہند پتم نون چھہ اختیاری طور یا مصمتہ گنزرنہ یوان (اعلانیہ نون) یا صرف مصوتک کھونکھنیار، یتھ نون غنہ ونان چھہِ۔
محمود گامی سندِ پیٹھہ مہجورس تام چھہِ تمام شاعرن تم وزن پھٹان یمن منز زہ لۅکچہ ماترا اکس خاص جایہ پوٚتس پتھ یوان چھیہ۔ ماتراہن ہنز یہ مخصوص ترتیب چھیہ نہ کاشرس مزازس (لیہ) سیتۍ واٹھ کھیوان۔ یہ ٲس سۅ بصیرت یمیک اظہار امین کاملن مختلف جاین کوٚرمت چھہ، خاص کر "شعرن منز وزنہ پھیرہ” مضمونس منز۔ مثالہ پاٹھۍ نمون یہ وزن: مفعول مفاعیل مفاعیل مفاعیل فعولن۔ امیک ماترا تعداد تہ تمن ہنز ترتیب چھیہ یہ:
لن فعو عیلُ مفا عیلُ مفا لُ مفعو
2 21 12 21 12 21 1 22
221 1221 1221 122
پدٮن الگ، یمن ماتراہن ہند چھہ یہ نمونہ بنان:
22 11 22 11 22 11 22
اتھ وزنس منز چھہِ زہ ماترا، زہ ماترا پتہ اکھ ماترا، اکھ ماترا یوان۔ ییتہِ نس ییتہِ نس اکھ ماترا اکھ ماترا پوٚتس پتھ یوان چھیہ، تتہِ نس چھہ اکثر سانٮن شاعرن وزن پھٹان۔ تتہِ نس چھہ اکثر اکھ ماترا اکھ ماترا بجایہ زہ ماترا اکھ ماترا گژھان۔ یہ چھہ نہ صرف اکس شاعرس گوٚمت بلکہ محمود گامی سندِ پیٹھہ مہجورس تام تہ تس یور کن تہِ چھہ اکثر شاعرن ہند یۅہے حال یم نہ یہ وزن اکتسابی طورشعوری کوششہِ ورتاوان چھہِ۔ یہ زہ ماترا پتہ اکھ ماترا اکھ ماترا لے چھیہ نہ کاشرٮن شاعرن کاپہِ یوان۔ مگر ییلہ اسۍ یم شعر عروضی گز گتی لاگنہ ورٲے پران چھہِ، اسہِ کیازِ چھہِ نہ یم بیہ آہنگ باسان؟ تمیک وجہ چھہ زِ یوٚدوے یم پیچیدہ ماترا وزنہ حسابہ پھٹان چھہِ یعنی یہندس کل ماترا تعدادس ہرٮر یا چھۅنٮر گژھان چھہ تہ یہنز ماترا ترتیب درہم برہم گژھان چھیہ، یم چھہِ کاشرِ ہیجلۍ عروضہ مطابق برابر یوان۔ چونکہ سانۍ زبان چھیہ بنیادی طور ہیجلیو سیتۍ (ماترا سیتۍ نہ) وقفہ مینان، لہذا چھیہ نہ آہنگس سانہِ خاطرہ کانہہ فرق پیوان۔ وچھو رسول میرنہِ یمہ غزلچ ماترا تہ ہیجلۍ اکس اکھ مقابلہ تقطیع بییس صفحس پیٹھ (صفحہ 31)۔
امہِ وزنہ علاوہ بییہ زہ فارسی وزن یم اکثر کاشرٮن شاعرن پھٹان چھہِ، چھہِ یم:
مفتعلن مفاعلن مفتعلن مفاعلن
2112 2121 2112 2121
فاعلاتن فعلاتن فعلاتن فعلن
2212 2211 2211 211
یمن وزنن منز تہِ چھہ اکھ ماترا اکھ ماترا اکھ اکس پتہ یوان یس کاشرِ لیہ سیتۍ مطابقت چھہ نہ تھاوان۔ ظاہر چھہ پیچیدہ ماترا وزن چھہ نہ تتھہ پاٹھۍ لچکدار یتھہ پاٹھۍ ہیجلۍ وزن چھہ خاص کر کاشرِ کہ خاطرہ۔ یمن پیچیدہ ماترا وزنن منز گژھہِ برابر ماترا تعداد آسُن۔ ماتراہن ہند ہرٮر یا چھۅنٮر چھہ یمن ہند وزن ڈالان تہ یمن ہنز مخصوص ماترا ترتیب تہِ درہم برہم کران۔، یمن ہنز ماترا ترتیب تہِ گژھہِ کُنی آسنۍ۔ ہیجلۍ وزن چھہِ امہِ رنگہ لچکدار۔ کاشرس چھہ ہیجلۍ وزن اس لئے براہ آمت تکیازِ کاشرِ زبانۍ منز یۅس لچک تمن ہیجلٮن منز چھیہ یمن ہندس اندس پیٹھ ہلکہ مصوتہ چھہِ تتھ چھہ ہیجلۍ وزن بہتر پاٹھۍ ساتھ دوان۔
ہیجلۍ وزنن تہ ماترا وزنن، ماترا وزنن تہ پیچیدہ ماترا وزنن، ہیجلۍ وزنن تہ پیچیدہ ماترا وزنن درمیان چھیہ اتفاقی برابری ممکن تکیازِ ماترا تہ ہیجلۍ چھہ نزدیکی تصور۔ ییتہِ اکھ ہیجل اکہ کھۅتہ زیادہ ماتراہن برابر ہیکہ ٲستھ تتہِ ہیکہِ اکھ ہیجل اکس ماترا برابر تہِ ٲستھ۔ پیجیدہ ماترا عروضچ اکھ خاصیت چھیہ یہ زِ یہ چھہ ہیجلۍ تہ سادہ ماترا وزن تہِ شامل کران یمہِ کنۍ یہ "وۅپر” ٲستھ تہِ سانٮن زبانن ہندِ خاطرہ "لگہار” چھہ۔ ہیجلۍ وزنک تعلق اوس سانٮن واکھن تہ وژنن سیتۍ، اگر یم صنف زانہہ کالۍ سٲنس ادبس منز دوبارہ لیکھنہ آیہ تہ سانہ عصری شعرہ اظہارک وسیلہ بنییہ، ممکن چھہ پیچیدہ ماترا وزن یکسر مشرٲوتھ ما ییہ ہیجلۍ عروض دوبارہ بارسس۔ یوٚت تام نہ یہ سپدِ یمیک سیٹھا کم امکان چھہ، توٚت تام روزِ ہیجلۍ عروض کینزن مخصوص وزنن ہندس صورتس منز پیچیدہ ماترا عروضس تٲبیا۔
رسول میر نہ غزلچ ماترا تہ ہیجلۍ تقطیع کل ماترا
مصرعہ متہِ روز دما روزہ دریم چانہ لولرے
ماترا تعداد 2 12 21 12 21 12 212 22
ہیجلۍ تعداد 1 2 3 4 5 6 7 8 9 10 11 12 12
مصرعہ شرۅنہ دار سۅنہ سنزہ بنگرِ گریم چانہ لولرے
ماترا تعداد 2 12 2 12 12 21 12 212 25
ہیجلۍ تعداد 1 2 3 4 5 6 7 8 9 10 11 12 12
مصرعہ لب تشنہ چھس در باغ بہت سرو روانو
ماترا تعداد 2 12 2 2 12 21 12 221 23
ہیجلۍ تعداد 1 2 3 4 5 6 7 8 9 11 12 12
مصرعہ بو حال ونے بوز کنے یارہ مسا روش
ماترا تعداد 2 12 21 12 21 12 21 12 23
ہیجلۍ تعداد 1 2 3 4 5 6 7 8 9 10 11 12 12
مصرعہ میہ جویہ اشکنہِ آبہ بریم چانہ لولرے
ماترا تعداد 2 12 112 12 21 12 212 25
ہیجلۍ تعداد 1 2 3 4 5 6 7 8 9 10 11 12 12
مصرعہ میہ اچھہ پوشن مالہ کریم چانہ لولرے
ماترا تعداد 2 11 22 12 21 12 212 22
ہیجلۍ تعداد 1 2 3 4 5 6 7 8 9 10 11 12 12
مصرعہ تیتھ سوز عشقن باد صبا بوز رسولس
ماترا تعداد 2 12 22 12 21 12 221 23
ہیجلۍ تعداد 1 2 3 4 5 6 7 8 9 10 11 12 12
مصرعہ یتھ مشک روزیم گل میہ ہریم چانہ لولرے
ماترا تعداد 2 12 22 2 1 21 12 212 23
ہیجلۍ تعداد 1 2 3 4 5 6 7 8 9 11 12 12
زمرے:عروض


c: text/html

text:
یوتاہ افسانہ کہ خاطرہ کہانی لفظ دلچسپ چھہ، تیوتے چھہ کہانی ہندِ خاطرہ اردو کاشرس منز ورتاونہ ینہ وول لفظ افسانہ تہِ دلچسپ۔ اتھ منز چھہ افسانہ کس دوٚیمس اہم عنصرس کن اشارہ۔ یعنی کہانی گژھہِ نہ واقعہک ہو بہو (یتھہ پاٹھۍ چھہ تہ تتھہ پاٹھۍ) بیانیہ آسُن زِ یہ بنہِ اکھ رپورٹ۔ اخبارن منز تہِ چھہِ اسۍ خبرہ پران یم سانۍ دلچسپی اندس تام پانس سیتۍ پکناوان چھیہ۔ مگر یوٚت تام نہ کہانی منز کہانی کار سند تخییل شامل گژھہِ، یہ بنہِ نہ افسانہ۔ پیکر، تمثیل، استعارہ، علامت یم سٲری چھہِ تخییلکۍ نتیجہ تہ نمونہ۔ کنہِ ادبی صنفہِ منز چھہ یمن ہند دخل زیادہ کنہِ منز کم یا بدل آیہ۔ مگر یہ تہِ چھہ نہ ضروری زِ کہانی منز گژھہِ یہند دخل لازمی طور آسن۔ کہانی کار سند تخییل ہیکہِ سیٹنگ، واقعہ، کردار، ڈایلاگ، کنہِ تہ سطحس پیٹھ کہانی دلچسپ، فکر انگیز تہ غیر معمولی بنٲوتھ۔
زمرے:تبصرہ

robotstxt: allowed

filter: keep


text:
بشیر بڈگامی: وازہ محمودنس یتھ شعرس پیٹھ کرہ ہو کتھ. اکھ کرہوس تشریح بیہ ہیمہوس سام
اسمأنۍ جانور ناو چھس ندہر
تس غذا گاڈہ ہند ماز ہے ویسۍ یے
شبیر احمد شاہ: ندہر چھہ کاشرس منز اساطیری سطحس پیٹھ علامتی ناو سہ جاناوار یس گاڈہ کھینک زیادہ شوقین چھہ ویندنہ یوان. مشہور چھہ ز ییلہ ندہر وڑاں وڑاں تھدِ آواز چھہ دواں گاڈ چھیہ تمہِ آوازِ ہندِ اثرہ تہ ہابتہ آبہ کہ سنرہ منزہ پانے بٹھس کھسان تہ ندہر سنز شکار بناں. اتھ تناظرس منز چھہ وازہ محمودن یہ شعر متن تہ معنہ مفہومہ کہ لحاظہ دعوت فکردوان۔
وازہ محمودنہ امہ غزلہِ ہندس پریتھ شعرس چھہ غزلہِ ہندِ مطلعی شعرک متن تہ سیاق ودباق تمہید یمہ تہ شعرک مفہوم اخذ کرن یژھو تتھ چھہ اتھ تمہیدی مضمونس سیتۍ ربط
منیب الرحمن: جناب یہ شعر چھہ قدرت کین عجایباتن تہ تحیراتن ہنز باوتھ اسطوری اندازس منز کران یس صوفی شاعری ہند اکھ ویہ ون مواد فراہم کران چھہ۔
امہ شعرچ خوبصورتی چھیہ دوشونی مصرعن منز، طرز بیانچ خوبی۔ قافیہ وچھو کتھہ پاٹھۍ چھہ رلاونہ آمت، جانور کتھہ پاٹھۍ چھہ پٹیکیولارایز کرنہ آمت، تہ دویمس مصرعس منز گاڈ بدلہ گاڈِ ہند ماز ونتھ کتھہ پاٹھۍ چھیہ حیرانگی پیدہ کرنہ آمژ تہ شعر فکر انگیز بناونہ آمت۔ کتہِ اسمانس منز وڈن وول جاناوار تہ کتہِ آبس منز روزن واجینۍ گاڈ۔ کمۍ سند غذا کتہِ نس۔
میانۍ کمینٹ چھہ اتھ شعرس انفرادی طور وچھان مگر یتھہ پاٹھۍ شبیر صابن وو٘ن زِ امہ شعرک اصل معنہ مدعا چھہ وازہ محمود سندہ باتہ کس سیاقس منز واضح گژھان۔ اتھ شعرس منز چھیہ نوِ اندازہ عشقہ داستان بیان کرنہ آمژ۔ کامل چھہ وازہ محمودس متعلق ونان ز اگر امۍ سند زیادہ کلام رژھرتھ آسہِ ہے رودمت، یہ آسہِ ہے کاشرِ شاعری ہند اکھ الگ باب۔ یہ شعر چھہ گاڈِ ہند پنن پان نیاز کرنس کن اشارہ کران۔
فیاض دلبر: گوڈہ چھہ ذہنس منز ندہرنۍ نٹھ تھاون۔ ندہر چھہ ہارِ سومب اکھ لوکٹ جاناوار یس یہ خاصیت چھیہ ز یہ چھہ وڈنس دوران اچانک ہوہس منز(خاصکرتھ آ بس ہیرۍ وڈنہ وزِ) برنزس کھنڈس ساکت روزتھ ہیکان۔ یتھ کنۍ چھہ یہ گاڈِ یا گرنس پنینۍ ژھاے پیٹھ ترٲوتھ ہیبت کران تہ تس چھہ وحشت سیتۍ تھرِ کونڈ پھٹیتھ یوان تہ یہ چھس جونٹہ دوان۔ اوے چھہِ ندہرنۍ نٹھ ونان۔ یتھہ کنۍ ہیکوو ونتھ ز بظاہر لوکٹ جاناوار ٲستھ تہِ چھہ یہ گاڈِ پنن غذا بناوان۔
منیب الرحمن: بالکل صحیح فیاض دلبر، میانہ خیالہ چھہ نہ یہ ہیبت کھوژن کس معنی یس منز بلکہ تتھ معنی یس منز یتھ انگریزی پاٹھی "آ” ونان چھہِ.اتھ منز چھیہ وحشت، اتھ منز چھہ اعجاب، اتھ منز چھہ حیرت۔ اتھ منز چھیہ سپردگی یس عشقچ اکھ اہم خاصیت چھیہ۔
زمرے:فیچر, وازہ محمود


text:
دپان بہ اوسس پننس لوکچارس منز ژھوپ۔ بڈین تہ وۅپرن تھی اوسس نہ کتھ کران، شاید اوسس نہ تمن کن اچھ تلتھ تہِ وچھان۔ کُنہِ چیزس متعلق اوسس نہ بہ پننۍ راے ظاہر کران۔ فرمانبردار اوسس، یہ ونہنم تی اوسس کران بلکہ اوسس نہ ونہِ مژِ کُنہِ کتھہِ منز پننہِ طرفہ اکھ لفظ تہ رلاوان۔ کوشش اوسس کران زِ کانہہ کتھ گٔژھ نہ میہ کُن منسوب گژھنۍ۔ سانیو ہمسایو، مہراج الدین سنزِ وٲلدن اوس میہ ناوے بلکہ ریژھ "دپان چھی” تھاومژ۔ نذیر آزاد نس "نہج” رسالس منز دپان چھی عنوان وچھتھ پییہ میہ لۅکچارچ یہ کتھ یاد، نتہ چھہ میہ یاداشت نہ آسنس برابر۔ دپان چھی ٲسم ریژھ شاید امہ مۅکھہ زِ اگر میہ گرِ ہمساین نش کینہہ ہینہ دنہ یا کینہہ شیچھ خبر ہیتھ سوزان ٲسۍ، بہ اوسس پنن کلام "دپان چھی” پیٹھے شروع کران۔
بہ اوسس نہ صرف ژھوپ بلکہ اوسس نیتہ مۅمن تہِ۔ اتھہ منزہ ٲسم چیز ؤسۍ پیوان۔ اکہ جایہ پیٹھہ بییس جایہ تام چیز سارُن اوس میانہ خاطرہ ناممکن۔ میہ باسان میہ اوس چیز اتھس منز رٹنس تہ گرِ کین دنس کانپھ۔ میہ ٲس نہ سہل سہل کانہہ کٲم دنہ یوان۔
میہ چھہ یاد تمن دۅہن اوس یمن سانین ہمساین فون، ڈایل فون۔ اکہ لٹہِ اوس سانہِ خاطرہ کس تام سند فون آمت، گرِ سوزہس بہ فون بوزنہ خاطرہ۔ یہ ٲس میہ گۅڈنچ لٹھ فون اتھس کیتھ تلنک۔یہند فون اوس یہنزِ بیٹھکہِ منز ییتہِ یمن ہندۍ ٲشناو تہ دوس، سٲری بڈۍ موہنوۍ، کارہ بارۍ تہ جج تہ خبر کیا کیا محفل جمٲوتھ تاس گندان ٲسۍ۔ میہ روٹ رسیور اتھس کیتھ، ٲسک اند تھووم کنس پیٹھ تہ کنک اند ٲسس نش۔ کہنی اوسم نہ بوزن تگان، صرف رودس کینژس کالس ہیلو ہیلو کران یوت تام یمن میہ پیٹھ نظر پییہ تہ ٹھاہ ٹھاہ ترووکھ اسُن۔ ادہ متہ پرژھتو بہ کوتاہ وۅزلیوس۔ تہِ اوسس بہ چور تہِ۔
اسہ اوس گرِ کامہِ کارس منز مدد کرنہ خاطرہ اکھ مۅہنیو۔ امس ٲس میانۍ موج دۅہلہِ میہ اکھ ٹھول دنہ خاطرہ ونان، شاید اوسس بے یوت گرِ آسان باقی ٲسۍ سکولن گژھان یاد چھم نہ۔ یمن دۅہن ٲس اسہِ اکھ گاو تہ کۅکر تہِ۔ اکہ دۅہہ ییلہ امس مۅہنوس چندہ منزہ زہ ٹھول درایہ، میانہِ ماجہ پرژھس یم زہ ٹھول کتھۍ چھی ژیہ چندس منز؟ تمس زن رٹکھ ژور۔ سہ ووتھ کۅکرِ تراوۍ زہ ٹھول۔شاید اوس میانۍ ٹھول چندن منز جمع کران۔ امس ٲسۍ اسۍ شرۍ امہ پتہ پانوانۍ ریژھہ کڈتھ جبار جندہ کۅکر چندہ ونان۔ یہ مۅہینو گوو امہ پتہ گام واپس۔ میہ خیال تھاونچ ذمہ داری آیہ میانہِ زچھہِ ہمشیرس دنہ۔ تس چھہ از باسان سۅ ٲس میہ خیال تھاونہ کس معاوضس منز میانہِ حصک دۅد تہ چیتھ نوان۔ ۔
بہ اوسس سیدہ بوٹہِ تہِ۔ محلہ چہ کینہہ بجہ کورِ آسہ میہ آلو کٔرتھ اکھ پرچی اتھس منز دوان تہ تنبیہ کران یتھنا پانہ وچھکھ یا کٲنسہِ ہاوکھ۔ سیودے ٲسم فتح کدل بیینہِ پیٹھ کس بساطس نش سوزان۔ بہ اوسس اتھ پرچی تہ تورہ لفافس منز انۍ متس مالس زو کھوتہ زیادہ رٲچھ کران۔ یہ آو میہ سیٹھا ژیرۍ سمجھ یم آسہ میہ اتھہ کچھہ تہ زیر جامہ تہ برا بیترِ منگناوان۔
بہ اوسس پننین باین بینین گندنس منز بکار یوان۔ بڈس کمرس منز اوس اسہِ بسترن ہند چٹہ آسان۔ میانۍ بٲے بینہِ ٲسۍ اتھ پیٹھ کھسان تہ بہ اوسس بۅنہ کنہِ اتھ تل گژھان۔ یم ٲسۍ خۅش گژھتھ یمن پیٹھ وۅٹہ تلان۔ تلہ کنہِ اوس میہ دم گژھان۔ مگر امہ پتہ تہِ اوسس بہ یمن سیتۍ گندنس تیار گژھان۔
بہ اوسس کنہِ ساعتہ کنفیوز تہِ گژھان۔ ییلہ موج سکول ٲس آسان، بڈۍ بٲے بینہِ ٲسم بتہ شیران۔مگر کیہہ تام اوسم اتھ منز کم باسان، فکرِ اوسم نہ تران ماجہِ ہندس بتہ دنس تہ یہندس دنس کیا فرق ٲس پیوان۔ سوچان اوسس دال ما چھیہ کم۔ بہ اوسس رڈکہ لاگان زِ میہ چھو دال کم۔ میہ دییو بییہ دال۔ مول اوس کنہِ ساعتہ موقعس پیٹھ واتان تہ پرژھان کیا دلیل۔ بہ اوسس دال کم آسنچ شکایت کران۔ بتس پیٹھ دالہِ تگارہ وچھتھ اوس سہ دال تہ بتہ اتھہ سیتۍ رالاوان رلاوان ونان یہ کیا یہ چھیہ نا دال، یہ کیا یہ چھیہ نا دال تہ سیتی امی اتھہ چپاتھ تراوان۔ امہ پتہ اوس میہ دالہِ چپاتھ تہِ ناو پیوان۔
موج ٲس میٲنس زٹھس بٲیس کامہ کارس منز زیادہ پژھ کران۔ دیوارس پیٹھ اوس کانہہ فوٹو لگاون آسان، امۍ سے برادرس اوس وننہ یوان۔ یہ برادر اوس میہ آلو کٔرتھ ونان گژھ سٹول ان۔ بہ اوسس سٹول انان، پتہ اوسم ونان گژھ مارتور ان، ینہ وتی وسۍ پیی، بہ اوسس احتیاط سان مارتور انان۔ پتہ اوس ونان گژھ اکھ کیل تہِ ان، بہ اوسس کیل تہِ انان۔ امہ پتہ اوس ونان ہہ چھے ہتہ نس فوٹو گژھ ان دِ میہ اتھس کیتھ۔ بہ اوسس فوٹو اتھس کیتھ دوان۔ یہ اوس میہ سٹول بۅنہ کنہِ تھپھ کرنہ خاطرہ ونان تہ پانہ اتھ پیٹھ کھستھ دیوارس کیل ٹھاسان تہ فوٹو اویزان تراوان۔ بہ اوسس بٲے سنزِ اتھ کارکردگی پیٹھ خوش گژھتھ ماجہ وننہ گژھان زِ شوقن لگوو دیوارس پیٹھ فوٹو۔
یہ سورے روو یتھے بہ کالج ووتس!


text:
سۅچھ کرال سند اکھ بٲتھ چھہ "ژیہ نو یاد رودے نہ کینہہ”۔ یہ بٲتھ چھہ امین کاملن تہِ پننہ صوفی شاعری منز دیتمت۔ گوڈنیک بند چھہ یتھہ پاٹھۍ دتھ:
بد خواہ پانو خود راہ دراکھو
ژیہ نو یا رودے نہ کنیہہ
بد خواہ لفظس چھہ نوٹ ز اتہِ نس چھہ بد خواہ بدلہ بدکار تہِ رایج۔
موتی لال ساقی تہِ چھہ یہ بٲتھ دوان تہ بدخواہ بدلہ چھہ بدکار لیکھان۔ تسند بند چھہ یتھہ پاٹھۍ:
بد کار پانو خود راہ دراکھو
ژیہ نا یاد رودے کینہہ
اتھ منز چھہِ کاملنہِ متنہ نشہ زہ تبدیلی۔ اکھ بدخواہ بدلہ بدکار تہ بیاکھ "ژیہ نو یاد رودے نہ کینہہ” بدلہ "ژیہ نا یاد رودے کینہہ”
ساقی چھہ نوٹ لیکھان "کامل صابن چھہِ یتھ بٲتس واریاہ لفظ بدلاوۍ متۍ یمہ کنۍ معنی چھہ بدلیومت”
ساقی چھہ نہ بدکار چہ جایہ بد خواہ نوٹس منز تہِ کنہِ جایہ دوان تکیاز تس چھہ باسان سہ لفظ چھہ بٲتک معنی بدلاوان۔ سوال چھہ ساقی یس کپارۍ لج بٲتکہ اصل معنی یچ خبر۔ اگر سہ کانہہ ماخذ دیہ ہے زِ بد خواہ بدلہ کیاز دیت بدکار، تیلہ ٲس اکھ کتھ مگر سہ چھہ نہ کنہِ جایہ ونان زِ بدکار لفظ کتہِ اۆن تمۍ۔ ممکن چھہ گیون والۍ آسن بدکار گیوان مگر کاملن تہِ چھہ بدخواہ کتہِ تام بوزمت۔ یہ ونن ز میون معنی چھہ صحیح تہ کامل سند معنی چھہ نہ صحیح گۆو نہ تحقیق۔ تحقیقی لحاظہ چھہ کامل سند طریقہ زیادہ صحیح۔ سہ چھہ دوشوے لفظ دوان تہ پرن وٲلس یا مزید تحقیق کرن والین ہندِ خاطرہ وتھ یلہ تھاوان۔ ساقی چھہ حتمی فیصلہ دتھ یہ وتھ بند کران۔
محفوظہ جان تہِ چھیہ کلیات سوچھ کرالس منز بٲتک یہ بند ساقی یس نش نقل کران۔
کامل چھہ بٲتس عنوان دوان "ژیہ نو یاد رودے نہ کینہہ” ساقی چھہ امہ بدلہ اتھ عنوان دوان "بدکار پانو”
اول چھہ نہ یمن بٲتن عنوانچ کانہہ ضرورت، اگر دموکھ ووجک مصرعہ چھہ امہ کنۍ مناسب تکیاز یہ چھہ بٲتچ تھیم برونہہ پکناوان۔ بدکار پانو عنوان دتھ چھہ ساقی اتھ بٲتس اکھ معنی دوان یس بٲتہ کس متنس سیتۍ واٹھ چھہ نہ تھاوان۔ ساقی سندس صوفی شاعرس چھیہ میانہِ خیالہ یہے کمزوری ز سہ چھہ اکھ متن کنہِ استدلال ورٲے صحیح تہ حتمی متن بنٲوتھ پیش کران۔ یعنی میون پیش کورمت متن چھہ صحیح، کیازِ تکیازِ میہ وۆن، اتھۍ چیزس چھہ ٹینگ تعریف کرتھ ونان ز کاملن اوس غلط متن دیتمت۔ حالانکہ ییلہ کامل سندس صوفی شاعرس اسۍ وۆن دمو، تتہِ چھہ پریتھ صفحس تلہ کنہِ نوٹ دتھ یمن منز متنکۍ بدل رایج لفظ دنہ آمتۍ چھہِ۔ یہ چھیہ ساقی یس مقابلہ کامل سندِ صوفی شاعرچ قوت۔
اگر بٲتس سنو یہ چھیوی نہ انسان سنزِ بدکاری متعلق۔ یہ چھہ وارہ کارہ ووجس منز بار بار ونان زِ ژیہ رودے نہ یاد۔ چانۍ اصل حقیقت کیا چھیہ، چانۍ زندگی کیا چھہ ژیہ رودے نہ یاد، بٲتس منز چھہ امکۍ ساری اشارہ میلان۔ اتھ منز کپارۍ گژھہِ بدکار فٹ؟
حقیقت چھیہ یہ زِ بد خواہ تہِ چھہ نہ بٲتہ کس مجموعی معنی یس سیتۍ واٹھ تھاوان۔ میانہِ حسابہ (چونکہ سٲری چھہِ پننۍ پننۍ گیل ماران) چھہ نہ یہ بدکار تہ نہ بدخواہ بلکہ "خود خواہ”۔ یعنی سیلفش
خود خواہ پانو خود راہ دراکھو
ژیہ نو یاد رودے نہ کینہہ
سوچھ کرالن اوس اصلی یی وونمت۔ میہ کرناوۍ تو قسم!


text:
Claim
سلمان رشدی یسَ پیٹھ حملہ کسِ سلسلس منز چھُ سوشل میڈیاہس پیٹھ وننہ یوان زہِ، حملہ کرنَ وآلس نوجوان سُند تعلق چھ ایرانس سآتئ۔ اٰکِ ٹویٹر صئارِفن چُھ لیوکھ متُ “یہ چُھ سُئ نوجوان یمِ سلمان رشدیس پیٹھ شراکِ سآتِ حملہ کور۔
رشدی یسَ پیٹھ گو 12 اگست 2022 مغربی ینوکارکس منز اکسِ پروکرامس دوران حملہ۔
ٹائِمس ناو ہندی وئب سائیٹِ چُھ پننس اکِس رپورٹس منز لیکوھ مُت زہِ حملہ کرنَ وآلہ چُھ شراکِ سآتِ حملہ کورمتُ۔ یمہ پتھ سُہ پولیسن گرفتار کور۔ ژیتس آسنِ زہِ 1988 تَس منز آئ سلمان رشدی سیندِ طرفہ اَکھ کتاب “دی سیٹنک ورسز” منظر عامس پیٹھ۔ یمِ سآتِ تنازء گو پودھ۔ اَمہ پَتھ کرء ایرانن سلمان رشدی یس پیٹھ پابندی عائد۔۔ اتھ دوران کورایرانکِ مذہبی رہنما آیت اللہ خمینین رشدی یَس خلاف سزائے موتکُ فتویٰ جاری۔ اَمئ وجہ چھ یوان وننہ زہِ امس نوجوان سُند تعلق چُھ ایرانس سآتِ۔ یمہِ سُند ناو چُھ ہادی مطار وننہ یِوان۔
فیس بکُس پیٹھ چُھ مختلف صارِفو نوجوان سندھِ ویڈیو تہ فوٹو گراف شئیر کرِمتِ۔ تمو چُھ وّونمتُ زہِ ہمِ نوجوانن چُھ رشدی یسَ پیٹھ حملہ کورمتُ۔
اَکِ ٹویٹر صارفن چُھ ہادی مطار سُند ویڈیو شِئیر کرتھِ لیوکھ مُت، زہِ یمہ ایرانی نوجوانن چُھ 15 ہائے لٹہِ سلمان رشدی ملعونس پیٹھ حملہ کورمتُ۔ فیس بُکس پیٹھ تہِ چُھ وننہ یوان زہِ ہادی مطار سندُ تعلق چُھ ایرانس سآتِ۔
Fact Check/ Verification
حملہ کرنَ والس ہادی مطارس متعلق کئرِ اسہِ کینہ گوگل کیوڑد سرچ۔ تہ اسہِ آئ این بی سی تہ ایسوسی ایٹ پریس رپورٹلبنہ، یمہ 13 اگست تہ 15 اگست شائع چھِ آمتِ کرنہ۔ یمن رپورٹن منز چُھ آمت وننہ زہِ ہادی مطارچُھ امریکہس منز پودھ گومتُ، تہ امہ سندِ والدین ہُند تعلق چُھ جنوبی لبنانس سآتِ، تہ تمِ آسہِ یارون پیٹھ ہجرت کرِتھ امریکہ آمتِ۔ ایسوسی ایٹ پریس رپورٹ مطابق چُھ ہادی مطار کیلفورنیا ہس منز زامتُ۔ حالئ چُھ سُہ نیو جرسی منتقل گومتُ۔ رپورٹس منز چُھ آمتُ وننہ زہِ ہادی مطار اوس 2 اگست لبنان گومتُ تہ تقریباْ 3 ہفتہ پت آّوّ 29 اگست واپس۔ یمن رپورٹن منز چُھن کنہِ جائے یہ آمت ذکر کرنہ زہِ ہادی مطار سندُ تعلق چُھ ایرانس سآتِ۔ البت یہ چُھ آمتُ وننہ زہِ ہادی مطار چُھ ایرانی رہنماعن سآتِ ہمدردی تھاوان۔
تحقیقاتس دوران آو اسہِ ڈی ڈبلیو اردوس پیٹھ اکھ رپورٹ لبنہ۔ یتھ منز ایرانی حکومتن چِھ ہادی مطار سند ایرانس سآتِ تعلق آسنکِین رپورٹن نکار کورمتُ۔ اُتھ رپورٹس منز چُھ ایرانی وزات خارجہ ترجمان ناصر کنعانی ین پننس بنانس منز ونمتُ، زہِ حملس منز چُھنہ ایرانک کانہہ اتھ۔ تہ اتھ معاملس منز چُھنہ کآنسہِ ایرانس پیٹھ الزام لاگنکُ حق
Conclusion
یِتھ کنِ تحقیقات کرتھِ واتِ اسہِ اتھ نتیجس پیٹھ، زہِ ہندوستانیِ نژاد تہ برطانوی ادیب سلمان رشدی یس پیٹھ حملہ کرنَ والسِ نوجوان سُند تعلق چُھنہ ایرانس سآتِ کینہ۔ میڈیا رپورٹو مطآبق چُھ ہادی مطار سُند تعلق نیوجرسی کِسِ علاقس فیئرویو وس سآتِ، تہ امہ سندہِ والدین چھِ لبنانی نژاد۔
Result: Partly false
Our sources
Media Report Published by Associated Press on 13 Aug 2022
Media Report Published by nbcnewyork.com on 15 Aug 2022
Media Report Published by DW Urdu on 15 Aug 2022
نوٹ: کونہ تہِ شَک خبرِ ہندِ تحقیق،ترمیم یا دیگرتجویزو خاطرء کرِو دیتمسِ واہٹس ایپ نمبرس
پیٹھ اسہِ سآتِ رابطہ۔9999499044


text:
اطہر بشیر صابس آو کیاہ تام خیال تہ نیوس بہ امۍ کیا تام ادیب بنٲوتھ۔ کرنوون میہ انٹرویووا۔ فیس بکچ یہ کتھ باتھ چھیہ ییتہ نس محفوظ کرنہ یوان۔
جواب چھہ سراسر میانۍ!
شاہد دلنوی: پننہ تخلیقی زندگی ہندس بارس منز ونی تو تفصیلہ سان؟
جواب: میانہِ تخلیقی زندگی ہند بیول پیوو فتح کدل کس سانہِ مکانہ کس دیوان منز ، میانین سکول دوہن منزے ییلہ شاعر ، ادیب کامل صابس نش یوان ٲسۍ۔ میانۍ کٲم ٲس یم حضرات ہیور دیوان خانس تام کھالنۍ تہ پتہ چاے یا تریش چاونۍ۔ اتہِ بیہنس اوسس نہ بہران۔ اتھۍ ینس گژھنس دوران تہ دروازس پیٹھ چپنہ فیتُن لاگنس کڈنس منز عمدا وقت لاگنس دوران یہ کیژھا یہنز کتھ باتھ بوزان اوسس، سے بنیوو میانہ ادبی دلچسپی ہند بیول۔تمہ پتہ یم کتابہ گرِ دستیاب آسہ تم تہِ آیہ بکار۔ سکول سے دوران ہیژ میہ شاعری کرنۍ۔ سکول میگزین کور میہ تیار 1973 منز۔ کاشرۍ پاٹھۍ تہِ دراس سیکشن۔ امہ برونہہ اوس نہ اتھ کاشر سیکشن درامت۔ کالجس اژان اژان ٲس میہ اکھ موٹ کاپی پننہ شاعری سیتۍ برمژ، یۅس میہ تتہِ پننس اردو ٹیچر محمد حیاتس صٲبس پرنہ خاطرہ دژ، تمی کٔر نہ وایس، میہ تہِ منجمس نہ زانہہ۔ کالج میگزینس تہِ کرۍ میہ تریشونے زبانن ترین ورین دوران سیکشن ایڈٹ۔ کالچ کین دوہن رود واریاہن نوجوان ادیبن سیتۍ ووتھن بیہن، ریڈیو، ٹیلی وجن، اکیڈمی ین گژھن، کافی ہاوس۔ امی ساری ماحولن اونس بہ ادبس کن۔ امہ علاوہ کامل صابنۍ پننۍ پیشین گویی یۅس تمو پریتھ اولادس متعلق کرمژ چھیہ (یا ونو سانۍ خصوصیات یم تمو بیان کرۍ متۍ چھہ):
منیب ہے کانہہ "گیون لہرا” چھہ سۅمبراں
دپاں زن چھیکھ بہ لۅلہِ منز لولہ ناوتھ
شہناز رشید: اردو ادبہ کہ پتہ کیاز ژھۅکیہ کاشرِ ادبچ ترقی پسند تحریک، زیوان زیوانے۔ ییلہ زن ییتکۍ سماجی تہ سیاسی حالات اتھ تحریکہ فکر عطا کرنہ خاطرہ موزون ٲسۍ؟
جواب: ترقی پسندی ٲس پورہ دنیاہس منز، یورپس منز تہِ، مگر کینژنے جاین بننیہ یہ اکھ تحریک۔ ہندوستانس منز آیہ یہ سیاسی طور بکار۔ آزادی خاطرہ لوکھ بیدار کرنس منز۔ تحریک بٔنتھ روز یہ اتہِ 20 یا 25 وری، تمہ پتہ رود صرف سوچ یُس تمن شاعرن تہ ادیبن ہنزِ زندگی ہند حصہ بنیومت اوس تہ اکثر ترقی پسند رودۍ تا حیات اتھ سوچس تل لیکھان۔ امہ تحریکہ سیتۍ میول ارود ادبس نقصان کھوتہ زیادہ فایدہ۔ جدیدیو دوپ نقصان ووت، حالانکہ تہِ چھہ نہ صحیح۔ کشیرِ منز تہِ دتۍ امۍ تحریکہ 10 یا 20 وری تہ کاشر ادب زندہ کرنس منز چھہ امیک اکھ بوڈ رول۔ ییتہِ تہِ ٲسۍ حالات سیاسی طور تمہ ساعتہ امہ تحریکہ خاطرہ سازگار، مگر یۅس سیاسی تبدیلی اسہِ جلدے آیہ، تمہ سیتۍ مۅکلیہ تحریک تہِ۔ حالانکہ کینہہ ادیب یمن سماجی برابری تہ انصاف کس پہلووس سیتۍ واریاہس حدس تام ذہنی برابری ٲس، تم رودۍ ترقی پسند سوچ پانس سیتۍ پکناوان، جدید بٔنتھ تہِ۔ کامل چھن اسۍ جدید مانان مگر تہندس ادبس منز چھہ سماجی پہلو غالب۔
علی شیدا: توہہِ چھا باسان زِ کشیرِ منز أسِتھ ہیکہِ ہیو توہۍ کٲشرِ زبٲنۍ ہنز زیادہ خدمت کٔرتھ…؟
جواب: کشیرِ منز ٲستھ ہیکہ ہا نہ شاید نیب کڈتھ یا اگر کڈتھ ہیکہ ہا تیلہ ہیکہ ہا بہتر پاٹھۍ دوستن نش واتنٲوتھ۔ رسالہ کڈنکۍ ژھرٹھ ٲسۍ میہ ہمیشہ۔ سکول تہ کالج میگزینن منز دلچسپی ننہ پتہ، رودس بہ سرینگر ٹایمز، آفتاب تہ آیئنہ اخبارن مختصر پاٹھۍ ادبی سیکشن ایڈٹ کران۔ ارود رسالہ "لا” کوڈ کالج کین دوہنے۔ رفیق رازس سیتۍ رٔلتھ کوڈ کاشر رسالہ "قاف” تہِ۔ مگر اکھ کتھ ونہ زبانۍ خدمت کرنہ بدلہ آسہِ ہے میہ پانس خدمت کرمژ۔ میہ آسہ ہن اکھ زہ شعری مجموعہ چھاپ کرۍ متۍ۔
مظفر عازم: عربو ییلہ عروض تہ بحور مقرر کرۍ، تمن ما آسہ ہن موسیقی ہنزہ، تہ عرب لہجہ چہ روایژ نظرِ تل یم تمن سیتۍ خاص آسہن۔ فارسی تہ اردو والیو کٔر کم کاسہ تبدیلی تتھ، کٲشرس منز عروض ورتاونس ما چھہ پرانہ شاعری امہ آیہ وارہ سننچ ضرورت؟
جواب: فارسی عروض یِنہ برونہہ چھہ، کاشریو شاعرو ہیجلۍ وزن ورتوومت۔ یہ ہیجلۍ عروض اوس وژنس سیتۍ نتھۍ گومت، لہذا رود یہ تتھۍ تام محدود۔ غزل ینس سیتۍ آو فارسی عروض، مگر شاعرن ٲس ہیجلۍ عروضچ ہٲل، لہذا رود تمیک اثر تہ برقرار۔ چونکہ فارسی عروضکۍ واریاہ وزن چھِہ بنیادی طور ہیجلۍ وزنے، لہذا اوس تمن یہ عروض تہِ نزدیکھے باسان۔ دویم کتھ چھیہ یہ زِ یمو شاعرو اون فارسی پیٹھہ یہ عروض، یتھہ پاٹھۍ فارسی یس منز یہ عروض ورتاونہ یوان اوس، سہ چھہ تمہ ورتاورہ نش مختلف یُس ارودس منز رایج چھہ۔ اسۍ چھہ پننین کاشرین شاعرن ہندس عروضی ورتاوس اردو عروض کہ ورتاوہ چہ نظرِ وچھان۔ اسۍ چھہِ نہ فارسی عروض کہ تمہ ورتاوہ نش واقف یُس فارسی یس منز رایج اوس۔ کاشریو شاعرو ونۍ لو لو غزل یم بالکل ہیجلۍ وزنہ مطابق وننہ چھہِ آمتۍ۔ سانین شاعرن ہند کلام اگر اردو عروض مطابق پھٹان تہِ چھہ، غیر موزون چھہ نہ، تکیاز سہ چھہ اکہ عروض مطابق پھٹتھ تہِ بییہ عروض مطابق موزون۔ فارسی عروض چہ کینہہ لیہہ چھیہ نہ سانہِ خاطرہ موزون، زبردستی یا کرتب بازی ہاونۍ گیہ الگ کتھ، مگر زبانۍ ہندس مزازس سیتۍ تہِ گژھہِ نا واٹھ کھیون۔ تہنز کتھ چھیہ صحیح نوِ سرہ چھہ سوچ کرُن، مگر سہ سوچ نہ یس راہی صابن پننہِ کتابہِ منز کورمت چھہ۔ خلیلس چھیہ نہ نکتہ چینی کرنۍ ضروری۔ پنن مذہب صحیح ماننہ خاطرہ چھیہ نہ بیۍ سندس مذہبس زچہ ژٹنچ ضرورت۔ تہنزِ کتابہ اون اتھ مسلس کھر۔ ِ
علی شیدا: راہی کامل نادم یا عازم سندِ شعری دورہ پتہ کۅس بدلونۍ نہج چھیہ توہہِ نظرِ گژھان کٲشرِ شٲعری منز….؟
جواب: کانہہ بدلونۍ نہج چھیہ نہ میہ نظرِ گژھان۔ کینہہ آوازہ چھیہ متاثر کن یمن منز رفیق راز، گلشن مجید تہ شفیع شوق شامل چھہِ۔ شہناز تہِ چھہ اکھ آواز یۅس شاعری پننس ماحولس سیتۍ واٹھ دنچ کوشش کران چھیہ۔ یہ ہیوک نہ گلشن یا شوق کٔرتھ۔ راز سنز اولین شاعری ٲس اتھ طرفس کن پکان مگر سہ آو جلدے اردو کس اثرس تل۔
نثار اعظم: توہہ کوروہ کینہہ کال برونہہ اعلان ز نیب ییہ نہ مزید چھاپنہ….بند کرنکۍ وجوہات ؟
جواب: نیب بند کرنکۍ وجہ چھہِ واریاہ۔ آوریر ہیوتن زیادہ گژھن۔ دویم یہ زِ بتھہِ پکناونس چھہ نہ کانہہ انتظام۔ کژتام نفر چھہِ یم دلچسپی ہاوان چھہِ، تہندِ خاطرہ ہیکون آنلاین شایع کٔرتھ۔ نیب بحیثیت رسالہ گژھہِ بند، مگر بحیثیت تحریک روزِ جاری۔ بہ چھس فی الحال کامل صابنین کتابن پیٹھ کٲم کران۔ وقت چھہ نہ میلان۔ تمہ پتہ چھم خیال کاشر شاعری انٹرنیٹس پیٹھ دستیاب کرنۍ۔ منزۍ منزۍ اگر کانہہ شمارہ نیبک تہِ دراو تہ جان۔
نثار اعظم: ٹوٹکہ ٹوٹکہ زندگی تحت یم واقعات کامل صابن قلمبند کرمتۍ چھہِ، تم جمع کٔرتھ کرۍ وا تُہۍ کامل صابن آٹو بیا گرافی چھاپ ؟
جواب: ٹوٹکہ ٹوٹکہ زندگی چھیہ نہ آٹو بیاگرافی بلکہ کینہہ یاداشت ہتھ زہ ہتھ صفحہ۔ سۅ کتاب تہِ چھپاون جلدے۔
علی شیدا: شوق..فہیم..گلشن مجید..م ح ظفر..راز .. بیترہ منزمہ دورکۍ شٲعر کتھ حدس تام ہیکۍ پننۍ ادبی چھاپ تراونس منز کامیاب روزتھ؟
جواب: فہیم سند کارنامہ چھہ "واد”۔ منفی سوچک ٲستھ تہِ کور امۍ رسالن اکھ ادبی ماحول بیدار۔ ظفر، گلشن ہیکۍ نہ پننۍ صلاحیت پورہ پاٹھۍ کارس لٲگتھ۔ شوق رود واریاہس حدس تام کامیاب۔ راز چھہ کنے شاعر یمۍ پننۍ پورہ صلاحیت کامہ لٲج تہ ساورے کھوتہ زیادہ کامیاب رود۔ امہ دورچہ ادبی کوششہ روزہ چھکرتھ۔ یوت تام نہ اکھ شاعر ژورِ پانژِ وہرۍ پنن کلام یا افسانہ سۅمبرن پیش کرِ، تمۍ سندِ ادبک جایزہ ہیون یا تمیک اندازہ کرن چھہ مشکل۔ اتھ دورس منز چھپییہ نہ کانہہ خاص کتاب یۅس کانسہِ ہنزِ کامیابی برونہہ کن انہِ ہے۔
علی شیدا: کٲشر شاعری کتیتھ چھیہ ازکل؟ توہۍ چھوا مطمئن؟اگر نہ، کیازِ؟
جواب: ییژ شاعری میہ تام وٲژ تمہِ تلہ چھہ ننان مایوسی ہنز کتھ چھیہ نہ کینہہ۔ بہ چھس مطمین زِ کاروان چھہ برونہہ کن پکان۔ البتہ چھیہ میہ زیادہ پہن زود گویی تہ برژر چہ کوششہ نظرِ گژھان تم گژھن کم گژھنہِ۔ اکھ علاقہ یور کن زیادہ توجہ دُین چھہ، سہ گوو نظم۔ اسہِ پزن نظمہ وننہ۔ غزل چھہ بنا بنایا۔ نظم تہِ تژھ یتھ narrative ونو۔ یہ گژھہِ نہ غزلکۍ پاٹھۍ discursive آسنۍ تکیازِ سانین شاعرن چھہ پنن سوچ قایم کٔرتھ تتھ ترقی دنۍ ہیوچھن۔ اسۍ چھہِ ژورمہ مصرعہ پتے ژھۅکان۔ اسۍ چھہِ نہ پننس سوچس زیادہ تکلیف دوان۔ امی چھہِ نہ لوکھ افسانہ تہِ وونۍ لیکھان۔ اگر لیوکھکھ، سہ تہِ اکھ مختصر چاٹھ یا کتھ یتھ منز نہ کانہہ characterization پییہ کرنۍ ، کانہہ پلاٹ پییہ بناون، مکالمس پیٹھ پییہ نہ کانہہ کٲم کرنۍ۔ ناول نہ لیکھنک تہِ چھہ یۅہے وجہ۔ یہ کتھ چھیہ نہ زِ اسہِ کیا چھہِ نہ پرن والۍ ۔ اسہِ کر ٲسۍ پرن والۍ۔ اسۍ چھہ 1950 پیٹھہ اکھ اکۍ سندی خاطرہ لیکھان بلکہ میہ باسان تنہ پیٹھہ گوو پرن والین منز ہریر مگر لیکھن والین ہند شوق تہ خاص کر محنت ژھۅ کیہ۔
شاہد دلنوی: نثر کیو نظمہِ کہ حوالہ یُس ادب از کل تخلیق سپدان چُھہ، زبان زِندہ تھاونک چھا تتھ اندر دم خم ؟
جواب: کلہم زبان چھیہ نہ ادبہ سیتۍ زندہ روزان۔ یہ چھہ اکھ مغالتہ۔ خبر کاشرۍ ما آسن دپان کانہہ فکر چھیہ نہ اسہِ چھہِ ادیب زبان برونہہ پکناوان۔ ادب چھہ زبانۍ ہند اکھ مخصوص ورتاو تہ ادیب چھہِ بے شک زبانۍ ہندس اتھ ورتاوس برونہہ پکناوان۔ مگر اگر زبانۍ ہند عام ورتاو (یُس زبانۍ ہندِ بقا خاطرہ زیادہ اہم چھہ) برونہہ پکہِ نہ، یہ خاص ورتاو تہِ ژھۅکہِ پانے۔ سنسکرت زبان ژھۅکیہ تمہِ ساعتہ ییلہ امیک ادب انتہایی تھزرس پیٹھ اوس، ارودس تہِ گژھہِ یی۔
علی شیدا: جدید شٲعری تہ عوامس درمیان یُس اکھ دوریر پیدہ چھہ گومت سُہ کم کرُن چھا ضروری؟اگر چھہ تیلہ کیا زن پزِ کرُن؟
جواب: جدید شاعری تہ عوامس ما آسہِ ژھین لوگمت، مگر شاعری تہ عوامس چھہ نہ کشیرِ منز ونہِ کانہہ ژھین۔مہجور اوس عوامس منز مقبول، نادم اوس عوامس منز مقبول، کامل اوس عوامس منز مقبول، عازم صاب تہِ چھہِ عوامس منز مقبول، رفیق راز چھہ عوامس منز مقبول، شہناز چھہ عوامس منز مقبول۔ البتہ سپزہ کاشرس شعبس منز انگریزن ہنزِ دیکھا دیکھی منز کاشرِ شاعری ہنز سطح ہرراونہ خاطرہ "علمی شاعری” ہنزہ کوششہ کرنہ، یعنی شاعری ہنگہ تہ منگہ مشکل بناونک سنز کرنہ تاکہ سہ شعبہ بنہِ ہے شاعری ہند مۅقدم۔
شاہد دلنوی: یتھ تیز رفتار ٹیکنالوجی ہندس دورس منز ییلہ زن پرتھ کانہہ شخص دویمِس پیٹھ سبقت نِنچ کوشش کران چُھہ تہ ییتہ روز مرہ زندگی ہندۍ انسانس ہتہ بدۍ چیلینج درپیش چھہ، چھا کاشرِ زبانۍ ہندس دامنس تھپھ کٔرتھ زندہ روزن ممکن؟
جواب: زبان چھیہ ترسیل۔ یوت تام یہ بکار ییہ توت تام روزِ، یمہ ساعتہ یا بکار ییہِ نہ پانے مرِ۔ یوت تام یہ مرِ توت تام تہ بروس لول، توت تام تہ کروس قدر۔ یمہ خیالہ ما ژھنون ترٲوتھ زِ ٲخرس چھہ امس مرُن۔
خالد منظور: کشیرِ منز چھہِ اکۍ سے لفظس مختلف علاقن منز مختلف تلفظ۔ امہ سیتۍ تہِ چھہ شعرک وزن کنہِ وزِ متاثر گژھان۔ یہ صورت حال کتھہ کنۍ گژھہِ ختم؟
جواب: سیٹھا جان سوال۔ یہ فیصلہ چھہ کرُن زِ تلفظ چھا اہم کنہ وزن چھہ اہم۔ میانہِ خیالہ گژھہِ لفظ پننہِ تلفظ حسابہ ورتاون۔ تاہم ونہ بہ اکھ کتھ زِ پریتھ زبانۍ چھیہ اکھ صورت سۅ آسان یتھ تمہِ زبانۍ ہنز ادبی صورت ونو۔ عام طور چھہ سنجیدہ ادب تتھۍ صورتس منز لیکھنہ یوان، مگر علاقایی رنگہ تہِ ہیکو زبان لیکھتھ ۔
نذیر آزاد: کاشرِ زبانۍ ترقی دنہ خاطرہ چھیہ سانہِ واریاہ تنظیمہ سرگرم۔ یہنزہ کوششہ سپزہ واریاہس حدس تام کامیاب تہِ۔ تۅہہ چھا باسان زِ اتھ روران گیہ تخلیقی تہ تنقیدی سرگرمی پس پشت؟
جواب: تنظیمہ آسہِ 1940 تہ 1950 ہس دوران تہِ تہ تمہ ساعتہ تہِ ٲس سیاست سرس۔ تنظیمہ گیہ جان کتھ مگر ادبی تنظیم چھیہ نہ ادبس کانہہ سۅچھ کران۔ یہ چھہ اکھ الگ شوق، زیادہ تر نوجوانن ہند شوق، لہذا کرۍ تن تم پپن شوق پورہ، اسہِ کیا، وۅنۍ گوو یم چھہِ ادب لیکھنہ بجایہ پننۍ انرجی میٹنگن کن لاگان۔ امہ سیتۍ واتہِ یہنزِ ادبی زندگی نقصان۔ یمن تنظمین ہند فایدہ روزِ تیلہ ییلہ یم عوامی سطحس پیٹھ کاشرِ ادبہ بجایہ کاشرِ زبانۍ ہنزِ خواندگی کن توجہ کرن۔ تمن میٹنگن منز گژھن نہ مشاعرہ آسنۍ۔ اسۍ چھہِ یم زہ چیز رل کران۔ امی چھیہ نہ عوامس منز زبانۍ ہنز دلچسپی ہررٲوتھ ہیکان۔
شاہد دلنوی: سون تشخص کِتھہ کنی روزہ قایم تہ عوامس اندر کاشریتک شعور بیدار کرنہ خاطرہ کیا چُھہ ادیبن ہند رول ؟
جواب: سون تشخص خص اگر تی چھس ونان
پھیرن زٹ کانگر کہالت تٲے تٲے
سانہِ تشخصکۍ یم پانژوے چیز چھہِ قایم، فکر چھیہ نہ کینہہ۔ زندگی گژھہِ نارمل پاٹھۍ گزارنۍ، یم جان اثرات آسن تم گژھن قبول کرنۍ۔ باقی یم کٲشریت تہ کاشریتک شعور وغیرہ چھیہ سیاسی نعرہ بازی۔ یم شوبن سیاست کارن، بییہ ٹینگ صابس ہوس نفرس۔ ادیبن گژھہِ صرف امیک احساس آسن، اتھ اصلاح کرُن، یہ شعور بیدار کرُن چھیہ نہ ادیبن ہنز کٲم۔ یہ چھیہ سیاست دانن تہ مفاد پرستن ہنز کٲم۔
نثار اعظم: کاشرِ شاعری ہندِ مستقبلہ کہ حوالہ چھہِ اکثر نقاد، تبصرہ نگار منفی خدشن ہندۍ شکار۔توہہ کیا چُھہ باسان کاشر شاعری چھا دوہ کھوتہ دوہ زوالچ شکار سپدان؟ توہہ کتھ حدس تام چھیہ یک رنگی ، تہ رپِٹِشن کاشرِ شاعری ہندِ زوالکۍ وجہ باسان۔ میہ ہوِین نوین تہ کم تجربہ کار شاعرن کیاہ چُھ تُہُند مشورہ ؟ شہناز رشید صاب، رفیق رازصاب تہ یمہ دورکین باقی کامیاب کاشرین شاعرن ہند آسنہ باوجود کیاز چھ نقاد مایوسی ہند شکار ؟ غالب راے چھیہ زِ کاشرس ادبی منظر نامس سام ہینہ پتہ چُھ یہ باس لگان زِ یتہ چھھیہ تنقید بُتھۍ وُچِھتھ کرنہ یوان ،مصلحتن چھیہ کام ہینہ یوان، اگر تی، تہ تیلہ کیاہ سدباب چُھہ، اتھ مسلس؟
جواب: تہنز کتھ چھیہ صحیح، کاشر نقاد چھہ مصلحت، دشمنی تہ دوستی مدنظر تنقید لیکھان۔ باقی زبانن منز تہِ مگر اسہِ چھیہ یہ ٹرینڈ بنیمژ۔ یُس نام نہاد نقاد کاملس پیٹھ لیکھان چھہ، سہ دپان راہی یس پیٹھ لیکھہ نہ کینہہ، یُس نقاد چھہ، سہ چھہ شاعر تہِ۔ تمس چھہ پنن تہِ claim۔ راہی صابن لیوکھ غزل سیمنارس منز مضمون کاشرِ غزلکۍ پڑاو، تتھ منز گژھہِ وچھن کیا سیاست چھین ورتاومژ۔ کتھہ پاٹھۍ چھِن غزلکۍ شاعر تقسیم کرۍ متۍ۔ مظفر عازم صاب واتۍ امریکہ، لہذا دوپکھ امۍ سند ناو ہینہ سیتۍ ییہ نہ کانہہ فایدہ۔ غزلہ کس پڑاوس منز چھہ شاد رمضان سند تام ناو ہینہ آمت، عازم صابن چھہ نہ کنہِ جایہ ناو۔ حالانکہ غزل لیکھن والین شاعرن ہند چھہ نہ تیوت بوڈ تعداد۔ یُس مسلہ کاشرس ادبس ونکین چھہ، تتھ پیٹھ چھہ نہ کانہہ لیکھان۔ سون ادیب (شاعر، افسانہ نگار) چھہ نہ محنت کران۔ امہ خاطرہ چھہ ضروری زِ کاشرین شاعرن تہ افسانہ نگارن دیہ اکاڈمی ترجمچ کٲم، ادب ترجمہ کرنک یُس محنتہ سان لیکھنہ آسہِ آمت۔ یمچ محنت ترجمس منز نظرِ ییہ تہ سانین ادیبن تہِ پریرت کرِ۔ کمۍ تام پرژھ میہ سوالس منز اکاڈمی ہند رول کیا چھہ، میہ گوو جواب دین مشتھ۔ میہ باسان اکاڈمی یوت تام نہ اکھ دور اندیش سیکریٹری نصیب سپدِِ توت تام تمیک آسن نہ آسن چھیہ ہشی کتھا۔ نتہ چھیہ یہ بس نوکری تہ افسری تام مۅژان بییہ نہ کینہہ۔
رود سوال تکرارک repetition ۔ غزلس منز چھیہ تکرارچ واریاہ گنجایش، امہ فارمچ نوعیتے چھیہ یژھے۔ قافیہ کنۍ، امہ فارمہ ہندیو مخصوص تجربو (مضمونو) کنۍ چھہ تکرار اتھ منز یوان۔ تمہ علاوہ چھہ پریتھ شاعر پننین کینژن بنیادی تہ مرکزی استعارن تہ علامتن یا پسندیدہ لفظن ہند تہِ مکرر استعمال کران۔ یم سٲری چیز تہ امہ پتہ اکۍ سے وقتس منز اک قسمہ کین حالاتن منز زندہ آسنہ کنۍ تہِ ہیکہِ تکرار پیدہ گژھتھ، مگر شاعر سنز کوشش گژھہِ روزنۍ سہ کرِ اتھ تکرارس منز تہِ کانہہ نویر یا کانہہ خاص پہلو پیدہ۔ نظم ہندس فارمس منز چھہ تکرار چ کمے پہن گنجایش۔ تکرار سیتۍ چھہ نہ شاعری زوال یوان بلکہ چھیہ شاعری اکھ بند تلاو بنان۔ میون مشورہ چھہ غزل آسہ یا نظم شاعرن پزن نوۍ صورت حال، نوۍ معنی دریافت کرنچ کوشش کرنۍ۔ شعر ؤنتھ رد کرنک عمل چھہ ضروری۔ یہ چھہ نہ ضروری یُس تہِ شعر وٹھن پیٹھ کھوت، سہ کیا آسہِ رژھرُن لایق۔ پننس کلامس گژھہِ بے دردی سان تنقیدی جایزہ ہیون تہ رد کرنک عملس گژھہِ نہ کھوژن۔
نذیر آزاد: نثری نطمہِ متعلق کیا چھیہ تہنز راے؟
جواب: نثری نطم ییلہ لیکھنہ ییہ اتی کرو تتھ پیٹھ کتھ۔ کُس چھہ لیکھان؟
شاہد دلنوی: تہۍ آسیُوہ گۅڈہ گوڈہ مِزاحیہ شاعری کران – از تہِ چھیہ تہندس کلامس منز امہ چہ پروہ تہ پرنگہ نظرِ گژھان- قریباً ووہ پٔنژہ وری برونہہ پور میہ کاشرس شیرازس منز تہند اکھ غزل – اکھ شعر کرہ پیش –
قد چُھس تہ وانگنس سومب
یڈ چھس تہ آنگنس سومب
وغیرہ وغیرہ
جواب: یوت تام نہ میہ نش کینہہ لیکھن کیت آسہِ مزاحیہ لیکھن چھہ میہ بہتر باسان بلکہ چھس بہ باقی شاعرن تہِ یۅہے درس دوان۔ گوڈے لیوکھمت دوبارہ لیکھنہ کھوتہ چھہ بہتر مشق جاری تھاونہ خاطرہ مزاحیہ لیکھن۔ مزاح چھہ زندگی ہند اکھ اہم جز۔ کامل صابن ٲس اکھ سۅمبرن ترتیب دژمژ، "اسن ترایہ” تتھ منز اوس تیتھ مزاحیہ ادب شامل یُس سنجیدہ ادبس سیتۍ تھاون لایق اوس۔ میہ چھیہ کینہہ سنجیدہ نظمہ تہِ لیچھمژہ یم نیبس منز چھپیہ، مگر میون نظم لیکھنک انداز چھہ ہنا مختلف۔ نیبس منز شامل میانہِ نظمہ مثلہ شعر، تریہ یار، نظم در نظم، گُر تہ کل تہ ُگُر، شام ، مشقہِ ہند خالی اند، اکھ نظم پانژھ خیال، بیترِ چھیہ سنجیدہ نظمہ۔ غزل سنجیدہ پاٹھۍ لیکھنس چھیم نہ اتھ وتھ یوان۔
میر مسرور: واریاہ کالہ پیٹھہ چھہ میانس ذہنس منز یہ سوال کھٹکان زِ کاشرس ادبس منز چھا ونیس تام تیتھ کانہہ فن پارہ (نظم کیو نثر) لیکھنہ آمت یُس دنیا کس بہلہ پایہ ادبس منز تحریر چھہ سپدمت یا اسۍ ہیکوا پننہ ادبک کانہہ نمونہ دنیا کین عظیم فن پارن لرِ لور تھٲوتھ، مثلا شیکسپیر سند ہیملٹ، کنگ لیر یا سفوکلیس سند اوڈیپس یا شاعری منز ملٹن ننۍ شاعری، ورڈسورتھ سنز شاعری یا افسانس منز چیخوف سندۍ عظیم افسانہ؟
جواب: میر مسروو سند سوال آو ژیرۍ پہن۔ چونکہ یہ چھہ اہم سوال، اتھ جواب دین چھہ ضروری، مگر امہ کس جوابس منز دمہ بہ بنمین کتھن پیٹھ غور کرنچ دعوت:
یمن زبانن ہنز کتھ تۅہہ کرمژ چھیہ تمن منز چھیہ زبان پرنچ تہ پرناونچ تہ سیاسی، علمی، اقتصادی، پریتھ سطحس پیٹھ امہ کہ ورتاوک اکھ مستقل تہ مستحکم تواریخ۔ چاہے سۅ پتہ انگریزی چھیہ یا اردو۔ کاشر زبان ٲس نہ سنسکرت دورس تام ادبی اظہارن منز مجرا سے۔ مسامسا آیہ اتھ منز ادبی اظہارہ رنگۍ کینہہ سرگرمی فارسی دورس منز۔ لل دید تہِ چھیہ امی فارسی دورچ پیداوار۔ امہ وقتہ آو شعری اظہارن منز فنس کن توجہ کرنہ۔ مگر امہ زبانۍ ہند یہ ورتاو رود سیٹھا محدود۔ پننس ادبس پیٹھ غور کرنک گۅڈنیک موقعہ چھہ کاشرین ترقی پسند دورس منز میلان۔ ادبی اظہارہ رنگۍ یۅس زبان ونہِ کھوکھشہ پکان آسہ، تتھ ما ہیکو امہ رنگۍ ترقی یافتہ زبانن سیتۍ مقابلہ کٔرتھ۔ کاشر زبان چھیہ محکومن ہنز زبان، یمن زبانن ہند ناو توہہ ہیوت تم زبانہ آسہ/چھیہ حاکمن ہنزہ زبانہ۔
بجر کتھہ پاٹھۍ چھہ میننہ تولنہ یوان۔ یہ تہِ چھہ ہیچھنہ ہیچھناونہ یوان تہ کانہہ فن پارہ یا شاعر کوتاہ بوڈ چھہ یا عظیم چھہ یہ تہِ چھہ نقادن تہ تدریسی نظام کہ ذریعہ ذہن نشین کرنہ یوان۔ اسۍ چھہِ کینژھا فارسی، اردو تہ واریاہ مغربی تعلیمہِ ہندۍ پروردہ (میہ چھہ نہ اتھ متعلق کانہہ منفی یا ناپسند رویہ)۔ تتھ روایتس منز یمن فن پارن یا شاعرن اسہِ سکولن منز پرناوۍ پرناوۍ عظیم وننہ آو، تمن ورٲے چھہ نہ اسہِ اندۍ پکھۍ کانہہ عظیم باسان۔ اسہ چھیہ پتاہ زِ شیکسپر یا تسندۍ ڈراما چھہِ عظیم تکیازِ اسہ چھیہ کتھ بار بار وننہ آمژ تہ پرناونہ آمژ۔ تہ یہ تہِ ہیچھناونہ آمت زِ شیکسپیر تہ تسندۍ ڈراما کتھہ پاٹھۍ چھہِ عظیم۔ جرمنی منز کمس چھیہ خبر زِ غالب چھہ کانہہ شاعر، عظمت تھاوۍ تو الگے۔ تمہِ پتہ غالبس منز کُس فن پارہ چھہ یُس عظیم چھہ۔ سٲنۍ روایت چھیہ نہ بڈۍ یا ایمبیشس فن پارہ لیکھنچ روایت۔ سانہِ روایژ منز چھیہ کلہم شاعری نظرِ تل تھاونۍ ضروری۔ غالب تہِ چھہ بوڈ ییلہ اسہِ تم معیار قبول کرۍ یمو کنۍ غالب تہ تسنز شاعری بٔڈ بنییہ۔ غالبس سپدۍ انگریزی پاٹھۍ پتمین پنژاہن ورین منز شیہ ستھ ترجمہ تہ ادہ ہیوت کینژو شاعرو (پرن والیو نہ) غالب سند ناو زانن۔ میر تقی میر زاننک چھہ نہ کانہہ سوالے۔ کینژو پنڈتو کٔر لل دید تہِ پروجیکٹ کرنچ کوشش، تہ تسند تہِ ہیوت کینژو انگریزی شاعرو ناو، شیخ العامس کس زانہِ؟ نتہ کیا چھیہ یمن دۅن فرق؟ گویا عظیم تہ عظمتکۍ پیمانہ تہِ چھہِ تنقیدی، تدریسی نظام آپراوان۔ غالب چھا بوڈ شاعر کنہ احمد فراز چھہ بوڈ شاعر، اکس عام انسانس کیا چھیہ خبر یوت تام نہ سہ ہیچھناونہ ییہ زِ اسۍ کتھ ونو عظمت۔ عظمت تہِ چھہ اکھ مفروضہ یُس اکھ سماج طے کران چھہ۔ یہ فیصلہ کرنس منز اوس نہ یا چھہ نہ سٲنس دورس منز سانہِ سماجک کانہہ دخل۔
اگر اسۍ پننۍ لکہ شاعری کلہم پاٹھۍ عالمی سطحس پیٹھ پیش کرو، اتھ کیازِ میلہِ نہ مقام، مگر پیش کرنہ خاطرہ چھہ شرط یہ شاعری ییہ جمع کرنہ۔ یہ ییہ مطالعس منز اننہ۔ امیک تنقیدی محاکمہ سپدِ۔ عالمی سطحس پیٹھ یِن تم مطالعہ پیش کرنہ۔ پرنہ تہ پرناونہ۔ ییتہ آیہ نہ چینچ قدیم شاعری (زبردست شاعری) کنہِ کھاتس منز تھاونہ، کاشرس کُس پرژھہِ؟
لہذا گژھہِ نہ یہ مسلہ آُسن زِ اسہِ چھا کانہہ فن پارہ عالمی فن پارن برونہہ کنہِ تھاونس لایق پیدہ کورمت بلکہ یہ زِ اسہِ یوس شاعری پیدہ کرمژ چھیہ، سۅ کتھہ پاٹھۍ مۅلوون۔


text:
نذیر آزادس یہ کینژھا رسول میرنہِ شاعری منز میلان چھہ سہ چھہ تتھ یکدم اردو شاعرن، ہندوستانۍ کلچرس، میر تقی میرس سیتۍ جوڑان۔ لیکھان چھہ:
"رسول میرن چھہ ہندوستانۍ کلچرک اہم عنصر ‘پان’ تشبیہہ رنگۍ استعمال کورمت یتھہ کنۍ یہ لفظ اردو میرن چھہ بییس تناظرس منز ورتوومت۔
رسول میر:
وٹھ چانۍ وۅزلۍ لعل یمن نتہ بدخشان
یم پانۍ پانس رتہ رنگۍ متۍ پان دپان چھی
میر تقی میر:
بیڑے کھاتا ہے تو آتا ہے نظر پان کا رنگ
کس قدر ہائے رے وہ جلد گلو نازک ہے”
نذیر آزاد چھہ دراصل محمد یوسف ٹینگ سنزے کتھ برونہہ پکناوان۔ ٹینگ چھہ ونان:
"رسول میر چھہ عجمی مزازہ باوجود ۔۔۔ ہندوستانۍ دیو مالا تہ تواریخ منز مناسب استعارہ تہ علامژ پہہ اننس منز چھہ نہ کانہہ واے کران ۔۔۔ ‘پان’ لفظک یہ استعمال چھہ نہ کاشرِ شاعری منز تس برونہہ ظاہر کانسہ کورمت۔”
یمن دۅشونی حضراتن کُن چھہ عرض زِ محض یمہ کنۍ ز پان چھہ ہندوستان کہ کلچرک حصہ ہیکو نہ اسۍ ؤنتھ زِ رسول میر کیا اوس ہندوستانۍ شاعرن، میر تقی میر سندین شعرن ہندس پس منظرس منز شعر ونان۔ رسول میر سنزِ شاعری ہند پوت منظر چھہ دراصل فارسی (ایرانی) شاعری۔ یہ پان تہِ چھہ رسول میرن تورے اونمت۔ پان چھہ فارسی شاعری منز تشبیہی تہ استعاراتی لفظیاتک حصہ اوسمت یس رسول میرس برونہہ کنہِ اوس۔ مثلا:
چمن از پان گزیدنت رنگین
غنچہ چون بشکفد گرفتہ اگال
(ظہوری ترشیزی)
یہ وچھوا، پانے اوت نہ بلکہ چھن ہندی لفظ اگال تہ ورتومت۔ وچھو یم تشبیہہ:
بوی گلزار شہادت ہر کہ را بیتاب کرد
چون لب پان خوردہ می بوسد دہان شمشیر را
(صائب تبریزی)
از بہر سرخی لب زخم عدوی او
کافی بود شباہت پیکان بہ برگ پان
(طالب آملی)
نذیر آزاد سند یہ بیان زِ "رسول میر سنزِ شاعری چھیہ سۅ ادبی روایت ڈکھس یۅسہ کینژن نقادن ہندِ مطابق ‘ہند اسلامی کلچرن’ تہ کینژن ہندِ مطابق ‘ہند عرب ایرانۍ کلچرن’ پھانپھلاومژ (چھیہ)” چھہ غلط۔ رسول میرس اوس نہ اوڈ مصرعہ تہِ سیود اردو پاٹھۍ لیکھن تگان، سہ کپارۍ اوس اتھ روایتس فایدہ تلان۔ سانین نفادن یُس اڈگۆر مڈگۆر اردو رسول میرنین کینژن شعرن منز نظرِ گژھان چھہ، سہ چھہ دراصل پنجابۍ یتھ سیتۍ کاشرین اکھ متواتر تعلق اوس۔
یہ تہ چھہ سوال ز رسول میر سندس شعرس منز چھا پان مطلب کھینہ وول پان کنہ جسم، یا سیلف۔


text:
شیرازہ کس خصوصی شمارہ امین کامل نمبرس منز چھہ پروفیسر مرغوب بانہالی ین، کامل سنزِ قصیدہ نظمہِ ہند رسا جاودانی سندس پیش رو قصیدس سیتۍ اکھ تقابلی مطالعہ پیش کورمت۔ اتھ مطالعس منز یم نتیجہ کامل سندس قصیدس متعلق کڈنہ آمتۍ چھہِ، تمن ہنز تصحیح چھیہ کاشرِ ادبچ یہ شاہکار نظم (بقول محمد یوسف ٹینگ) سمجھنہ خاطرہ ضروری۔
مرغوب چھہ اتھ مختصر تقابلس منز زہ کتھہ برونہہ کن انان، بلکہ چھیہ یمے زہ کتھہ تقابلک مقصد تہِ۔ اکھ یہ زِ رساجاودانی سندۍ قصیدن چھیہ کاملس پنن قصیدہ وننچ تحریک دژمژ۔ دویم یہ زِ ییتہِ پیش رو قصیدس منز بھدرواہ کہ حسنکۍ تعریف چھہِ، کامل سندس قصیدس منز چھہِ کشیرِ ہندِ حسنکۍ تعریف۔ ییتہِ ہُتھ منز 26 شعر چھہِ، یتھ منز چھہِ 41 شعر تہ امی تناسبہ چھہ اکھ بییہ کس «برونہہ نیران»۔ مرغوب سنزہ یم دۅشوے کتھہ چھیہ اکھ اکس سیتۍ تعلق تھاوان تہ دویم سراسر غلط۔
گۅڈہ تُلو اسۍ دویم کتھ۔ تمی منزہ نیرِ گۅڈنچہ کتھہِ ہند ژھۅژر۔ رسا جاودانی چھہ پننس قصیدس منز بھدرواہ چہ سرزمینہِ ہندِ حسنکۍ، اتہِ کین بسکینن ہنزِ خۅش خلقی تہ اتہِ کہ موسمہ چہ شادابی ہندۍ تعریف کران۔ یہ چھہ مرغوب سندۍ نے لفظن منز «وطن پرستانہ» قصیدہ۔ مگر کامل سندس قصیدس وطن پرستانہ ونن چھہ نہ صحیح۔ یہ دھوکہ چھہ مرغوبس اتھ قصیدس منز کشیر ہنزِ خوبصورتی متعلق کینژن شعرن ہنزِ موجودگی کنۍ لوگمت۔ سہ چھہ اتھ پورہ قصیدس نہ سنیومت تہ نہ چھین پننہ مقصد چہ جلد بازی کنۍ سمجھنچ کوشش کرمژ۔ کامل چھہ نہ کشیرِ قصیدہ لیکھان بلکہ «پننس پانس» یمہ کنۍ یہ قصیدہ پننۍ اکھ الگ اہمیت تھاوان چھہ۔ امہ قصیدک موضوع چھہ امہ کس گۅڈنکۍ سے شعرس منز نون:
تابانہ چھہ افتابہ مگر ہے قسمت
مۅغلن چھیہ پننۍ ژھانپ بہت دۅن چشمن
یعنی کامل سنز تخلیقی شخصیت چھیہ آفتابکۍ پاٹھۍ ادبہ کس آسمانس پیٹھ گاہ ژھٹان مگر افسوس زِ وچھنہ خاطرہ چھیہ نہ اچھ۔ اندۍ پکھۍ چھہِ راتہ مۅغل یمن پننین اچھن ہنز ژھانپھ امہ نظارہ نش محروم تھٲوتھ چھیہ۔ کامل چھہ برونہہ کن پننس پانس حق کس ظہورس سیتۍ مشابہت دتھ تہ وقتہ کین نمرودن پنن پان ژیتس پٲوتھ اتھ خیالس منز خیر وشرک تواریخی، روحانی سرینیر تہ تناظر پیدہ کران۔
گویا قصیدچ شروعات چھیہ یہ زِ خدایس اوس کامل زنمس انن۔ یتھ جایہ سہ زنمس اونن سۅ بنٲون تمس ظاہری حسنہ کنۍ شایان شان۔ امی تعلقہ چھہِ قصیدہ کس گۅڈنکس حصس منز کشیرِ ہندِ مارۍ منزرکۍ 8 شعر آمتۍ۔ کامل چھہ یمن تعریفن ہند وجہ یتھہ پاٹھۍ بیان کران:
ازلے ژیہ کورے مٲنزِ اتھو یمۍ شابش
تس ٲس خبر آسہِ یہ کمۍ سند مسکن
امہ پتہ چھہ ینہ والین نون (9) شعرن منز پننۍ تعریف کران ۔ مثلا:
اکھ جلوہ اگر ہاوہ متن ہتھ معشوق
کم اوش پننۍ بھول گژھن نوش لبن
بلۍ اچھرہ گیندن میون چھہ طرحن پھر پھہہ
ژھور میلہِ قلم میون چھہ کیا تاں ورقن
غم میون چھہ گل خندہ بشارت پگہچ
کُس زانہِ بہ کۅس زان کراں چھس حرفن
قصیدس منز چھہ کنہِ حدس تام اکھ ٹریجڈک صورت حالک ہیو ماحول پیدہ گژھان۔ اکھ جلال آور تخلیقی شخصیت، جاے تہِ تس شایان شان مگر وقت – وقت چھہ فن کہ لحاظہ ناموزون، قدر ناشناس۔ قصیدس منز چھہ پننیو تعریفو پتہ شین ستن شعرن منز وقتہ چہ ناموزونیژ ہند بیان۔
افسوس زِ ژھۅژہ کانۍ بنیم سرہنگ
شکرانہ میہ کن دھیان کمے تھوو ہوسن
نٹۍ نغمہ تہ کٹۍ ڈالہ چھہ تہذیبک رنگ
فن ہاوہ تہ کیا ہاوہ یتھس وقتس ون
خۅددار ضمیرن چھہ حکم کرتلہِ شرم
اعلان چھہ شیطان وچھتھ پیون سجدن
وقت سازگار نہ آسنکۍ، بے قدری یا بے توجہی ہنزِ شکایژ ہندۍ حوالہ چھہِ شاعرن نش کھلہِ میلان مگر تواریخی حوالو کنۍ چھیہ کامل سندِ قصیدچ معنی خیزی ہران۔ اتھ منز چھہ کامل بنی نوع آدم سنزِ تخلیقہِ ہندس واقعس کن اشارہ کرتھ کشیرِ ہشہِ مارۍ منزِ جایہ جنت تہ دنیاہس سیتۍ، پننس پانس ظہور آدمس تہ وقتس شیطان سنزِ چالاکی سیتۍ استعاراتی واٹھ دوان۔ ٲخرس پیٹھ چھہ کامل پننہِ انا پسندی تہ کشیرِ ہنزِ شادابی گواہ بنٲوتھ پننس فنس منز اطمینان تہ بقا لبان:
چھس نار تہ نارس چھیہ نہ پوراں کانہہ ریہہ
چھس آب تہ آبس چھہ نہ دامن ادرن
یوت تام چھہ بترٲژ تہ افتابس سنگ
شاداب یہ ریشۍ وٲر تہ یم میانۍ سخن
یہ چھیہ مختصر پاٹھۍ امہ قصیدچ تفہیم۔ امہ پتہ چھیہ نہ شکچ کانہہ گنجایش زِ کامل سندس قصیدس چھہ نہ رسا سندس وطن پرستانہ قصیدس سیتۍ کانہہ موضوعی تعلق۔ یمن ہندۍ موضوع چھہِ الگ۔ اکھ چھہ قدرتی نظارن ہنز تصویر کشی تہ بیاکھ قصیدہ کہ معیاری تعریفہ مطابق اکس با اثر شخژہ (کامل) سندۍ گۅن گیوان۔ لہذا چھیہ نہ مرغوب سنز 26 بمقابلہ 41 شعر تہ تمہ تناسبہ یمن قصیدن ہنز مان مان کانہہ مطلب تھاوان۔ وۅں گوو یہ کتھ چھیہ ضرور زِ یمن ہند وزن تہ قافیہ نظام چھہِ کنی۔ اتھ متعلق چھہ کامل ونان «وری واد برونہہ دژ میہ شاید مرزا عارف سندس وننس پیٹھ لال چوک وۅستہ کھار٭ سندس وانس منز رسا سندس مسودس نظر تہ کینہہ تعارفی سطرہ لیچھمس تتۍ نے۔» کامل چھہ مزید لیکھان: «رسا صابنۍ بیاض پران پران گوو امیک یہ مصرعہ میٲنس ذہنس اندر جاے گیر ‹یا یکھ تہ وچھکھ پانہ وناں کتھ جوبن›۔ وقتس سیتۍ گوو میہ مشتھے یہ مصرعہ چھہ کہند۔ کتھ آیہ تہ گیہ۔ مگر امہ پتہ واریاہ وری گژھتھ ییلہ میہ قصیدہ نظم لیکھنۍ ہیژ یہ مصرعہ آم غیر شعوری طور برونہہ کن تہ بنیوو میانہِ نظمہِ ہندِ قافیہ نظامچ بنیاد۔»
اگر کاملن رسا جاودانی سنزِ دیکھا دیکھی منز قدرتی نظارن ہنز تصویر کشی کٔرتھ کشیرِ ہندس شانس منز قصیدہ وونمت آسہِ ہے، تیلہ بنہِ ہے رسا سند قصیدہ صحیح معنیس منز محرک۔ چونکہ کامل سند قصیدہ چھہ موضوعی طور بالکل مختلف، لہذا چھہ نہ یمن دۅن قصیدن درمیان ہیتی ہشرہ علاوہ کانہہ رشتہ۔ کاملن چھیہ پننہ قصیدہ خاطرہ رسا سندِ قصیدچ زمین تسندین ذہن نشین مصرعن ہندِ حوالہ ورتٲومژ تہ مرغوب بانہالی سندِ طرفہ امچ نشاندہی چھیہ پرن والین ہندِ خاطرہ دۅشونۍ قصیدن متعلق اکھ دلچسپ شیچھ۔ باقی یُس شعر لرِ لور تھٲوتھ یمن ہند تقابل کرنہ آمت چھہ سہ چھہ نہ یمن قصیدن متعلق کانہہ کتھ گاشراوان بلکہ مرغوب سنزِ شعر فہمی شک آور بناوان۔
شعوری طور یا غیر شعوری طور کامل سند پننہ قصیدہ خاطرہ بیۍ سنز زمین (وزن تہ قافیہ) ورتاون چھیہ پریتھ ادبہ چہ، خاص کر مشرقی شعری ادبہ چہ روایژ ہندین حدن منز اکھ عام کتھ۔ زمینن ہند ہیوت دیت چھیہ فارسی، اردو تہ کاشرِ شاعری منز اکھ مسلم حقیقت تہ اکھ مثبت روایت۔ نہ صرف چھیہ اکھ اکۍ سنزہ زمینہ، بلکہ مضمون تہ استعارہ حتی کہ پیکر تہِ یسلہ پاٹھۍ ورتاونہ آمتۍ تہ کالہ پگاہ چھہِ مرغوب سندِ دسۍ تہِ ورتاونہ یوان۔ شاعری ہند یہ موضوعی تہ ہیتی تسلسل چھہ متنن ہندِ حوالہ جاتی نظامک اکھ حصہ۔ یہ حوالہ جاتی نظام چھہ رسومیاتن، شعری ہیتن تہ تجربن/موضوعن ہنز اکھ شعوری تہ غیر شعوری کرۍ ہانکل یمہ سیتۍ ادبچ نہ صرف تخلیق بلکہ تفہیم تہِ ممکن سپدان چھیہ۔ امہ پوت منظرہ پتہ چھیہ مرغوب سنز یہ گراو زِ «ادبی دیانتک تقاضہ گژھہِ ہے پورہ اگر کامل صٲب کم از کم حاشیس منزے رسا صٲبنہِ تحریک دنک ذکر کرِ ہے» بے معنی بنان۔ گراو اگر صحیح تہِ مانون#، مگر محض امہ گراوِ مۅکھہ قصیدک غلط مفہوم پیش کرُن چھہ نہ صحیح۔
٭ بقول کامل وۅستہ کھار «اوس درویش حسابہ وانس منز آسان۔ کنن دنن نہ کہنی۔ دکان اوس پریتھ وزِ ادبی، سیاسی، مذہبی عقیدت مندو سیتۍ بٔرتھ آسان تہ پانوانۍ بحثہ مباحثہ کران۔ اڈۍ اژان تہ اڈۍ نیران۔»
# اگر بییۍ سنز زمین ورتاوتھ حوالہ دین ضروری چھہ تیلہ گژھہِ مرزا غالب یا باقی شاعرن ہندین غزلن پیٹھہ کنہ زمینہِ ہندین مالکن ہند ناو بطور حوالہ لیکھنہ یُن، تیلہ گژھہِ راہی سندین نصفہ کھوتہ زیادہ غزلن پیٹھہ کنہِ کامل سند ناو آسن۔


text:
رسول میر سند اکھ شعر چھہ
مارۍ بلبل ہزارہ
چانۍ زیرو بمن بمن
ونتہ رۆسلہِ زارہ پارہ
یارہ یِتہ بمن بمن
(کلیات رسول میر، ٹینگ اصل ہاکر)
مارہ کرۍ بلبل ہزارہ چانۍ زیرو بمن بمن
بوز رۆسلس زارہ پارہ یارہ یِتہ بمن بمن
(کلیات رسول میر، شاد)
یمن دۅن پاٹھن منز چھیہ اکھ فرق "مارۍ/مارہ کرۍ” مگر یہ چھیہ نہ بٔڈ فرق۔ مطلب چھہ کنوے۔ بیاکھ فرق چھیہ "ونتہ رۆسلہِ/ بوز رۆسلس”۔ دویم فرق چھیہ بٔڈ فرق۔ یہ کرِ شعرس معنی تبدیل۔ معنی بیان کرنۍ چھہ نہ ضروری۔ توہۍ ہیکو پانہ تہِ کوشش کٔرتھ۔ میہ آو نہ از تام یہ سمجھ اگر زہ شخص اکوے نسخہ پران چھہِ، فرق کپارۍ؟ اگر نسخن منز مختلف پاٹھ درج چھہِ یم کونہ تم سٲری پاٹھ دوان؟ خیر یہ کتھ تراوۍ تو اتۍ نے۔
ٹینگ چھہ "بلبل ہزارہ” لفظن پیٹھ نشان ترٲوتھ نوٹ لیکھان یتھہ پاٹھۍ:
"بلبل ہزار داستان۔ بیاکھ معنی۔ ساسہ بدۍ بلبل”
یہ کتھ تہِ تھاوۍ تون اتۍ نے۔ میہ چھیہ بدل کتھ کرنۍ۔ بلبل گۆو خۅش الحان جاناوار۔ کشیرِ منز یس اسۍ بلبل ونان چھہِ سہ چھہ ژھوگ کٔرتھ تہ لچہِ تلہ کنہِ وزل رنگ کٔرتھ آسان۔ امس چھہ باقی جاین، ہند و ایران تہِ بلبلے ونان۔ امس چھہِ اسۍ بلۍ بچر تہِ ونان۔
بیاکھ اکھ تقریبا امۍ سے برابر جاناوارس تہِ چھہ بلبل ونان۔ فارسی تہ اردو دۅشونی تہ باقی زبانن منز تہِ۔ امس چھہِ فارسی پاٹھۍ ہزار تہِ ونان۔ ہزار علاوہ چھہِ امس ہزار دستان تہ ہزار آوا تہِ ونان۔ انگریزی پاٹھۍ نایٹ انگیل۔ یہ جاناوار چھہ رنگہ رنگہ آوازہ کڈان، خاص کر راتھ کیت۔ یمو رنگہ رنگہ آوازو سیتۍ چھہ امۍ سند نغمہ مسحور کن بنان۔ امی چھہ امس شاید ہزار دستان ناو پیومت۔ دستان گۆو سرود، نغمہ، لحن۔
رسول میر چھہ ونان بلبلِ ہزارہ مطلب اے ہزار بلبلہ۔ یعنی امس خاص بلبلس کُن مخاطب۔ ہتا ہزار دستان بلبلہ چانۍ زیرو بمن ہا مارۍ۔
ممکن چھہ ٹینگ یا بییہ کانہہ قاری ما کڈِ اتھ یتھہ پاٹھۍ معنی؛ چانۍ زیر وبمن ہا مارۍ ساسہ بدۍ بلبل۔ امی چھہ سہ بیاکھ معنی ساسہ بدۍ بلبل ونان۔
بلبل ہزارہ گۆو نہ ساسہ بدۍ بلبل۔ بہ زن مانہ نہ ٹینگ سند یہ معنی مگر مانن والی چھہ واریاہ ۔ ایک ڈھونڈو ہزار ملتے ہیں۔
ونن چھم زِ ٹینگ سند نوٹس منز بلبل ہزار "دستان” بدلہ بلبل ہزار "داستان” کتہِ آو؟ فارسی زبانۍ منز چھہِ نہ امس ہزار داستان ونان بلکہ ہزار دستان۔ داستان گیہ حکایت، دستان گۆو لحن، آواز۔
دراصل چھہ اردوس منز امس جاناوارس بلبل ہزار داستان ونان۔
فیروزللغاتس منز چھس معنی لیکھتھ خوش بیان، شرین کلام۔ بییس جایہ چھہ بلبلس معنی دتھ: ایک نہایت خوش آواز پرند، ہزار داستان۔ دستان لفظس چھہ الگ پاٹھۍ معنی دوان: نغمہ، آواز۔
کاشرِ ڈکشنری منز تہِ چھہ ہزار داستان دتھ تہ معنی لیکھتھ آسمانۍ جانور یُس واریاہ قسمہ بولہِ کران چھہ۔
اما اردو والیو کتھہ پاٹھۍ بلبل ہزار دستانس بلبل ہزار داستان کۆرمت؟
دراصل چھہِ فارسی زبانۍ منز داستان لفظس دستان تہِ لیکھان ٲسۍ متۍ۔ دستان چھہ داستان کے مخفف۔ مگر سہ چھہ حکایت وول دستان، لحن، آہنگ وول دستان چھہ الگ لفظ۔ اردو والین چھہ یہ مغالتہ گۆمت۔ کس تام گمژ غلطی، پتہ تتھۍ تقلید سپدمت۔
رسول میر چھہ بلبلِ ہزارس پتہ کنہ /ہ/ حرف لگاوان مخاطب کرنہ مۅکھہ۔ یتھہ پاٹھۍ منیب پیٹھہ منیبہ بناونہ ییہِ۔ منیبہ ژیہ کٔرتھ اسۍ مارہ۔
رسول میر چھہ ونان "ہے ہزار دستان بلبلہ چانۍ زیر و بمن مارۍ اسۍ (ٹینگ) /کرۍ اسۍ مارہ(شاد)
یہ تہِ چھیہ حقیقت زِ کاشرۍ شاعر چھہِ قافین نش ہزار تہ ہزارہ، بہار تہ بہارہ لفظن ہنز فرق مشراوان، لہذا ہیکو نہ حتمی طور ونتھ زِ اتہِ نس کیا نیرِ نہ معنی ساسہ بدۍ بلبل۔ کڈۍ تن کانژھا اگر تی معنی کڈن چھہ۔
تلہ کنہِ ٲس کتھ دستانچ (آہنگ)، اتھۍ بنٲو میہ داستان (حکایت)


text:
امین کامل حبہ خوتونہِ س63تۍ چھیہ اکثر أرنہِ مال تہِ چکاونہ یوان تہ دۅنونۍ مینہ تول کٔرتھ چھہ وننہ یوان زِ ٲرنہِ مال چھیہ حبہ خوتونہِ کھۅتہ پووا ہیو٘رے ٲسمژ۔ مگر حقیقت […]
مہجور — میہ سیتۍ قرابت داری
امین کامل گرچہ خوردیم نسبتی است بزرگ ذرہ ای آفتاب تابانیم اکہ لٹہِ وو٘ن میہ مہجورصابس زِ تہۍ چھوہ میہ رشتہ دار تہِ۔ میہ باسیوو سہ روو ہیو تہ وو٘ننم۔ خبر کمہِ […]
درویش مرد: مولوی عبداللہ وکیل
امین کامل جناب جگن ناتھ آزادن چھہ از برونہہ واریاہ وری علامہ اقبال سندین ژۅن شعرن سانۍ سیاسی تحریک پو٘ت منظر بنٲوتھ معنہِ کو٘ڈمت۔ ہرجہ چھہ نہ ہرگاہ اتھ معنیس ہنا سام […]
قدیم صٲبن گرہ، پرون شعرہ ماٹھ
امین کامل شتوہ اکتوبر 1952 اوس، وۅستہ قادر کھار، مرزا عارف، ابراہیم بیگ تہ بہ گے سدرہ بل قدیم شاہ صابن گرہ۔ تمن ٲس سانہِ ینچ کالے شیچھ گامژ تہ سانہِ خاطرہ […]


text:
پیچیدہ ماترا وزن ورتاون واجنٮن زبانن منز چھہِ سنسکرت، یونانۍ، لاطینی تہ کلاسیکل عربی شامل۔ کلاسیکل عربی یک عروض ووت اسہِ تام گوڈہ فارسی تہ پتہ ارود کنۍ۔ سانۍ شاعر یمن منز محمود گامی سندِ پیٹھہ مہجورس تام ساری شاعر شامل چھہِ، ہیکۍ تہ کلاسیکل عربی عروضکۍ تم وزن بہتر پاٹھۍ ورتٲوتھ یم پیچیدہ ماتراہن پیٹھ مبنی چھہِ، کینژھا زبانۍ ہندِ مزازہ کنۍ تہ کینژھا ہیجلۍ عروض ورتاونہ کہ عادتہ کنۍ۔ مگر عربی فارسی عروضکۍ تم وزن، یم بنیادی طور ہیجلۍ وزن چھہِ، ورتاونس منز آیہ نہ یمن کانہہ مشکل پیش۔ مہجورنہِ پتہ کیو جدید شاعرو ورتاوۍ پیچیدہ ماترا وزن اکتسابی طور نسبتا کامیابی سان۔
کلاسیکل عربی عروضکۍ وزن چھہِ پیچیدہ ماترا وزن، امہِ کنۍ تکیازِ یمن منز چھیہ ماترا گنتی علاوہ، پدین اندر ماتراہن ہنز ترتیب تہ ترکیب تہِ آہنگ خاطرہ اہم۔ گوٚو یمن وزنن منز چھہ آہنگک دوٚگن معیار ورتاونہ یوان۔مثلا کلاسیکل عربی عروضس منز چھہ اکھ شراہ ماترا وزن یس یتھہ پاٹھۍ چھہ:
22121 22121 = 16 ماترا
یمہِ ترتیبہ یم ماترا اتھ وزنس منز یوان چھہِ، تمہ منزہ چھیہ یہنزاکھ خاص دہراونہ ینہ واجینۍ تنظیم ننۍ نیران۔ یوٚت تام نہ ماتراہن، یا ہیجلین یا تاکیدن ہنز اکھ خاص ترتیب قایم گژھہِ تہ سۅ وزنس منز دہراونہ یی، توٚت تام چھہ نہ پدین ہند کانہہ جواز۔ اسہِ وچھ پتمین صفحن پیٹھ اردو پریژھہِ تہ لل واکھس تہ رفیق رازنس کلامس منز چھیہ نہ ماتراہن ہنز کانہہ مخصوص ترتیب قایم گژھان تکیازِ پریتھ مصرعس منز چھیہ ماتراہن الگ ترتیب، لہذا چھہ نہ تمن منز پدین ہند کانہہ جواز۔ تمن منز چھہ ماتراہن ہند کل تعداد سادہ آہنگ پیدہ کران۔ مگر پیٹھمس کلاسیکل عربی وزنس منز گژھن تعدادہ کنۍ16 ماترا آسنہ علاوہ تم ماترا پیٹھمہِ مخصوص ترتیبہ منز واقع سپدنۍ۔ یم ماترا ہیکن دۅن دہراونہ ینہ والین پدین منز تقسیم سپدتھ: 22121 /22121 یم پدۍ چھہِ عروضس منز مفاعلاتن مفاعلاتن کیو ارکانو (افاعیل) سیتۍ ظاہر کرنہ یوان۔
مفاعلاتن پدکۍ ماترا ہیکوکھ اسۍ ِ یتھہ پاٹھۍ سمجتھ۔ یہ ٹیبل گوو غلط فارمیٹ۔ پٔرو کھوورِ پیٹھہ دچھُن کن۔
یتھ عربی بحرس منز یہ پوٚد ورتاونہ یوان چھہ تتھ چھہِ بحر جمیل ونان۔ یہ چھہ نہ کاشرس منز زیادہ ورتاونہ آمت، حالانکہ کاشرس آہنگس چھہ سیٹھا براہ۔ اگر ورتاونہ تہِ آمت چھہ تہ ژۅن پدین ہنزِ شکلہِ منز۔ عبدالاحد آزادن چھہ یہ پوٚد خاص کر تمن نظمن منز ورتوومت یمن منز شکوہ تہ گراوہ چھیہ ۔ پیٹھمس مخصوص وزنس پیٹھ (جمیل مربع سالم) چھن اکھ بٲتھ "نغمہ بیداری” ناوہ لیوٚکھمت یمکۍ کینہہ بند یم چھہِ:
حقیقتک رنگ دواں حبابس
مشک ملاں کاغذی گلابس
کران بدنام انقلابس
ہیواں تھوُن پردہ آفتابس
یہ دلبری چھا ستمگری چھا
یہ رہزنی چھا یہ رہبری چھا
چھہ سور ملۍ ملۍ چھوان نورس
فریب غیبک دواں حضورس
خودی وناں نخوتس غرورس
تھیکان فرعون کوہ طورس
یہ دلبری چھا ستمگری چھا
یہ رہزنی چھا یہ رہبری چھا
اسۍ کرو گۅڈنکہ بندچ تقطیع یتھہ پاٹھۍ۔ یہ ٹیبل گوو غلط فارمیٹ۔ پٔرو کھوورِ پیٹھہ دچھُن کن۔:
(1)یمہ تقطیع منزہ چھہ یہ ظاہر زِ فارسی عربی چھہ آہنگک دوٚگن معیار ورتاوان: ماترا تہ تمن ہنز پدۍ بندی۔
(2) کاشرس منز چھہ نہ عام طور رنگ یا یتھے پاٹھۍ منز، بند، اند بیترِ لفظن ہند /ن/ مصمتہ گنزرنہ یوان، بلکہ چھہ یہ مصوتہ چہ کھونکھنیارچ نشانی ماننہ یوان۔ لہذا چھہ نہ یہ اکثر ماترا گنزراونہ یوان۔ (3) دوان، ملان، کران، ہیوان، بیترِ لفظن ہند پتم نون چھہ اختیاری طور یا مصمتہ گنزرنہ یوان (اعلانیہ نون) یا صرف مصوتک کھونکھنیار، یتھ نون غنہ ونان چھہِ۔
محمود گامی سندِ پیٹھہ مہجورس تام چھہِ تمام شاعرن تم وزن پھٹان یمن منز زہ لۅکچہ ماترا اکس خاص جایہ پوٚتس پتھ یوان چھیہ۔ ماتراہن ہنز یہ مخصوص ترتیب چھیہ نہ کاشرس مزازس (لیہ) سیتۍ واٹھ کھیوان۔ یہ ٲس سۅ بصیرت یمیک اظہار امین کاملن مختلف جاین کوٚرمت چھہ، خاص کر "شعرن منز وزنہ پھیرہ” مضمونس منز۔ مثالہ پاٹھۍ نمون یہ وزن: مفعول مفاعیل مفاعیل مفاعیل فعولن۔ امیک ماترا تعداد تہ تمن ہنز ترتیب چھیہ یہ۔ یہ ٹیبل گوو غلط فارمیٹ۔ پٔرو کھوورِ پیٹھہ دچھُن کن۔:
اتھ وزنس منز چھہِ زہ ماترا، زہ ماترا پتہ اکھ ماترا، اکھ ماترا یوان۔ ییتہِ نس ییتہِ نس اکھ ماترا اکھ ماترا پوٚتس پتھ یوان چھیہ، تتہِ نس چھہ اکثر سانین شاعرن وزن پھٹان۔ تتہِ نس چھہ اکثر اکھ ماترا اکھ ماترا بجایہ زہ ماترا اکھ ماترا گژھان۔ یہ چھہ نہ صرف اکس شاعرس گوٚمت بلکہ محمود گامی سندِ پیٹھہ مہجورس تام تہ تس یور کن تہِ چھہ اکثر شاعرن ہند یۅہے حال یم نہ یہ وزن اکتسابی طورشعوری کوششہِ ورتاوان چھہِ۔ یہ زہ ماترا پتہ اکھ ماترا اکھ ماترا لے چھیہ نہ کاشرین شاعرن کاپہِ یوان۔ مگر ییلہ اسۍ یم شعر عروضی گز گتی لاگنہ ورٲے پران چھہِ، اسہِ کیازِ چھہِ نہ یم بیہ آہنگ باسان؟ تمیک وجہ چھہ زِ یوٚدوے یم پیچیدہ ماترا وزنہ حسابہ پھٹان چھہِ یعنی یہندس کل ماترا تعدادس ہریر یا چھۅنیر گژھان چھہ تہ یہنز ماترا ترتیب درہم برہم گژھان چھیہ، یم چھہِ کاشرِ ہیجلۍ عروضہ مطابق برابر یوان۔ چونکہ سانۍ زبان چھیہ بنیادی طور ہیجلیو سیتۍ (ماترا سیتۍ نہ) وقفہ مینان، لہذا چھیہ نہ آہنگس سانہِ خاطرہ کانہہ فرق پیوان۔ وچھو رسول میرنہِ اکہ غزلکۍ ماترا تہ ہیجلۍ اکس اکھ مقابلہ۔
امہِ وزنہ علاوہ بییہ زہ فارسی وزن یم اکثر کاشرین شاعرن پھٹان چھہِ، چھہِ یم:
مفتعلن مفاعلن مفتعلن مفاعلن
2112 2121 2112 2121
فاعلاتن فعلاتن فعلاتن فعلن
2212 2211 2211 211
یمن وزنن منز تہِ چھہ اکھ ماترا اکھ ماترا اکھ اکس پتہ یوان یس کاشرِ لیہ سیتۍ مطابقت چھہ نہ تھاوان۔ ظاہر چھہ پیچیدہ ماترا وزن چھہ نہ تتھہ پاٹھۍ لچکدار یتھہ پاٹھۍ ہیجلۍ وزن چھہ خاص کر کاشرِ کہ خاطرہ۔ یمن پیچیدہ ماترا وزنن منز گژھہِ برابر ماترا تعداد آسُن۔ ماتراہن ہند ہریر یا چھۅنیر چھہ یمن ہند وزن ڈالان تہ یمن ہنز مخصوص ماترا ترتیب تہِ درہم برہم کران۔ یمن ہنز ماترا ترتیب تہِ گژھہِ کُنی آسنۍ۔ ہیجلۍ وزن چھہِ امہِ رنگہ لچکدار۔ کاشرس چھہ ہیجلۍ وزن اس لئے براہ آمت تکیازِ کاشرِ زبانۍ منز یۅس لچک تمن ہیجلین منز چھیہ یمن ہندس اندس پیٹھ ہلکہ مصوتہ چھہِ تتھ چھہ ہیجلۍ وزن بہتر پاٹھۍ ساتھ دوان۔
ہیجلۍ وزنن تہ ماترا وزنن، ماترا وزنن تہ پیچیدہ ماترا وزنن، ہیجلۍ وزنن تہ پیچیدہ ماترا وزنن درمیان چھیہ اتفاقی برابری ممکن تکیازِ ماترا تہ ہیجلۍ چھہ نزدیکی تصور۔ ییتہِ اکھ ہیجل اکہ کھۅتہ زیادہ ماتراہن برابر ہیکہ ٲستھ تتہِ ہیکہِ اکھ ہیجل اکس ماترا برابر تہِ ٲستھ۔ پیچیدہ ماترا عروضچ اکھ خاصیت چھیہ یہ زِ یہ چھہ ہیجلۍ تہ سادہ ماترا وزن تہِ شامل کران یمہِ کنۍ یہ "وۅپر” ٲستھ تہِ سانین زبانن ہندِ خاطرہ "لگہار” چھہ۔ ہیجلۍ وزنک تعلق اوس سانین واکھن تہ وژنن سیتۍ، اگر یم صنف زانہہ کالۍ سٲنس ادبس منز دوبارہ لیکھنہ آیہ تہ سانہ عصری شعرہ اظہارک وسیلہ بنییہ، ممکن چھہ پیچیدہ ماترا وزن یکسر مشرٲوتھ ما ییہ ہیجلۍ عروض دوبارہ بارسس۔ یوٚت تام نہ یہ سپدِ یمیک سیٹھا کم امکان چھہ، توٚت تام روزِ ہیجلۍ عروض کینژن مخصوص وزنن ہندس صورتس منز پیچیدہ ماترا عروضس تٲبیا۔


text:
کۅ کتھ ہیتھ آو شبنم راتھ شامس
قدم سوتۍ پاٹھۍ تروون پوشہ وارے
اژتھ پوشن کنن منز راتۍ راتس
اپز اوش رود ہاراں تولہ وارے
مٹنۍ گورا ملا زن خانقیشا
ونان اوسکھ چھہ دنیا دار فانی
فریبا بوڈ یتیک اسنا تہ عیشا
رِوانی یوت اژن نیرن رِوانی
اتھۍ اندر آفتابن تروو پرتو
اچھن گاشا اونن کوسن دلن مل
عناصرہ شبنمس ڈجہ تے کڈن دو
فنا گوو گاش ڈیشتھ روت موکل
ژھنس کھنگالہ پوشو مس ملوریو
کورس ژرِ پوپ شریو زن پوشہ ٹوریو
یہ چھیہ امین کامل سنز اکھ ابتدایی نظم یۅس 1953 ہس آس پاس وننہ آمژ چھیہ تہ تسنزِ "مس ملر” کتابہِ منز شامل چھیہ۔ امہِ نظمہِ ہند تعارف سپد میہ گۅڈنچہ لٹہِ پروفیسر جیالال کول سنزِ سٹڈیز ان کشمیری کتابہِ منز تسندِ انگریزی ترجمہ کہ ذریعہ یس امہِ نظمہِ ہند سیٹھا قابل ترجمہ چھہ۔ کول چھہ امہِ نظمہِ ہنز خصوصیت استعارک نویر ونان ۔ترقی پسند تحریکہِ یمن چیزن ہند ڈول ووے تمن منز ٲس پگہچ وۅمید تہِ۔ یہ نظم چھیہ ٹاکارہ پاٹھۍ ترقی پسندی ہندس اثرس تل وننہ آمژ، مگر زندگی ہنز وۅمید تہ تسلسل یُس امیک مرکزی خیال چھہ، چھیہ انسانی وجودس تہ ادبی اظہارن منز ہمیشہ موجود ٲسمژ۔
ترقی پسند تحریکہِ برونہہ ٲس یہ وۅمید مذہب تہ ثقافتی روایژن سیتۍ وابستہ۔ امہِ تحریکہِ کٔر یہ وۅمید سماجی برابری ہندس فلسفس سیتۍ وابستہ یتھ منز عوام تبدیلی ہند مرکز بنیوو۔ جدیدیتکۍ فلسفن کٔر یہ وۅمید کلاسیکل کین مذہبی تہ ثقافتی کیو ترقی پسندی کین سماجی تہ اجتماعی پہلوون برعکس انسانہ سندس انفرادی پہلووس سیتۍ وابستہ۔ ادیب سنز وۅمید تہِ بنییہ تخلیقی عملہِ ہنز وۅمید تہ یہ سپز وۅنۍ خۅد ادب پارس سیتۍ وابستہ۔ مگر وۅمید روز ہمیشہ ادبس پتہ کنہِ کارفرما تکیازِ وۅمید چھہ اکھ بنیادی انسانی جذبہ تہ امہِ کنۍ ین یہ تہ پژھہ ہشہ باقی نظمہ ہمیشہ پرنہ یم زندگی سیلیبریٹ کران چھیہ۔
زندگی ہنز موتس پیٹھ فتح تہ زندگی ہندس تسلسلس پیٹھ وننہ آمژ یہ نظم چھیہ سانیٹ فارمہ منز۔ شبنم شخصٲوتھ تہ کۅ کتھہِ ہند ایجنٹ بنٲوتھ پیش کرُن چھیہ یمہ نظمہِ ہنز اکھ خوبصورتی تہ نویر۔ شاعری چھیہ ہمیشہ معمولس تہ معمولی یس نیبر نیرنچ کوشش کران یۅس یمہِ نظمہِ ہندس استعارس منز ظاہر چھیہ۔
کامل سندۍ پیکر چھہِ نہ خالص نمایشی نوعیتکۍ، یم چھہ موضوع کہ لحاظہ معنی خیز آسان۔ یتھ نظمہِ منز چھہ پوشن ہندین کنن منز شبنمک اژن گورن تہ ملن ہندس خالص وعظانہ تہ عملہِ روس درسس کن اشارہ کران۔ اگر پوش مندر یا خانقاہ مانون، شبنم چھہ یمن اندر وعظ پرن وول گور یا ملہ۔ آفتاب چھہ استعاراتی طور روحانی معنی رٹان، تہ امیک کانہہ وعظ پرنہ ورٲے خالص پرتو سیتۍ دلن ہنز کدورت تہ مل دور کرن چھہ گورن تہ ملن ہندس وعظس مقابلہ اکھ عملی روحانی واقع۔ ملہ تہ گور چھہِ روحانی گٹس اندرے پریتھان۔ ظہورک آفتاب چھہ نہ اچھن تہ دلن گاشرٲوتھ یمن ہندِ خاطرہ کانہہ گنجایش تھاوان۔ یتھ نظمہِ چھہ ترقی پسندی کھوتہ زیادہ کامل سندس اعتقادی رحجانس سیتۍ واٹھ لگان۔
یہ نظم چھیہ صوتی طور تہِ آوازن ہند اکھ ہم آہنگ سلسلہ قایم کران۔ نظمہ منز دیو یمن آوازن کن خاص دھیان: /و/، /س/، /ش/، /ت/، /ر/ ، /ن/۔
__
نظمہِ ہنز معنوی تہہ داری سمجنہ خاطرہ چھہِ یم کینہہ نکتہ کارآمد
۔ جاے، پوشہ وٲر
۔ کردار: شبنم (روت موکل)، پوش، آفتاب، پوشہ ٹورۍ
۔ وقت: شام/راتھ، یعنی اکہ دۅہہ کس اندس تہ دویمہ دۅہہ کس آغازس درمیان وقفہ، یتھ درمیان وقت معطل چھہ سپدان تہ امہِ کس تسلسلس چھہ ٹکھ لگان
۔ پوشہ وٲر دنیاہک، زندگی ہند استعارہ
۔ آفتاب: حقیقت، اچھن گاش انان، شک کاسان، دلن مل دور کران
۔ روانی یوت اژن نیرُن روانی۔ اتھ مقابلہ کھنگالہ تہ ژرِ پوپ۔ اکھ ڈرامایی صورت حال۔ دۅن حقیقتن درمیان اکھ تصادم۔
– گۅڈنکین ژۅن مصرعن منز چھہ پوشہ وارِ ہند فطری (نیچرل) دنیا پیش یوان کرنہ۔ امہ پتہ یم ژور مصرعہ یوان چھہِ تمن منز چھہ مثال دِتھ انسانی دنیا متعارف کرنہ یوان، تہ امہ پتہ یتہ والین ژۅن مصرعن منز بییہ وسعت دتھ فطری دنیا (شریو تہ پوشہ ٹوریو تتھہ ٹاٹھۍ انۍ متۍ زِ یہ ونن چھہ مشکل زِ ژرِ پوپ کورا شریو کنہ پوشہ ٹوریو۔)واپس اننہ یوان تہ ٲخری دۅن مصرعن منز چھہ فطری دنیاہس تہ انسانی دنیاہس میل کرنہ آمت (شرۍ تہ پوش)۔
__
مس ملر کہ وقتہ اوس کامل باقی شاعرن ہندۍ پاٹھۍ اقبال سندس اثرس تل۔ یتھ نظمہِ پتہ کنہِ گژھہِ علامہ اقبال سنز یہ نظم پرنۍ۔ کامل سنز نظم چھیہ امہ کے آزاد ترجمہ باسان، مگر کامل سنزِ نظمہِ منز چھہ اتھ خیالس موضوعی تہ تکنیکی طور ہریر واضح۔
زندگی
شبی زار نالید ابرِ بہار
کایں زندگی گریۂ پیہم است
درخشید برقِ سبک سیر و گفت
خطا کردۂٖ، خندۂ یک دم است
ندانم بہ گلشن کہ برد ایں خبر
سخن ہا میانِ گل و شبنم است
__
محمد یوسف ٹینگ چھہ غلام نبی فراق سنزِ "صدا سمندر” کتابہِ ہندس دیباچس منز اکس جایہ ونان زِ فراقن لیچھہ "دسلابہ چہ کینہہ اولین نظمہ۔ مثلا یتھ مجموعس منز موجود لوکٹ نظم ‘صبح’ یۅسہ 1957 منز تھنہ پیمژ چھیہ۔ یہ چھیہ سانیٹ کس فارمس منز تہ شاید اوس امہ برونہہ صرف دیناناتھ نادمن یتھ ہیو چیز کاشرۍ پاٹھۍ لیوکھمت۔” گوڈنی نادم سندس سانیٹس ‘یتھ ہیو چیز’ ونن چھہ عجیبے باسان۔ دویم کتھ چھیہ کاشرِ ادبہ کس امس بالغ نظر نقادس گژھ مۅچھہ برابر لیکھنہ آمتس کاشرس ادبس پیٹھ میانہِ کھوتہ ژر نظر آسنۍ۔ کامل سند پیٹھم سانیٹ چھہ فراق سنز ‘صبح’ نظمہِ برونہہ 4 وری وننہ آمت تہ 1955 منز شایع گمژِ ‘مس ملر’ کتابہِ منز شامل۔ اہم کتھ چھیہ نہ یہ زِ کاملن چھہ فراقس برونہہ سانیٹ وونمت بلکہ یہ زِ فراقن چھیہ کاملن ‘روت موکل’ سانیٹ پرۍ تھے تمی طرزہ تہ مفہومہ پننۍ نظم ‘صبح’ ونۍ مژ۔ رات تمہِ پتہ آفتاب پھۅلن، شبنم، پوشہِ ٹورۍ یم ساری چیز چھہِ فراق نہِ نظمہِ منز آمتۍ۔ یہ حیران کن ہشر چھہ نہ اتفاقی۔ یمن دۅن نظمن ہند تقابلی مطالعہ چھہ نہ مقصد لیکن یہ کتھ چھیہ ضروری زِ فراق سندس سانیٹس منز چھہ ژیلہ ژیلہ کرن واجنہِ آرایشی تہ روایتی پیکر تراشی سیتۍ صبحک منظر پیش کرنہ آمت تہ ٲخری شعرس منز یہ منظر ڈیشون پیدہ کٔرتھ تسندین امارن یتھے شوبہِ دار صبح پھۅلنک طمع ظاہر کرنہ آمت۔ یہ چھیہ فراق سنز ابتدایی شاعری یتھ پیٹھ کیٹس تہ ارداہمہ صدی ہندین انگریزی رومانٹک شاعرن ہند اثر اوس۔ یہ اثر چھہ ‘صبح’ نظمہ منز تہِ ظاہر۔


text:
رحمن راہی سنزِ "جلوہ تہ زبور” علاوہ چھپییہ رسالس منز تہندس اکس روایتی غزلس سیتۍ سیتۍ "چون خط ووتم” تہ "ٲہی” زہ نظمہ۔ جلوہ تہ زیور نظمہِ متعلق چھہ شیم احمد شیم لیکھان زِ "رحمن راہی سنز نظم جلوہ تہ زبور چھیہ تتھ فنی بلندی کُن اشارہ کران یۅسہ شاعرس تہ پرن وٲلس درمیان تعلق پیدہ کرنہ بدلہ ژھین چھیہ دوان۔” رسالس منز چھہ ڈاکٹر فاسٹس کہ ٲخری سینک راہی سند ترجمہ تہِ اکس شمارس منز چھپان۔
کامل سندۍ چھہ کل تریہ غزل چھپان یمن متعلق رشید نازکی لیکھان چھہِ زِ "کامل صابنۍ غزل چھہِ حاصل شمارہ۔ غزل چھہ کاملن رام کو٘رمت یا غزلن چھہ کامل رام کو٘رمت۔ زندگی ہندۍ نیتھہ ننۍ معنی غزلہ کس پیمانس منز وٲلتھ مس تہ شہل تصور پیدہ کرُن چھہ کاملن ہنز کٲم۔”
نادم چھہ انٹرویووس منز کامل نین یمن غزلن متعلق ونان زِ "کاملن یہ غزل یُس زیر بحث چھہ، سہ چھہ تموے منزہ اکھ یم نوِ کاشرِ غزلچ نشاندہی چھہِ کران۔ امیک مزازہ تہ امچ تلہ تراو چھیہ کاشر۔ امیک سوالیہ انداز، امچ قافیہ بندی تہ امیک ردیف چھہِ سٲری کاشرس پیٹھ۔ یۅسہ روانی تہ سلاست اتھ غزلس منز چھیہ سۅ چھیہ اتھ سہل ممتنی قبیلک بناوان۔ یہ چھہ غزلک معراج تصور کرنہ یوان۔ امہ علاوہ چھہ اتھ غزلس منز ہندی دیومالا أنتھ امہ کس مضمونس وسعت تہ نویر میولمت۔ یمہِ اندازہ مینکا، اپسرا، نٲگراے قافیس منز استعمال آمتۍ چھہِ کرنہ، تمہِ اندازہ ہیکہِ ہے نہ بییہ کانہہ تہِ حوالہ (allusion) غزلہ کین یمن مصرعن ہمہ گیر بنٲوتھ۔ موضوع کنۍ تہِ چھہ یہ غزل سیٹھا نو٘و۔ ردیف چھہ شاعرس الگ کڈتھ تتھ لکہ ارساتس سیتۍ شامل کران یس وقتہ چیو بیہ سۅکھ ترایو بدون چھہ کو٘رمت تہ یس زندگی ہند ٹیچھر سرکشی کن چھہ پکناوان۔ یہ وٲراگ چھہ نہ فرارک وٲراگ بلکہ چھہ وٲراگ یس حساب ہینس پیٹھ آمادہ چھہ گو٘مت۔ امہ علاوہ چھہ غزل روایتی قدرن ہندۍ پۅتلۍ پھٹراونس پیٹھ آمادہ کران۔ حالانکہ غزل چھہ "میہ کیاہس پیٹھ” مگر یہ "میہ کیا” چھہ سہ یُس جابر وقتس میون خیال انزۍ منزۍ ہینس پیٹھ مجبور کرِ۔
حرام چھکھ اگرہے قبرِ میانہِ پیور تھون
میہ سیتۍ گیہ تہِ زن یم میانۍ شعر ضایع میہ کیا
یہ چھہ نہ محض سہ احتجاج یُس شاعر پننس بدون کڑنہ ینس کران چھہ بلکہ یہ چھہ احساسک سہ شدید مطالبہ یُس شاعر سند جذبہ بزور شمشیر ماناوان چھہ۔”
اختر محی الدین نیو ترجمو علاوہ چھہ تسند اکھ افسانہ "گلاب روے” اکس شمارس منز چھپیومت۔ افسانن منز چھہِ دیپک کول سند "ژھانپ”، بنسی نردوش سند "مستہ کلف”، غلام نبی شاکر سند "میہ تہِ تو٘ر نہ فکرِ” تہ "آکڈۍ”، کلدیپ رعنا سند "کۅلہ ٹونچ”، شبنم قیوم سند "گٹہِ منز گاش، گاشہِ منزہ گٹہ” چھپیمتۍ۔
رسالہ کس اکس شمارس منز چھپیوو کاشرِ زبانۍ ہندس مایوس رفتارکس موضوعس پیٹھ اکھ سمپوزیم یتھ منز شاہد بڈگامی، مظفر عازم، فاروق نازکی، بشیر شاہ تہ موتی لال ساقی ین حصہ نیو۔ شاہد بڈگامی وو٘ن رسم خط چھہ ناکارہ، مظفر عازمن وو٘ن لکن چھیہ نہ دلچسپی، فاروق نازکی ین وو٘ن سورے راہ چھہ حکومتس، بشیر شاہن وو٘ن ژھرِ راہ تہ بییہ نہ کینہہ تہ موتی لال ساقی ین وو٘ن وحہہ چھہ نہ اکھ۔ یہ چھہ سیٹھا دلچسپ سمپوزیم۔ 35 ؤری پتہ تہِ چھہ یہ ازیک صورت حال باسان۔
کاشر ادب کین شمارن منز چھپییہ سنتوش، شمس فقیر، رسول میر، غلام رسول نازکی، غلام نبی فراق، مظفر عازم، غلام نبی خیال،محی الدین گوہر،رشید نازکی، مشعل سلطانپوری، چمن لال چمن، رسول پونپر، غلام احمد گاش، شریف الدین شارق، سجود سیلانی، مکھن لال محو، محمد ایوب بیتاب، موتی لال ناز، غلام نبی عارض، مکھن لال کنول، فرحت گیلانی، مکھن لال بیکس، عبدالرحمن طالب، محمد امین شکیب،عبدالرحمن سرور، عایشہ مستور، جواہر لال سرور، منظور ہاشمی، موہن لال آش، ارجن دیو مجبور، موہن نراش، رادھے ناتھ مسرت، محمد شفیع شاد، عبدالغنی ندیم، فردوس رعنا، غلام احمد عابد، خورشید احمد طالب، تنہا نظامی، غلام محمد غمگین، شفیع شوق، غلام نبی ناظر، رحیم ساجد، جگن ناتھ ساحرعبدالخالق رنجور، فاضل کاشیمری، ٹیلر عبدالرشید، شوکت انصاری، پرتھوی ناتھ کول سایل، عبدالرحمن آزاد، محمد یوسف عاجز سندۍ غزل تہ نظم ۔
(یہ لسٹ چھہ امہ مۅکھہ دنہ یوان تاکہ پرن وٲلس گژھہِ اندازہ امہ وقتہ کم کم شاعر چھہِ اندۍ پکھۍ ٲسمتۍ۔)


text:
Online Edition ISSN 2166-3165
___________________________
نیب رسالہ کوٚر اکتوبر 1968 منز امین کاملن سرینگرہ شروع۔ اکتوبر 1971 تام درایہ اتھ 17 شمارہ یمہِ پتہ یہ مجبورا بند کرنہ آو۔ نیب اوس تمہ وقتہ سٮٹھا ہردلعزیز رسالہ یمۍ واریاہ نوۍ تہ نوجوان لیکھن والۍ برونہہ کن انۍ تہ کاشرس ادبس منز اکھ نوٮر یعنی جدیدیت انۍ۔
یہ رسالہ آو دوبارہ باسٹن امریکہ پیٹھہ 2005 منز کڈنہ۔ مزید 17 شمارہ کڑتھ آو فیصلہ کرنہ ز یہ بناوون خالص آنلاین رسالہ۔
نگارشات تہ خط ہیکن ایم ایس ورڑ یا ان پیجس منز ای میل کرنہ یتھ۔ اہم نوٹ: نیبس گژھن نہ شایع سپدۍمتۍ نگارشات سوزنۍ۔ نیب چھہ صرف غیر مطبوعہ چیز چھاپان۔
نیبس منز چھپن والٮن تخلیقاتن، مضمونن تہ خطن ستۍ چھہ نہ ادارک متفق آسن ضروری، نہ چھٮہ تمن اندر باونہ آمتٮن خیالن ہنز ادارس پیٹھ کُنہِ قسمچ کانہہ ذمہ داری۔
مدیر: منیب الرحمن
یتھ سمسارس اسماں اوس اپزے مپزے کیہتاں اوس یہ چھیہ تیلہ کالچ کتھ ییلہ زن دون زنگن پیٹھ انساں اوس پر تہ گژھتھ اوس واتاں کن گرہ تہ پنن ونئ راواں اوس رگہ رگ پھیراں اوسس خون خون خبر کیاہ آساں اوس سینس منز کیہتامت دل زیو روس شوگا بولاں اوس تارکھ نب وچھہ ہے […]
تمۍ وۆنم ہنا ژکھہِ سان ہیو۔ “ژیہ ترنے نہ یمہ کتھہ فکرِ۔ یم چھہِ قانونی نکتہ۔ یہ بڑا نازک مسئلہ ہے۔ یہ چھہ نہ وۅتھہِ دیدی تہ شیرِ بتہ۔”
امۍ تج میزہ پیٹھہ سگریٹ ڈبۍ۔ میہ لج
ژھۅپہ۔
________
یُتھے غلام خان کۅکر ہٮتھ آنگنس منز ژاو، شاہہ مال گٔے تھوٚد وتھتھ۔ تس رود نہ پھٮرنس لونٹ ہٮنک تہِ ہوش، یُس ٲٹھہ مٲسۍ شرۍ بوٚرمت اوسس۔ تمہِ زن لوٚب کیاہ تام لاس، تتھے کنہِ ؤژھ خانہ دارس کُن۔
_______
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
________
تابانہ چھہ افتابہ مگر ہے قسمت!
مۅغلن چھیہ پننۍ ژھانپھ بہتھ دۅن چشمن
اکھ لفظ چھہ مس (مست) یعنی مستی منز۔ امہ لفظک مول کیا چھہ؟ کانہہ تہِ پورمت لیوکھمت شخص ہیکہِ اندازہ کرتھ۔ مگر کاشرِ ڈکشنری منز چھہ امیک مول سنسکرت لفظ (مدھیہ) دنہ آمت۔ سۅرگواسۍ پروفیسر توشخانی سنز کام ٲس یہے۔ مس (مست) چھہ کاشرس منز اردو زبانی ہندۍ پاٹھۍ فارسی پیٹھہ آمت۔ ممکن چھہ یہ […]
محمد یوسف ٹینگن چھہ کلیات رسول میرس زیٹھہِ زیوٹھ پیش لفظ لیوکھمت، یتھ منز واریاہ ترت وننہ چھہِ آمتۍ۔ کینژن ہنز نشاندہی چھیہ میہ پتمین پوسٹن منز کرمژ۔ اکس جایہِ چھہ ونان زِ رسول میرن چھیہ کینہہ عجمی تہ فارسی ترکیبہ حافظ، فردوسی تہ نظامی سندۍ پاٹھۍ ورتاومژہ۔ تقریبا اکس صفحس پیٹھ چھہ یمن ترکیبن […]
نذیر آزاد چھہ پننہِ کتابہِ منز رسول میر سند اکھ شعر یتھہ پاٹھۍ دوان در جنگ کران کارِ خنجر دستِ رنگیں چانۍ ہم پنجہ دستاں چھی نہ رستم سام نگارو ٹینگ تہ شاد چھہِ غزلہ کس متنس منز “چھی” بدلہ “چھُے” دوان۔ نذیر آزادن کتہِ اۆن یہ “چھی”؟ یہ چھہ دراصل امۍ ٹینگ سندِ کلیات […]
کینژھا صحتہ چہ خرابی تہ کینژھا معاشی پریشانیو کنۍ چھس بہ وونۍ واریاہ کالہ پیٹھہ فیس بکس تہ روشۍ روشی وچھان، بلاگ تہ رود طاقچس پیٹھ، پرن لیکھن تہِ چھہ بند۔ نہ چھیہ اورچ خبر کانہہ، نہ یورچ۔ مگر اکھ سیٹھا خوش گوار خبر وٲژ زِ الطاف اندرابی صابنس نیرۍ پوش رسالس دراو تازہ شمارہ۔ […]
رسول میر سند اکھ شعر چھہ مارۍ بلبل ہزارہ چانۍ زیرو بمن بمن ونتہ رۆسلہِ زارہ پارہ یارہ یِتہ بمن بمن (کلیات رسول میر، ٹینگ اصل ہاکر) مارہ کرۍ بلبل ہزارہ چانۍ زیرو بمن بمن بوز رۆسلس زارہ پارہ یارہ یِتہ بمن بمن (کلیات رسول میر، شاد) یمن دۅن پاٹھن منز چھیہ اکھ فرق “مارۍ/مارہ […]